text:
ཆེ་རིམ་ཅན་གྱི་ མི་ངོ་ཚུ་ལུ་ ཧ་ལམ་ དྲི་ཞིབ་འབད་ཚར་ཡོདཔ།
སྐུ་འཁོར་༥ དང་ སྐྱབས་རྗེ་རྗེ་མཁན་མཆོག་ལུ་ དྲི་བ་ཞུ་ནིའི་དོན་ལས་ གྲ་སྒྲིག་འབད་བའི་བསྒང་ཡོདཔ་ཨིན་པས།
རིག་འཛིན་དབང་ཕྱུག།
༉ ངན་ལྷད་བཀག་སྡོམ་ལྷན་ཚོགས་ཀྱིས་ མོང་སྒར་རྒྱལ་པོའི་ཞིང་གི་ ཁྲོམ་ས་ཚུ་ ཚུལ་མིན་གྱི་སྒོ་ལས་ བགོ་བཀྲམ་འབད་མིའི་ནང་ ཁེ་ཕན་ཐོབ་མི་ ཆེ་འབྲིང་ཆུང་གསུམ་ཚུ་ལུ་ དྲི་ཞིབ་འབད་ཚར་ཡོདཔ་ལས་ ད་ལྟོ་ སྐྱབས་རྗེ་རྗེ་མཁན་རིན་པོ་ཆེ་མཆོག་དང་ མི་དབང་སྐུ་འཁོར་༥ ལུ་ དྲི་བ་ཞུ་ནིའི་དོན་ལས་ ཐབས་ལམ་ཚུ་ བཏོན་པའི་བསྒང་ཡོད་པའི་ ལོ་རྒྱུས་གོཝ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:01 AM No comments:
ཚོང་འབྲེལ་ངོ་ཚབ་ཚུ་ སྣུམ་འཁོར་བཙོང་མ་ཚུགས་པའི་དཀའ་ངལ།
ཡེ་ཤེས་སྒྲོལ་མ།
༉ འཕྲལ་ཁམས་ཅིག་ཁར་ དངུལ་འབྲེལ་ལས་ཁང་ཚུ་གིས་ རྒྱ་གར་གྱི་ཏི་རུ་ རུ་པི་མ་ལང་པའི་ དཀའ་ངལ་ལུ་བརྟེན་ སྣུམ་འཁོར་གྱི་སྐྱིན་འགྲུལ་ མཚམས་འཇོག་འབད་མི་ལུ་བརྟེན་ ཕུན་ཚོགས་གླིང་ལུ་ སྣུམ་འཁོར་གྱི་ ཚོང་འབྲེལ་ངོ་ཚབ་ཚུ་ སྣུམ་འཁོར་བཙོང་མ་ཚུགས་པའི་ དཀའ་ངལ་ཐོན་ཏེ་ ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:00 AM No comments:
བུམ་ཐང་ལུ་ ད་རུང་ གློག་མེའི་དཀའ་ངལ་བྱུང་དོ་ཡོདཔ།
བཀྲ་ཤིས་བསྟན་འཛིན།
༉ བུམ་ཐང་ལུང་གཤོང་ནང་ འཕྲལ་ཁམས་ཅིག་ལས་ ད་རུང་ གློག་མེ་ཏན་ཏན་མེད་པའི་ དཀའ་ངལ་བྱུང་མི་ལུ་བརྟེན་ ས་གནས་ཀྱི་མི་ཚུ་ དབུགས་འགམ་བྱུང་དོ་ཡོདཔ་ཨིན་པས།
བུམ་ཐང་ལུ་ གློག་མེ་ཏན་ཏན་མེད་པའི་དཀའ་ངལ་དེ་ ལོ་ངོ་༢༠ དེ་ཅིག་གི་ཧེ་མ་ལས་ བྱུང་ཡོད་མི་དེ་ འདས་པའི་ལོ་ནང་ལས་ དུམ་གྲ་ཅིག་ མར་བབས་སོང་ཡོདཔ་ཨིན་རུང་ ད་རུང་ ལོག་འགོ་བཙུགས་མི་དེ་གིས་ དཀའ་ངལ་བྱུང་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:59 AM No comments:
རུ་པི་ བཀག་ཆ་ལུ་བརྟེན་ བྱ་སྟབས་མ་བདེཝ་སྦོམ་ཐོན་ཡོདཔ།
བསྟན་འཛིན་རྣམ་རྒྱལ།
༉ སྤྱི་ཟླ་༣ པའི་ཚེས་༢༩ ལས་ རྒྱལ་གཞུང་དངུལ་ལས་དབང་འཛིན་གྱིས་ རྒྱ་གར་གྱི་ཏི་རུ་ རུ་པི་བྱིན་མ་ཆོག་པའི་ གསལ་བསྒྲགས་འབད་མི་དང་འཁྲིལ་ དངུལ་ཁང་ཚུ་གིས་ བཀག་ཆ་འབད་རུང་ རུ་པི་འཐོབ་ནི་གི་ རེ་བ་བསྐྱེད་མི་ ལས་མགྲོན་པ་བརྒྱ་ལས་བཅད་དེ་ དངུལ་ཁང་ཚུ་གི་གདོང་ཁར་ གྱལ་བསྣར་སྡོད་པའི་མཐོང་སྣང་བྱུང་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:59 AM No comments:
ནང་པའི་ཆོས་དང་འབྲེལ་བའི་ བསང་རྫས་དང་ བདུག་སྤོས་ཀྱི་རྒྱབ་ཁུངས།
བསམ་གཏན་ཡེ་ཤེས།
༉ འབྲུག་རྒྱལ་ཁབ་ནང་ ནང་པ་སངས་རྒྱས་པའི་ཆོས་དང་མཐུན་པའི་ ལམ་སྲོལ་དར་ཁྱབ་ཆེ་ཤོས་དང་ ལག་ལེན་རྒྱ་ཆེ་དྲགས་ཡོད་མི་ཅིག་ དུས་རྒྱུན་དུ་ བསང་གཏང་ནི་དེ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:58 AM No comments:
འཕྲལ་མགྱོགས་ར་ གཞུང་འབྲེལ་བཅའ་སྒྲིག་ལམ་སྟོན་དཔེ་དེབ་ཚུ་ རྫོང་ཁག་༢༠ ནང་ བཀྲམ་སྤེལ་འབད་ནི།
བཀྲིས་ཕུན་ཚོགས།
༉ ད་ལས་ཕར་ གཞུང་འབྲེལ་བཅའ་སྒྲིག་ལམ་སྟོན་དཔེ་དེབ་ལུ་བརྟེན་ ཆེ་མཐོའི་འགོ་དཔོན་ཚུ་ རྫོང་ཁག་༢༠ ནང་ གཞུང་དོན་གཟིགས་སྐོར་དང་ སྐུ་མགྲོན་སྦེ་བྱོན་པའི་སྐབས་ བཅའ་སྒྲིག་ཚུ་རྐྱབ་ནིའི་དོན་ལུ་ ཧེ་མ་བཟུམ་སྦེ་ དཀའ་ངལ་མ་བྱུང་པར་ བྱ་སྟབས་བདེ་ནི་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:56 AM No comments:
གནས་ཚུལ་མདོར་བསྡུས།
༉ རྩི་རང་གི་ ཁྲིམས་སྲུང་འགག་པ་གིས་ དར་དཀར་ནང་ལས་ཨིན་མི་ ཕོ་སྤུན་གཉིས་ཀྱིས་ དངུལ་ལོར་རྫུས་མ་ཚུ་ རྒྱལ་ཁབ་ནང་འཁོད་ལུ་ ག་དེམ་ཅིག་ བགོ་བཀྲམ་འབད་ཡོདཔ་ཨིན་ན་ གྲངས་འབོར་ངེས་ཏིག་ཧ་གོ་མ་ཚུགས་པར་ཡོད་རུང་ ད་ཚུན་གྱི་བར་ན་ དངུལ་ལོར་༨༩,༠༠༠ དེ་ཅིག་ འཕྱོག་བཟུང་འབད་ཡོདཔ་ཨིན་པས།
སྤྱི་ཟླ་༣ པའི་ཚེས་༢༩ ལུ་ དར་དཀར་ནང་སཱུན་ཀོཤ་ལས་ དངུལ་ལོར་རྫུས་མ་༦༦,༠༠༠ ཐོབ་མི་དེ་ རྒྱལ་གཞུང་དངུལ་ལས་དབང་འཛིན་ལུ་ བསྐྱལ་ནི་ཨིནམ་ད་ དངུལ་ལོར་རྫུས་མ་ཚུ་ ལག་ལེན་འཐབ་མི་ སྐྱེས་ལོ་༢༢ དང་༢༨ ལང་མི་ ཕོ་སྤུན་༢ པོ་དེ་ སྤྱི་ཟླ་༣ པའི་ཚེས་༡༨ ལུ་ འཛིན་བཟུང་འབད་ཡོདཔ་ད་ དངུལ་ལོར་རྫུས་མ་བཟོ་བཅུག་མི་དེ་ ནུ་གཅུང་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:55 AM No comments:
དམངས་གཙོའི་ནང་ ཞི་གཡོགཔ་ཚུ་ལུ་ཡང་ འགན་དབང་ཡོདཔ།
པདྨ་ཆོས་སྒྲོན།
༉ རྒྱལ་གཞུང་ཞི་གཡོག་ལྷན་ཚོགས་ཀྱིས་ འགོ་འདྲེན་ཐོག་ལས་ རང་བཞིན་ཐོན་སྐྱེད་གོང་འཕེལ་ལས་འཛིན་གྱི་ ཞལ་འཛོམས་ཁང་ནང་སྦེ་ སྤྱི་ཟླ་༣ པའི་ཚེས་༢༩ ལས་ འགོ་བཙུགས་ཏེ་ འབྲུག་གི་ ཞི་གཡོག་བཅའ་ཡིག་དང་སྒྲིག་གཞི་ཟིན་བྲིས་ཀྱི་ ཞུན་དག་བསྐྱར་ཞིབ་ ཐེངས་༦ པ་འབདཝ་དང་འབྲེལ་ ལོ་བསྟར་མི་སྟོབས་ཀྱི་ གྲོས་བསྟུན་ཞལ་འཛོམས་ ཐེངས་དང་པ་ འཚོགས་པའི་བསྒང་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:54 AM No comments:
རང་བཞིན་རྐྱེན་ངན་གྱི་ གནས་ཚུལ་འབྲི་ཐངས་སྦྱོང་བརྡར།
ཡེ་ཤེས་སྒྲོལ་མ།
༉ བརྡ་དོན་དང་བརྒྱུད་འབྲེལ་ལྷན་ཁག་དང་ འབྲུག་བརྡ་བརྒྱུད་སྤེལ་ཁང་གཉིས་ཀྱིས་ མཉམ་རུབ་ཐོག་ལས་ རང་བཞིན་རྐྱེན་ངན་གྱི་ གནས་ཚུལ་འབྲི་ཐངས་ཚུ་གི་སྐོར་ལས་ གནས་ཚུལ་བསྡུ་ལེན་པ་༡༥ ལུ་ ཉིན་གྲངས་༥ འི་རིང་ སྦྱོང་བརྡར་འགོ་འདྲེན་འཐབ་མི་དེ་ ཁ་ཙ་ མཇུག་བསྡུ་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:53 AM No comments:
གནས་ཚུལ་མདོར་བསྡུས།
༉ སྤྱི་ཟླ་༣ པའི་ཚེས་༢༨ ལུ་ ངང་ལམ་ གདུང་སམ་རྩི་ས་ལས་འགུལ་གྱི་ བཟོ་གྲྭ་འཕྲུལ་ཁང་གི་ ཉེ་འདབས་ལུ་ རིང་ཚད་མི་ཊར་༤ དང་ ལྗིད་ཚད་ཀེ་ཇི་༡༠༠ དེ་ཅིག་འབད་མི་ སྦུལམོ་ཆེ་ཅིག་ མཐོང་གསལ་བྱུང་མི་དེ་ ནགས་ཚལ་འགོ་དཔོན་ཚུ་གིས་ ཡང་བ་རི་གི་ ནགས་ཚལ་ནང་ ལོག་བཏང་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:52 AM No comments:
ཕོ་སྐྱེས་ཅིག་ དོམ་གྱིས་རྨུར་ཡོདཔ།
བཀྲ་ཤིས་བསྟན་འཛིན།
༉ སྤྱི་ཟླ་༣ པའི་ཚེས་༢༩ གི་ཕྱི་རུ་ ཆུ་ཚོད་༧ དེ་ཅིག་ཁར་བུམ་ཐང་ ཆོས་འཁོར་རྒེད་འོག་ བསང་ས་མ་གཡུས་ཚན་ནང་ སྐྱེས་ལོ་༤༠ ལང་མི་ ཕོ་སྐྱེས་ཅིག་ དོམ་གྱིས་རྨུར་ཏེ་ དབང་འདུས་ཆོས་གླིང་སྨན་ཁང་ནང་ བསྐྱལ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:50 AM No comments:
སག་སྟེང་གི་ སློབ་ཕྲུག་ཚུ་ གནག་དུང་ནང་ལས་ཐོན་ཡོདཔ།
གློག་མེ་ལྷོད་མི་ལུ་བརྟེན་ སློབ་ཕྲུག་ཚུ་ལུ་ ཕན་ཁྱད་སྦོམ་འབྱུང་ནི་ཨིན་པས།
༉ བཀྲིས་སྒང་རྫོང་ཁག་ སག་སྟེང་འབྲིང་རིམ་སློབ་གྲྭ་འོག་མའི་ སློབ་རིམ་༨ པའི་སློབ་ཕྲུག་ ལས་སྐྱིད་ཚེ་རིང་དེ་ ཤུལ་ལས་ མི་སྦོམ་ཅིག་ལུ་ འགྱུར་ནི་གི་ རེ་བ་ཡོད་མི་ལུ་བརྟེན་ ཕྱི་རུའི་ཆུ་ཚོད་༦ ཚུན་མིན་པར་ དེ་བ་མངམ་སྦེ་ ལྷབ་ཚུགས་པ་ཅིན་ཟེར་ ཨ་རྟག་ར་ མནོ་བསམ་བཏང་སྡོད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:49 AM No comments:
གནས་ཚུལ་མདོར་བསྡུས།
༉ ཁ་ཙ་ ཝི་ཛཱཌ་དང་ ཨིན་བེ་ཌར་སྡེ་ཚན་གྱི་བར་ན་ རྩེད་འགྲན་འབདཝ་ད་ ཝི་ཛཱཌ་སྡེ་ཚན་གྱིས་ སྐུགས་༦༨ ཐོབ་སྟེ་ བྱང་ཕྱད་སྡེ་ཚན་ ཕམ་བཏང་ཡོདཔ་ད་ ཨིན་བེ་ཌར་གྱིས་ སྐུགས་༤༢ ལས་བརྒལ་ ཐོབ་མ་ཚུགས་པའི་ གནས་ཚུལ་མདོར་བསྡུས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:42 AM No comments:
ལན་ཐེངས་༢ ཨར་རྐུན་ཤོར་ཡོདཔ།
ཤེས་རབ་བསྟན་འཛིན།
༉ ཐིམ་ཕུ་ བརྒྱ་འཁོར་གླིང་ཁ་ནང་ ཐའི་ལེནཌི་ཆོས་སྡེ་ཚོགས་པ་གིས་ ཟད་འགྲོ་དངུལ་ཀྲམ་ས་ཡ་༩ གི་ཐོག་ལས་ རིང་ཚད་ཕིཊ་༤༥ འབད་མི་ སྟོན་པའི་སྐུ་འདྲ་ཅིག་ བཞེངས་པའི་བསྒང་ཡོད་པའི་ ས་གོ་ནང་ ད་རེས་བརྩིསཝ་ད་ ལན་ཐེངས་༢ ཨར་རྐུན་ཤོར་ཡོདཔ་ཨིན་པས།
ཆོས་སྡེ་ཚོགས་པའི་ཁྲི་འཛིན་ བླམ་བཱོན་སོང་ ཨུ་པ་ས་མོ་གིས་ སླབ་མིའི་ནང་ སྤྱི་ཟླ་༣ པའི་ཚེས་༣ ལུ་ ཡུ་ཨེསི་ཌོ་ལར་༣,༠༠༠ དང་ དངུལ་ཀྲམ་༡༤༧,༠༠༠ དེ་ལས་ དངུལ་ཀྲམ་༢༥,༠༠༠ དེ་ཅིག་ བྱང་སྟོར་ཤོར་ཡི་ཟེར་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:12 AM No comments:
ཁྲིམས་སྲུང་འགག་པ་གིས་ དངུལ་ལོར་རྫུས་མ་༦༤,༠༠༠ ཐོབ་ཡོདཔ།
༉ ཁ་ཙ་ རྩི་རང་གི་ ཁྲིམས་སྲུང་འགག་པ་གིས་ དར་དཀར་ནང་སཱུན་ཀོཤ་ལས་ ད་རུང་ དངུལ་ལོར་རྫུས་མ་༦༤,༠༠༠ འཕྱོག་བཟུང་འབད་ཡོདཔ་ཨིན་པས།
དེ་ཡང་ དངུལ་ལོར་རྫུས་མ་ཚུ་ ལག་ལེན་འཐབ་མི་ལུ་བརྟེན་ སྤྱི་ཟླ་༣ པའི་ཚེས་༡༨ ལུ་ འཛིན་བཟུང་འབད་མི་ དར་དཀར་ནང་ལས་ སྐྱེས་ལོ་༢༢ དང་༢༨ ལང་མི་ ཕོ་སྤུན་༢ ཀྱིས་ སཱུན་ཀོཤ་ལུ་ བཀོག་བཏང་ནུག་ཟེར་ ཁྲིམས་སྲུང་འགག་པ་གིས་ སླབ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:10 AM No comments:
ཚུལ་མིན་གྱི་ཐོག་ལས་ སྨན་ནང་འདྲེན་འབད་མི་༢ འཛིན་བཟུང་།
༉ སྤྱི་ཟླ་༣ པའི་ཚེས་༢༨ ཀྱི་ཉིན་མར་ ཕུན་ཚོགས་གླིང་གི་ ཁྲིམས་སྲུང་འགག་པ་གིས་ ས་སྣུམ་འབག་མི་ སྣུམ་འཁོར་ཊག་ཅིག་ནང་ ཚུལ་མིན་གྱི་སྒོ་ལས་ སྨན་རིགས་ཚུ་ འབག་འོང་མི་ ཕོ་སྐྱེས་༢ འཛིན་བཟུང་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:09 AM No comments:
བེཊ་མིན་ཊཱོན་རྩེད་འགྲན་ མཇུག་བསྡུ་ཡོདཔ།
བཀྲིས་ཕུན་ཚོགས།
༉ ཁ་ཙ་ སྐྱེས་ལོ་༡༩ མན་ཆད་འབད་མི་ བེཊ་མིན་ཊཱོན་རྩེད་འགྲན་གྱི་ མཐའ་བཅད་འགྲན་བསྡུར་ནང་ བུཚ་གི་ རྐྱང་འགྲན་སྡེ་ཚན་ནང་ལས་ ཆོས་བཟང་དང་ ཨོ་རྒྱན་རྡོ་རྗེ་གི་བར་ན་ རྩེད་འགྲན་འབདཝ་ད་ ཨོ་རྒྱན་རྡོ་རྗེ་གིས་ སྐུགས་ཐེངས་དང་པ་དང་༢ པའི་ནང་ སྐུགས་༢༡ རེ་ཐོབ་སྟེ་ རྒྱལ་ཁ་ཐོབ་ཡོདཔ་ད་ ཁོ་གི་ བྱང་ཕྱད་ཀྱིས་ སྐུགས་༡༧ ལས་ ཐོབ་མ་ཚུགས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:08 AM No comments:
མོན་པ་ཚུ་གིས་ ལྟ་བཤལ་པའི་ ཁེ་ཕན་ཚུ་ སྤྱོད་དོ་ཡོདཔ།
ཉི་མ་དབང་འདུས།
༉ ཀྲོང་གསར་རྫོང་ཁག་ ན་སྦྱིས་མི་སྡེའི་སྐྱེ་ལྡན་ལྟ་བཤལ་དེ་ ལོ་ངོ་༤ གི་ཧེ་མར་ འགོ་བཙུགས་ཡོད་མི་དེ་ནང་ མི་སྡེ་ཁག་༢ ཚུད་དེ་ཡོད་མི་ལས་ ཁེངས་པ་དང་ཕྱདཔ་ད་ མོན་པའི་མི་སྡེ་གིས་ དང་ལེན་ལེགས་ཤོམ་འབད་ཡོད་པའི་ མངོན་གསལ་བྱུང་ནུག།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:07 AM No comments:
སློབ་གྲྭའི་ སོ་ནམ་ལས་འགུལ་ལུ་ གྲོགས་རམ།
ཤེས་རབ་བསྟན་འཛིན།
༉ སྤྱི་ཟླ་༣ པའི་ཚེས་༢༨ ལུ་ ཐའི་ལེནཌི་རྒྱལ་པོའི་སྲསམོ་ མ་ཧཱ་ ཅག་རི་ ཤི་རིན་ཧཱོན་ལས་འགུལ་ཡིག་ཚང་གིས་ འབྲུག་གི་ སློབ་གྲྭའི་སོ་ནམ་ལས་འགུལ་གྱི་ གྲོགས་རམ་དོན་ལུ་ དངུལ་འཛིན་ཅེག་ ཡུ་ཨེས་ཌོ་ལར་༤༠,༥༤༩.༠༧ གྲོགས་རམ་གནང་མི་དེ་ ཐའི་ལེནཌི་གི་ རྒྱལ་སྤྱི་གོང་འཕེལ་མཉམ་འབྲེལ་ལས་སྡེའི་ ཡོངས་ཁྱབ་མདོ་ཆེན་ངོ་ཚབ་ སུ་ཅ་ད་ཐའི་ བཱུན་གྱིས་ ཤེས་རིག་དྲུང་ཆེན་ སངས་རྒྱས་བཟང་མོ་ལུ་ རྩིས་སྤྲོད་འབད་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:06 AM No comments:
ས་གནས་ནང་འཁོད་ལུ་ སྣུམ་འཁོར་ལམ་བསལ་ནིའི་ དཔག་ཚད་བསྒྱུར་བཅོས།
ཉི་མ་དབང་འདུས།
༉ ཐིམ་ཕུ་ ལྕང་འབངས་འགྲོའི་ ས་ཁོངས་ནང་ ད་རེས་ ས་གནས་གོང་འཕེལ་འཆར་གཞི་ རྩམ་པའི་བསྒང་ཡོདཔ་བཞིན་དུ་ ད་རེས་ཁམས་ཅིག་ཁར་ ཐིམ་ཕུ་ཁྲོམ་སྡེ་ལས་འཛིན་གྱིས་ ས་གནས་ནང་འཁོད་ལུ་ སྣུམ་འཁོར་ལམ་བསལ་ནིའི་དཔག་ཚད་ བསྒྱུར་བཅོས་འབད་མི་ལུ་བརྟེན་ སྒྲིང་ཁྱིམ་གྱི་ཇོ་བདག་ཚུ་ སེམས་མ་དགའ་བར་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:01 AM No comments:
ལོ་བསྟར་ཚེས་བཅུའི་ འཆམ་ཆས་ཚུ་ མཁོ་སྒྲུབ་འབད་མ་ཚུགས་པའི་དཀའ་ངལ།
བཀྲ་ཤིས་བསྟན་འཛིན།
༉ བུམ་ཐང་ བྱ་དཀར་རབ་སྡེ་གྲྭ་ཚང་ གཞི་བཙུགས་འབད་དེ་ ལོ་ངོ་༡༤ དེ་ཅིག་ ལང་ཡོདཔ་ཨིན་རུང་ ད་ལྟོའི་བར་ན་ཡང་ ལོ་བསྟར་གྱི་ཚེས་བཅུ་ འགོ་འདྲེན་འཐབ་པའི་སྐབས་ལུ་ འཆམ་ཆས་ཚུ་ ལངམ་སྦེ་མེད་པའི་ དཀའ་ངལ་བྱུང་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:00 AM No comments:
གླིང་ཁའི་ས་ཁོངས་ནང་ཚུད་མི་ ཨ་ལུ་ཚུ་གི་དོན་ལུ་ སློབ་གཉེར་རྒྱབ་སྐྱོར།
ཉི་མ་དབང་འདུས།
༉ བུམ་ཐང་ཁྲུམ་ཤིང་ལ་ རྒྱལ་ཡོངས་གླིང་ཁ་གིས་ འགོ་འདྲེན་འཐབ་མི་ གྲོང་གསེབ་སློབ་གཉེར་གྲོགས་རམ་གྱི་དོན་ལུ་ ནགས་ཚལ་དང་ གླིང་ཁ་ཞབས་ཏོག་ལས་ཁུངས་འོག་ལུ་ཡོད་མི་ རང་བཞིན་སླར་འབྱུང་ཐོན་སྐྱེད་དང་ སྐྱེ་ལྡན་ལྟ་བཤལ་སྡེ་ཚན་དང་ འབྲུག་གི་ལྟ་བཤལ་ཚོགས་སྡེ་༢ ཀྱིས་ མ་དངུལ་གྲོགས་རམ་བྱིན་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:51 AM No comments:
ཁེ་འཐུས་དང་ བགོ་བཤའི་ཁེ་སང་ བྱིན་མ་ཆོག་པའི་བཀག་ཆ།
བསྟན་འཛིན་རྣམ་རྒྱལ།
༉ ཁ་ཙ་ རྒྱལ་གཞུང་དངུལ་ལས་དབང་འཛིན་གྱིས་ དངུལ་ཁང་དང་ དངུལ་འབྲེལ་གཙུག་སྡེ་ཚུ་གིས་ སྤྱི་ལོ་༢༠༡༡ གི་ ཁེ་འཐུས་དང་ བགོ་བཤའི་ཁེ་སང་ཚུ་ མ་བྱིན་ཟེར་ གསལ་བསྒྲགས་འབད་ཡོདཔ་ད་ དེ་ཡང་ དབང་འཛིན་གྱིས་ ཁོང་གི་འོང་འབབ་དང་དངུལ་གྱི་གནས་ཚད་ཚུ་ བརྟག་ཞིབ་འབད་ནིའི་དོན་ལུ་ ཨིན་ཟེར་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:55 AM No comments:
གནས་ཚུལ་མོདར་བསྡུས།
༉ ཁ་ཙ་ མི་དབང་མངའ་བདག་རིན་པོ་ཆེ་མཆོག་གིས་ རྒྱལ་ཁབ་ནང་འཁོད་ཀྱི་ ཆོས་སྡེའི་གཙོ་འཛིན་༡༥༨ དང་ མཇལ་ཕྲད་མཛད་གནང་སྟེ་ རྒྱལ་ཁབ་ཀྱི་ སྲོལ་རྒྱུན་གྱི་ ཆོས་པར་སྤེལ་ཐོག་ གཅིག་སྒྲིལ་དང་ མཐུན་ལམ་གོང་འཕེལ་གཏང་དགོ་པའི་ བཀའ་སློབ་བཟང་པོ་གནང་ཡོདཔ་ད་ ཐིམ་ཕུ་ལུ་ ཆོས་སྡེ་ལྷན་ཚོགས་ཀྱིས་ འགོ་འདྲེན་འཐབ་མི་ ལོ་བསྟར་གྱི་ འདུ་ཚོགས་དང་པའི་ནང་ བཅའ་མར་གཏོགས་མི་ ཆོས་སྡེའི་གཙོ་འཛིན་ཚུ་གིས་ མི་དབང་མངའ་ཞབས་མཆོག་ལུ་ སྐུ་གསུང་ཐུགས་རྟེན་གྱི་ མན་ཌལ་ཕུལ་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:55 AM No comments:
ནགས་མེ་སྤར་མི་ཚུ་ བདའ་མ་ཟུན་པ་ཅིན་ མི་སྡེ་ཚུ་ལུ་ ཉེས་བྱ་ཕོག་ནི།
༉ བཀྲིས་བསྒང་རྫོང་ཁག་ ཨུ་མཛོ་རོང་རྒེད་འོག་ནང་ སྤྱི་ཟླ་༣ པའི་ཚེས་༢༤ གི་ ནུབ་མོའི་ཆུ་ཚོད་༩.༣༠ དེ་ཅིག་ཁར་ ནགས་ཚལ་ལུ་ མེ་སྤར་མི་དེ་ བདའ་མ་ཟུན་པ་ཅིན་ རྒེད་འོག་དེ་གི་ མི་སེར་ཚུ་ལུ་ ཉེས་བྱ་བཀལ་ནིའི་དོན་ལས་ རྫོང་ཁག་བདག་སྐྱོང་ཡིག་ཚང་ནང་ འབོ་ནི་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:53 AM No comments:
བསམ་རྩེའི་ནགས་མེ་ ཁ་ཙ་བསད་ཚུགས་ཡོདཔ།
༉ སྤྱི་ཟླ་༣ པའི་ཚེས་༢༥ གི་ཕྱི་རུ་ བསམ་རྩེ་རྟ་ལྡིང་རྒེད་འོག་ནང་ ས་མཚམས་ཀྱི་ཕྱི་ཁར་ སྡོད་མི་ཚུ་གིས་ ནགས་ཚལ་ལུ་ མེ་སྤར་བའི་དོགས་པ་ཡོད་མི་ ནགས་མེ་དེ་ ཁ་ཙ་དྲོ་པའི་ཆུ་ཚོད་༩ དེ་ཅིག་ལུ་ བསད་ཚུགས་ཅི་ཟེར་ རྒཔོ་གིས་ བཤདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:50 AM No comments:
དགེ་ལེགས་ཕུག་ལུ་ཡང་ རུ་པི་སོར་མི་ཚུ་གིས་ ག་ཐོབ་རྐྱབ་དོ་ཡོདཔ།
༉ ད་རེས་ནངས་པ་ འབྲུག་གི་དངུལ་ཁང་ཚུ་ནང་ རྒྱ་གར་གྱི་ཏི་རུ་ རུ་པི་བརྗེ་སོར་འབད་ནིའི་དོན་ལུ་ ལས་མགྲོན་པ་ཚུ་གིས་ ག་ཐོབ་རྐྱབ་མི་དེ་ དགེ་ལེགས་ཕུག་ལུ་ཡང་ དབྱེ་བ་ག་ནི་ཡང་མེདཔ་སྦེ་ མཐོང་གསལ་བྱུང་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:50 AM No comments:
འཕྲལ་མགྱོགས་ར་ ཆོས་སྡེ་ཚུ་ནང་ ཆོས་ཚན་རྩ་གཞུང་འགོ་བཙུག་ནི།
བསྟན་འཛིན་རྣམ་རྒྱལ།
༉ རྒྱལ་ཁབ་ནང་འཁོད་ཀྱི་ དགོན་སྡེ་དང་ ལྷ་ཁང་ ཨ་ནེམོ་གྲྭ་ཚང་ དེ་ལས་ སློབ་གྲྭ་ཚུ་ནང་ འཕྲལ་མགྱོགས་ར་ ཆོས་ཚན་རྩ་གཞུང་ འགོ་བཙུག་ནི་ཨིནམ་ད་ དེ་ཡང་ ཆོས་སྒོར་ཞུགས་མི་ཚུ་ ཆོས་སྡེ་ནང་ལས་ འཐོན་འགྱོ་ནི་ལུ་ བཀག་ཐབས་འབད་ནི་དང་ ཆོས་སྡེ་ནང་ འཛུལ་ཞུགས་འབད་ནི་ལུ་ སྤྲོ་བ་བསྐྱེད་བཅུག་ནིའི་དོན་ལུ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:48 AM No comments:
དགོས་མཁོ་ཆེ་དྲགས་མེད་པའི་ ནང་འདྲེན་ཅ་ཆས་ཚུ་ མར་ཕབ་རྐྱབ་དོ་ཡོདཔ།
༉ ད་རེས་ནངས་པ་ རྒྱ་གར་གྱི་ཏི་རུ་ རུ་པི་མ་ལང་པའི་ དཀའ་ངལ་ལུ་བརྟེན་ དཔལ་འབྱོར་གྱི་དོན་ལུ་ཡང་ རྒྱལ་གཞུང་དངུལ་ལས་དབང་འཛིན་གྱིས་ རུ་པི་ཚད་ཅིག་ལས་བརྒལ་ བྱིན་ནི་མེདཔ་ལས་ དཔེ་འབད་བ་ཅིན་ རྒྱལ་ཁབ་གསུམ་པ་ ཐའི་ལེནཌི་དང་ ཧོང་ཀོང་ རྒྱ་ནག་ ཇ་པཱན་ དེ་ལས་ ནེ་པཱལ་ཚུ་ལས་ དགོས་མཁོ་ཆེ་དྲགས་མེད་པའི་ཅ་ཆས་ ནང་འདྲེན་འབད་མི་ཚུ་ གནས་སྐབས་ཅིག་ བཀག་འཛིན་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:47 AM No comments:
ལག་ལེན་འཐབ་མི་ སྣུམ་འཁོར་ཚུ་གི་ཚོང་སྒྱུར་ ལེགས་ཤོམ་འགྱོ་དོ་ཡོདཔ།
བསམ་གཏན་ཡེ་ཤེས།
༉ རྒྱལ་ཁབ་ནང་ རུ་པིའི་ དཀའ་ངལ་ལུ་བརྟེན་ སྣུམ་འཁོར་གྱི་ ཚོང་འབྲེལ་འཐབ་མི་ཚུ་ ཚ་གྱང་ལང་དོ་ཡོདཔ་ཨིན་རུང་ ལག་ལེན་འཐབ་མི་ སྣུམ་འཁོར་རྙིངམ་ཚུ་ ཚོང་སྒྱུར་འཐབ་མི་ ལས་སྡེ་ཚུ་ལུ་ ཚོང་འབྲེལ་གྱི་ གོ་སྐབས་ལེགས་ཤོམ་བྱུང་དོ་ཡོདཔ་ཨིན་པས།
དེ་ཡང་ རྒྱལ་གཞུང་དངུལ་ལས་དབང་འཛིན་གྱིས་ རྒྱ་གར་ལས་ སྒེར་འཁོར་ཚུ་ ནང་འདྲེན་འཐབ་ནི་ཚུ་ བཀག་ཆ་འབད་བའི་ཤུལ་ལས་ སྣུམ་འཁོར་རྙིངམ་ཚུ་ ཉོ་བཙོང་འཐབ་མི་ ཀརྨ་གི་ ཚོང་འབྲེལ་དེ་ ལེགས་ཤོམ་འགྱོ་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:46 AM No comments:
ཧེ་མ་བཟུམ་སྦེ་ ཤ་ནང་འདྲེན་འབད་མ་ཚུགས་པའི་དཀའ་ངལ།
བཀྲ་ཤིས་བསྟན་འཛིན།
༉ རྒྱལ་ཁབ་ནང་ རྒྱ་གར་གྱི་ཏི་རུ་ རུ་པི་མ་ལང་པའི་དཀའ་ངལ་ལུ་བརྟེན་ ཁག་འབགཔ་དང་ སྒེར་སྡེ་ དེ་ལས་ ལས་སྡེ་ཚུ་ལུ་ དཀའ་ངལ་སྦོམ་སྦེ་ར་ བྱུང་པ་གིས་མ་ཚད་ ཤ་ཚོང་འཐབ་མི་ཚུ་ལུ་ཡང་ དཀའ་ངལ་ཡང་བྱུང་སྟེ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:45 AM No comments:
རང་དབང་དམག་འཁྲུག་ལས་ རྒྱལ་ཁ་ཐོབ་པའི་ གཟེངས་བསྟོད་རྟགས་མ།
༉ ཁ་ཙ་ རྒྱལ་ས་ཌ་ཀ་ལུ་ བང་ལ་དེཤ་གི་ སྲིད་འཛིན་དང་ སྲིད་བློན་རྣམ་གཉིས་ ལྷན་བཞུགས་ཐོག་ལས་ གཟེངས་བསྟོད་ཀྱི་ རྟེན་འབྲེལ་བརྩི་སྲུང་ཞུ་སར་ འབྲུག་རྒྱལ་གསུམ་པ་ མི་དབང་ཞིང་གཤེགས་ འཇིགས་མེད་རྡོ་རྗེ་དབང་ཕྱུག་མཆོག་ལུ་ བང་ལ་དེཤ་རང་དབང་དམག་འཁྲུག་ལས་ རྒྱལ་ཁ་ཐོབ་པའི་ གཟེངས་བསྟོད་རྟགས་མ་ཕུལ་ཡོདཔ་ད་ དེ་ཡང་ སྤྱི་ལོ་༡༩༧༡ ལུ་རྐྱབ་མི་ བང་ལ་དེཤ་གི་ རང་དབང་དམག་འཁྲུག་ནང་ འབྲུག་གིས་ ལྷན་ཐབས་འབད་བའི་ ངོས་འཛིན་ལུ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:46 AM No comments:
བ་འཇོ་ཁྲོམ་ས་བགོ་བཀྲམ་ལུ་ ཞིབ་དཔྱད་ཐེངས་༣ པ་ འབད་བའི་བསྒང་ཡོདཔ།
རིག་འཛིན་དབང་ཕྱུག།
༉ དབང་འདུས་ཕོ་བྲང་ བ་འཇོ་ཐང་ཁྲོམ་གསརཔ་ལས་ ཚོང་པ་༡༣༡ ལུ་ ཚོང་ཁང་རྐྱབ་ནིའི་དོན་ལུ་ ཁྲོམ་ས་བགོ་བཀྲམ་འབད་མི་དང་ བསྟུན་ མང་ཤོས་ཅིག་གིས་ར་ སྒྲིང་ཁྱིམ་རྐྱབ་ཚར་ཡོད་རུང་ ཁྱིམ་ས་བགོ་བཀྲམ་རྣམ་དག་མ་འགྱོ་བའི་སྐོར་ ལོ་ངོ་༧ གྱི་ཧེ་མ་ལས་ རྩོད་རྙོགས་བྱུང་མི་དེ་ ད་ལྟོའི་བར་ན་ཡང་ མཇུག་མ་བསྡུ་བར་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:43 AM No comments:
རོང་ཐུང་སྣག་ཚང་ལས་ ཨར་རྐུན་ཤོར་ཡོདཔ།
ད་ཚུན་གྱི་བར་ན་ དོགས་པ་ཅན་༣ འཛིན་བཟུང་འབད་ཡོདཔ་ཨིན་པས།
༉ འཕྲལ་ཁམས་ཅིག་ཁར་ བཀྲིས་སྒང་ རོང་ཐུང་སྣག་ཚང་ནང་ལས་ཅ་དངོས་འགངས་ཅན་ཚུ་ ཨར་རྐུན་འབད་བའི་དོགས་པ་ལུ་བརྟེན་ ས་གནས་ཀྱི་མི་༣ ཁྲིམས་སྲུང་འགག་པ་གིས་ འཛིན་བཟུང་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:43 AM No comments:
སྐྱེས་ལོ་༢ དང་ཕྱེད་ལང་མི་ བུམོ་ཅུང་ཅིག་ལུ་ དབང་བཙོང་ལུས་འབྲེལ།
༉ སྤྱི་ཟླ་༣ པའི་ཚེས་༢༤ ལུ་ བཀྲིས་སྒང་བསམ་མཁར་རྒེད་འོག་ མེལ་ཕེ་ལུ་ སྐྱེས་ལོ་༡༤ ལང་མི་བུཚ་ཅིག་གིས་ སྐྱེས་ལོ་༢ དང་ཕྱེད་ལང་མི་ བུམོ་ཅུང་ཅིག་ དབང་བཙོང་ལུས་འབྲེལ་འབད་བའི་ དོགས་པ་ཆགས་མི་ལུ་བརྟེན་ ཁྲིམས་སྲུང་འགག་པའི་ དོ་དམ་འོག་ལུ་ བཙུགས་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:38 AM No comments:
གནས་ཚུལ་མོདར་བསྡུས།
༉ ཁ་ཙ་ ཐིམ་ཕུ་ཁྲོམ་གྱི་སྦུག་ལུ་ཡོད་མི་ ཧེ་མའི་ འབྲུག་གི་དངུལ་ཁང་གི་སྒོ་ཁར་ རྒྱ་གར་གྱི་ཏི་རུ་ རུ་པི་སོར་ནིའི་དོན་ལུ་ མི་ཚུ་གྱལ་བསྣར་ཏེ་ སྒུག་སྡོད་པའི་བསྒང་།
འབྲུག་རྒྱལ་ཁབ་ནང་ ཕྱི་དངུལ་རུ་པི་ལངམ་མེད་པའི་ དཀའ་ངལ་བྱུང་མི་ལུ་བརྟེན་ འབྲུག་གི་དངུལ་ཁང་ལྟེ་བ་ རྒྱལ་གཞུང་དངུལ་ལས་དབང་འཛིན་གྱིས་ རྒྱལ་ཁབ་ཀྱི་ཕྱི་ཁར་ ཏི་རུ་འགྱོ་མི་དེ་ དམ་འཛིན་དང་ ལྟ་རྟོག་འབད་ནིའི་དོན་ལུ་ བདུན་ཕྲག་ཧེ་མ་ལས་འགོ་བཙུགས་ མི་རེ་གིས་ ཉིནམ་རེ་ལུ་ རུ་པི་༡༠,༠༠༠ རེ་ དངུལ་ཀྲམ་དང་ བརྗེ་སོར་འབད་ཆོག་པའི་ བཀོད་བྱ་བྱིན་ཡོདཔ་ད་ མི་རེ་གིས་ ཟླཝ་༡ ལུ་ རུ་པི་༥༠,༠༠༠ ལས་བརྒལ་ སོར་མི་ཆོག་ནི་ཨིན་རུང་ རྒྱ་གར་ལུ་ འགྱོ་ནི་དང་ སློབ་ཕྲུག་ཚུ་གི་དོན་ལུ་ཨིན་པ་ཅིན་ ཡིག་ཆ་ཚུ་ བཏོན་ཐོག་ལས་ རུ་པི་མངམ་ལེན་ཆོགཔ་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:38 AM No comments:
ཁྲག་གི་དཔེ་ཚད་བརྟག་དཔྱད་ཀྱི་གྲུབ་འབྲས་ལུ་ རག་ལས་ནི།
ཡེ་ཤེས་སྒྲོལ་མ།
༉ འཕྲལ་ཁམས་ཅིག་ཁར་ བསམ་གྲུབ་ལྗོངས་མཁར་ བདེ་བ་ཐང་ལུ་ སྐྱེས་ལོ་༡༣ ལས་ ཨ་ལུ་སྐྱེས་མི་བུམོ་དེ་ ན་ཧིང་ སྐྱེས་ལོ་༡༧ ལང་མི་ བུཚ་ཅིག་གིས་ དབང་བཙོང་ལུས་འབྲེལ་འབད་བའི་སྐོར་ལས་ བུམོ་དེ་གི་ ཕམ་ཚུ་གིས་ སྤྱི་ལོ་༢༠༡༡ ཟླ་༡༢ པའི་ཚེས་༢༡ ལུ་ སྙན་ཞུ་འབད་ཡོདཔ་བཞིན་དུ་ ཁྲིམས་སྲུང་འགག་པའི་ དོ་དམ་འོག་ལུ་ བདུན་ཕྲག་༢ བཞག་པའི་ཤུལ་ལས་ དུས་ཅི་ སྤྱི་ཟླ་དང་པའི་ཚེས་༥ ལུ་ ཁྲིམས་ཀྱི་འདུན་སར་ ཉེས་འཛུགས་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:35 AM No comments:
རང་ལུགས་ཀྱི་བཟོ་བཀོད་དང་ སྔར་སྲོལ་ལུ་ དམིགས་གཏད་བསྐྱེད་དགོཔ།
བཀྲིས་ཕུན་ཚོགས།
༉ ཁ་ཙ་ ཐིམ་ཕུ་རྒྱལ་ཡོངས་དཔེ་མཛོད་ཀྱི་ ཞལ་འཛོམས་ཁང་ནང་ རྫོང་ཁག་༢༠ གི་ སྲོལ་འཛིན་འགོ་དཔོན་ཚུ་གིས་ ལོ་བསྟར་ཞལ་འཛོམས་ཐེངས་༥ པ་ འཚོགས་པའི་སྐབས་ལུ་ གསུང་གྲོས་གཙོ་བོ་ རྒྱལ་ཁབ་ནང་འཁོད་ཀྱི་ རྫོང་གཞིས་དང་ ལྷ་ཁང་ དགོན་སྡེ་ དེ་ལས་ མཆོད་རྟེན་ཚུ་ ཉམས་ཆག་ཤོར་བའི་སྐབས་ ལོག་ག་དེ་སྦེ་ བཞེངས་ནི་ཨིན་ན་དང་ ག་གིས་ བཞེངས་ནི་ཨིན་ན་ དེ་ལས་ དམངས་ཀྱི་ལྷ་ཁང་ཚུ་ གཞན་ལུ་ རྩིས་སྤྲོད་འབད་ཆོག་དང་ མ་ཆོག་པའི་ཁྲིམས་ལུགས་སྐོར་ལས་ གྲོས་བསྟུན་འབད་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:35 AM No comments:
ལྷུན་གྲུབ་ཨར་ཆ་རོགས་སྡེ་ཚན་གྱིས་ ཨང་དང་པ་ཐོན་ཡོདཔ།
བཀྲིས་ཕུན་ཚོགས།
༉ བསམ་གྲུབ་ལྗོངས་མཁར་ མདའ་རྩེད་ཚོགས་སྡེ་གིས་ ཤར་ཕྱོགས་རྫོང་ཁག་༦ གི་དོན་ལུ་ ཕྱི་རྒྱལ་གྱི་ མདའ་གཞུའི་ཐོག་ལས་ སྤྱི་ཟླ་༣ པའི་ཚེས་༩ ལས་༢༧ ཚུན་ རྩེད་འགྲན་འབད་ཡོད་མི་དེ་ ཁ་ཙ་ མཐའ་བཅད་འགྲན་བསྡུར་འབད་བའི་སྐབས་ ལྷུན་གྲུབ་ཨར་ཆ་རོགས་སྡེ་ཚན་གྱིས་ རྒྱལ་ཁ་ཐོབ་སྟེ་ མི་དབང་ཡབ་སྲས་ཀྱི་ རྟགས་མ་ཐོབ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:33 AM No comments:
བྱང་ཕྱོགས་ས་མཚམས་ལུ་ ཙན་དན་ཤིང་ ནག་ཚོང་འཐབ་ནི་གི་ དཔའ་བཅམ་མི་༣ འཛིན་བཟུང་།
བསམ་གཏན་ཡེ་ཤེས།
༉ འདས་པའི་ཟླཝ་༢ དེ་ཅིག་གི་ཧེ་མར་ རྒྱ་གར་ལས་ ཙན་དན་ཤིང་འབག་འོང་སྟེ་ ཧཱ་ལས་ བྱང་ཕྱོགས་ས་མཚམས་བརྒལ་ཏེ་ འབག་འགྱོ་ནི་གི་ དཔའ་བཅམ་མི་ ཕོ་སྐྱེས་༣ མིག་མཐོང་ལག་བཟུང་འབད་ཡོད་མི་ཚུ་ལུ་ ད་ལྟོ་ དྲི་དཔྱད་འབད་བའི་བསྒང་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:02 AM No comments:
ཆོས་སྡེ་ལྷན་ཚོགས་ཀྱིས་བཟོ་མི་ ངེས་ཚིག་དང་འཁྲིལ་དགོཔ།
བསྟན་འཛིན་རྣམ་རྒྱལ།
༉ སྤྱི་ལོ་༢༠༠༨ ལུ་ རྒྱལ་ཁབ་ནང་ དམངས་གཙོའི་གཞུང་གཞི་བཙུགས་ཀྱི་ བཙག་འཐུ་འབད་བའི་སྐབས་ ཆོས་པའི་ཆས་སྒྲིག་སྟེ་སྡོད་མི་ ལེ་ཤ་ཅིག་གིས་ གསང་བའི་ཚོགས་རྒྱན་བསྐྱུར་ནི་གི་ གོ་སྐབས་མ་ཐོབ་མི་དེ་ཡང་ ཁོང་ཆ་ཁྱབ་ ཆོསཔ་ཨིན་པའི་ངོ་རྟགས་ མཚན་འཛིན་དང་ ལག་ཁྱེར་ཚུ་མེད་རུང་ ཆོས་གོ་གྱོན་ཙམ་ཅིག་གིས་ ཆོས་པའི་གྲངས་སུ་ ཚུད་མི་ལུ་བརྟེན་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:59 AM No comments:
དགེ་ལེགས་ཕུག་ལུ་ ཤིང་དྲ་ཁང་འཚིགས་ཡོདཔ།
༉ སྤྱི་ཟླ་༣ པའི་ཚེས་༢༥ གི་དྲོ་པ་ ཆུ་ཚོད་༣.༣༠ དེ་ཅིག་ཁར་ དགེ་ལེགས་ཕུག་ དཔལ་རི་ཐང་ལུ་ ཤིང་དྲ་ཁང་ཅིག་ མེ་གིས་ འཚིགས་སོཔ་ཨིན་པས།
དགེ་ལེགས་ཕུག་གི་ ཁྲིམས་སྲུང་འགག་པ་གིས་ སླབ་མིའི་ནང་ མེ་རྐྱེན་དེ་ ཉེ་འདབས་ལུ་ སྡོད་མི་ཚུ་གིས་ ཤིང་དྲ་ཁང་གི་ མཛོད་ཁང་ནང་ལས་ཟུན་སར་ མཐོང་ནུག་ཟེར་ཨིན་པས།
དེ་གི་ཤུལ་ལུ་ དགེ་ལེགས་ཕུག་གི་ རྒཔོ་དང་ ཤིང་དྲ་ཁང་གི་ ཇོ་བདག་གིས་ དྲོ་པ་ཆུ་ཚོད་༤ དེ་ཅིག་ཁར་ ཁྲིམས་སྲུང་འགག་པ་ལུ་ སྙན་ཞུ་འབད་ཡོདཔ་ཨིན་པས།
མེ་རྐྱེན་དེ་ནང་ ཤིང་དུམ་སི་ཨེཕ་ཊི་༣,༠༠༠ དེ་ཅིག་དང་ ཤིང་དྲ་དྲཝ་ ཊག་དོས་ཅིག་ དེ་ལས་ ཤིང་དྲ་འཕྲུལ་ཅིག་ འཚིགས་ཡོད་པའི་ ལོ་རྒྱུས་ཡོདཔ་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:59 AM No comments:
གྱིབ་ཀྱིས་བཟོ་མི་ རྩྭ་གདན་འཐིང་ནིའི་ལཱ་ཚུ་ འགོ་བཙུགས་ཡོདཔ།
ཉི་མ་དབང་འདུས།
༉ རྒྱལ་སྤྱི་ཕུཌ་བཱོལ་ཚོགས་སྡེ་ ཕི་ཕ་གི་ མ་དངུལ་རྒྱབ་སྐྱོར་ཐོག་ལས་ འགོ་བཙུགས་མི་ གཱོལ་ལས་འགུལ་གྱིས་ ཐིམ་ཕུ་ལྕང་གླིང་མི་ཐང་གི་ རྩེད་ཐང་ནང་ གྱིབ་ཀྱིས་བཟོ་མི་ རྩྭ་གདན་འཐིང་ནིའི་ལཱ་ཚུ་ འགོ་བཙུགས་ཡོདཔ་ད་ ད་ལྟོ་ རྩེད་ཐང་གི་ ས་ཁོད་སྙོམས་ནིའི་ལཱ་ཚུ་ འབད་བའི་བསྒང་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:58 AM No comments:
བཀྲིས་རྩེ་འབྲིང་རིམ་སློབ་གྲྭ་གོང་མ་དེ་ སློབ་གྲྭ་དྲག་ཤོས་ཅིག་ཨིནམ?
༉ སློབ་ཕྲུག་ཚུ་གིས་ བཀོད་ཚོགས་ཆོས་རྒྱུགས་ནང་ཐོབ་མི་སྐུགས་ཚུ་ སློབ་གྲྭ་ཅིག་ནང་ ཤེས་ཡོན་གྱི་ སྤུས་ཚད་དང་ འབྲེལ་གནད་ཡོད་པའི་ བརྡ་མཚོན་ཅིག་ཨིན་པ་ཅིན་ ན་ཧིང་གི་ལོ་ནང་ བཀྲིས་སྒང་རྫོང་ཁག་ ཝམ་རོང་ལུ་ཡོད་མི་ བཀྲིས་རྩེ་འབྲིང་རིམ་སློབ་གྲྭ་གོང་མ་དེ་ འབྲུག་རྒྱལ་ཁབ་ནང་ སློབ་གྲྭ་དྲག་ཤོས་ཀྱི་གྲངས་སུ་ ཚུདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:52 AM No comments:
ནད་གཞི་ཨེཌསི་བཀས་ཐབས་འབད་ནི་དེ་ དོ་འགྲན་ཅན་སྦེ་ར་གནས་ཡོདཔ།
ད་ཚུན་གྱི་བར་ན་ རྒྱལ་ཁབ་ནང་ མི་༢༧༠ ལུ་ ནད་གཞི་ཨེཌསི་/ཨེཆ་ཨའེ་བི་ཐོབ་མི་ལས་༤༨ ཤི་སོཔ་ཨིན་པས།
བུམ་ཐང་ལས་ བཀྲིས་བསྟན་འཛིན།
༉ གསོ་བའི་ལྷན་ཁག་གིས་ ད་ཚུན་གྱི་བར་ན་ རྒྱལ་ཁབ་ཀྱི་ ཁྲོམ་སྡེ་ཚུ་ནང་ མི་སྡེ་གསོ་བའི་ཞབས་ཏོག་ལྟེ་བ་ཚུ་ གཞི་བཙུགས་འབད་དེ་ཡོདཔ་མ་ཚད་ གདུག་ཅན་གྱི་ནད་གཞི་ཨེཌསུ/ཨེཆ་ཨའེ་བི་གི་སྐོར་ལས་ མི་མང་ལུ་ གོ་བརྡ་ཚུ་ སྤེལ་བཞིན་དུ་ཡོད་རུང་ ནད་གཞི་ཐོབ་མིའི་ གྱངས་ཁ་དེ་ ལོ་བསྟར་བཞིན་དུ་ ཡར་སེང་འགྱོ་མི་ལུ་བརྟེན་ གསོ་བའི་ལྷན་ཁག་ལུ་ དོ་འགྲན་དང་ ཚ་གྱང་ཅན་ཅིག་ལུ་ གྱུར་ཏེ་ཡོད་ཟེར་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:51 AM No comments:
བང་ལ་དེཤ་གིས་ རྒྱལ་ཁབ་རང་དབང་ཐོབ་པའི་ཉིནམ་ཐེངས་༤༢ པ་ བརྩི་སྲུང་ཞུ་ཡོདཔ།
ཤེས་རབ་བསྟན་འཛིན།
༉ ཁ་ཙ་ ཐིམ་ཕུ་ ཏཱ་ར་ཡ་ན་གཞི་ཚོགས་ཀྱི་ སྒྲིང་ཁྱིམ་ས་ཁོངས་ནང་སྦེ་ བང་ལ་དེཤ་གིས་ རྒྱལ་ཁབ་རང་དབང་ཐོབ་པའི་ཉིནམ་ཐེངས་༤༢ པ་ བརྩི་སྲུང་ཞུཝ་དང་འབྲེལ་ འབྲུག་དང་ བང་ལ་དེཤ་རྒྱལ་ཁབ་༢ ཀྱི་ བྱ་རིགས་མ་འདྲཝ་ཚུ་གི་ པར་ཚུ་འགྲེམས་སྟོན་འབད་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:44 AM No comments:
གྲོགས་རམ་དང་ ཞལ་འདེབས་ཐོབ་མི་ ཆོས་སྡེ་ཚུ་ལུ་ རྩིས་ཞིབ་འབད་ནི།
ཆོས་སྡེའི་གཙོ་འཛིན་ཚུ་གིས་འབད་བ་ཅིན་ གཞུང་ལས་ མ་དངུལ་གནང་གནངམ་མེད་མི་ཚུ་ལུ་ རྩིས་ཞིབ་འབད་ནི་གི་ འོས་འབབ་མིན་འདུག་ཟེར་ཨིན་མས།
བསྟན་འཛིན་རྣམ་རྒྱལ།
༉ ད་ལས་ཕར་ རྒྱལ་གཞུང་རྩིས་ཞིབ་དབང་འཛིན་གྱིས་ ཆོས་སྡེ་ཁག་སོ་སོའི་ ལོ་བསྟར་གྱི་ རྩིས་ཞིབ་འབད་ནི་ཟེར་མི་ལུ་ ཆོས་སྒོར་ཞུགས་མི་ ལ་ལུ་ཅིག་ལུ་ ཐུགས་དང་མ་ལྡན་མི་དེ་ཡང་ འབྲུག་གི་ཆོས་སྡེའི་བཅའ་ཁྲིམས་ དོན་ཚན་༨༨ པ་དང་འཁྲིལཝ་ད་ ཆོས་སྡེ་ཚུ་གི་ མ་དངུལ་འབྱུང་ཁུངས་དང་ དངུལ་འབྲེལ་གྱི་ བརྡ་དོན་ཚུ་ཡང་ གསལ་བསྒྲགས་འབད་དགོ་ཟེར་ གསལ་བཀོད་འབད་ཡོད་ནི་དེ་གིས་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:12 AM No comments:
ལ་ནོར་གསོ་སྐྱོང་གི་ ལམ་སྲོལ་མར་ཉམས།
བསམ་གཏན་ཡེ་ཤེས།
༉ བུམ་ཐང་རྫོང་ཁག་ ཨུ་ར་ཤིང་མཁར་གྱི་ གཡུས་ཚན་དེ་ སྔོན་དང་ཕུ་ལས་ར་ ལ་ནོར་ལུ་ འཚོ་བ་བརྟེན་སྡོད་མི་ཨིནམ་ལས་ ས་གནས་ཀྱི་ མི་སེར་ཚུ་ རང་མགོ་རང་འདྲོངས་སྦེ་ སྡོད་མི་ཅིག་ཨིན་རུང་ རྒྱལ་ཁབ་གོང་འཕེལ་འགྱོ་མི་ལུ་བརྟེན་ ལུང་གཤོང་དེ་ནང་ གཡག་གསོ་སྐྱོང་ལམ་སྲོལ་དེ་ མར་ཉམས་འགྱོ་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:09 AM No comments:
རྡོ་རྗེ་གིས་ ན་ཆུང་སྐད་གྲགས་ཅན་ཐོན་ཡོདཔ།
བཀྲིས་ཕུན་ཚོགས།
༉ བཀྲིས་སྒང་ མཁའ་གླིང་རྒྱལ་ཡོངས་མུན་སེལ་གླིང་སློབ་ཁང་གི་སློབ་ཕྲུག་ རྡོ་རྗེ་གིས་ ན་ཆུང་སྐད་གྲགས་ཅན་གྱི་ འགྲན་བསྡུར་ནང་ལས་ ཨང་དང་པ་ཐོན་ཡི།
དེ་ཡང་ སྐྱེས་ལོ་༡༤ ལང་མི་ སློབ་རིམ་༧ པའི་སློབ་ཕྲུག་ རྡོ་རྗེ་གིས་ དུས་ཡུན་ཟླ་ངོ་༢ ལྷགཔ་ཅིག་གི་རིང་ འགྲན་བསྡུར་ནང་ བཅའ་མར་གཏོགས་པའི་ཤུལ་ལུ་ ཁ་ཙ་ དངུལ་རྐྱང་གི་གསོལ་རས་ དངུལ་ཀྲམ་༡༥༠,༠༠༠ ཐོབ་ཡོདཔ་ད་ ཨང་དང་པའི་གསོལ་རས་དེ་ ཕ་མ་པར་སྐྲུན་དང་ དཔེ་སྐྲུན་ཁང་གི་ཇོ་བདག་ ཨྱོན་འཕྲིན་ལས་ཀྱིས་ བྱིན་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:06 AM No comments:
ཟླཝ་༡ གི་རིང་ འགྲུལ་སྐྱེལ་ཞབས་ཏོག་ རིན་མེད་སྟོང་པར་བྱིན་ནི།
༉ བསམ་གྲུབ་ལྗོངས་མཁར་དང་ པདྨ་དགའ་ཚལ་རྫོང་ཁག་༢ ཀྱི་བར་ན་ མི་མང་སྐྱེལ་འདྲེན་བཱསི་གི་ ཞབས་ཏོག་ཡོདཔ་ཨིན་རུང་ མི་ཚུ་གིས་ ས་གཏེར་རྡོ་དཀར་འབག་མི་ སྣུམ་འཁོར་ཊཱག་ཚུ་ནང་ འགྲོ་འགྲུལ་འབད་ནི་ལུ་ གདམ་ཁ་རྐྱབ་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:04 AM No comments:
སྐྱབས་རྗེ་གྲུབ་དབང་པདྨ་ནོར་བུ་རིན་པོ་ཆེའི་ དགོངས་རྫོགས་༣ པ་བཟུང་ཡོདཔ།
༉ཞིང་གཤེགས་དམ་པ་ སྐྱབས་རྗེ་གྲུབ་དབང་པདྨ་ནོར་བུ་རིན་པོ་ཆེ་མཆོག་གི་ དགོངས་རྫོགས་དུས་མཆོད་༣ པ་དེ་ སྤྱི་ཟླ་༣ པའི་ཚེས་༢༣ ལུ་ ཐིམ་ཕུ་ལུ་ སྐྱབས་རྗེ་མཆོག་གི་ ཞལ་སློབ་ཚུ་གིས་བཟུང་ནུག།
དེ་ཡང་ རྒྱལ་ཡོངས་རྗེ་དྲན་མཆོད་རྟེན་གྱི་ལྟག་ལུ་ སློབ་དཔོན་ལྷུན་གྲུབ་རྡོ་རྗེའི་ འགོ་འདྲེན་ཐོག་ལས་ མཁན་པོ་དང་ དགེ་སློང་ཞལ་གྲངས་༢༥ དེ་ཅིག་གིས་ ཉིནམ་༣ གྱི་རིང་ རྡོར་སེམས་གནང་ཡོདཔ་མ་ཚད་ ཨ་ཏི་ཤ་གཞི་ཚོགས་ཀྱི་ ཡོངས་ཁྱབ་དྲུང་ཆེན་ ཤིང་མཁར་བླམ་དངོས་གྲུབ་རྡོ་རྗེ་གིས་ འགོ་ཁྲིད་ཐོག་ མཁན་སློབ་ཞལ་གྲངས་༤༥ གིས་ ཀར་གླིང་ཞི་ཁྲོ་གནང་ཡོདཔ་བཞིན་དུ་ ཕ་མ་པར་སྐྲུན་དང་ དཔེ་སྐྲུན་ཁང་གིས་ འགོ་འདྲེན་འཐབ་སྟེ་ མཁན་པོ་དང་ བླ་སློབ་༢༠ གིས་ ཉིན་གྲངས་༢༣ གྱི་རིང་ མྱུར་འབྱོན་གསོལ་འདེབས་འབུམ་དང་ སྒྲོལ་མ་འབུམ་ གསོལ་ཁ་འབུམ་བསགས་པའི་གུ་ དགོངས་རྫོགས་དུས་མཆོད་དང་བསྟུན་ བླ་མ་རིག་འཛིན་བསྡུས་པའི་ ཚོགས་འཁོར་བསྐོར་གནང་ཡོདཔ་ཨིན་པས།
སྐྱབས་རྗེ་གྲུབ་དབང་པདྨ་ནོར་བུ་རིན་པོ་ཆེ་མཆོག་ སྤྱི་ལོ་༢༠༠༩ ལུ་ དགུང་ལོ་༧༨ བཞེསཔ་ད་ རྒྱ་གར་མའི་སོར་ལུ་ དགོངས་པ་རྫོགས་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:02 AM No comments:
འདས་པའི་ལོ་ངོ་༣ ནང་ མཆོད་རྟེན་༣༥༤ སློངས་ཡོདཔ།
ཤེས་རབ་བསྟན་འཛིན།
༉ ཁྲིམས་སྲུང་འགག་པའི་ ཐོ་བཀོད་དང་འཁྲིལཝ་ད་ སྤྱི་ལོ་༢༠༠༩ ལས་༢༠༡༡ ཚུན་ཚོད་ རྒྱལ་ཁབ་ཀྱི་ ས་གནས་ཁག་ཚུ་ནང་ མཆོད་རྟེན་༣༥༤ སློངས་ཡོདཔ་ད་ དེ་ཚུ་གི་གྲས་ལས་ མཐོ་ཤོས་ར་ བཀྲ་ཤིས་སྒང་རྫོང་ཁག་ནང་ མཆོད་རྟེན་༡༡༣ སློངས་ཡོདཔ་སྦེ་ ཐོ་བཀོད་འབད་ནུག།
དེ་གི་འོག་ལས་ར་ མོང་སྒར་རྫོང་ཁག་ནང་༣༤ དང་ ཐིམ་ཕུ་ལུ་༢༢ པདྨ་དགའ་ཚལ་ལུ་༢༧ ལྷུན་རྩེ་ལུ་༡༩ བཀྲིས་གཡང་རྩེ་དང་ བསམ་གྲུབ་ལྗོང་མཁར་ལུ་༡༦ རེ་ སློངས་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:00 AM No comments:
སྤུ་ན་གཙང་ཆུ་༢ པའི་དོན་ལུ་ ཁང་ཚན་༥༤༠ འབད་མི་ སྡོད་ཁྱིམ་བཟོ་སྐྲུན།
སྡོད་ཁྱིམ་ཚུ་ སང་ཕོད་ སྤྱི་ཟླ་༧ པའི་ནང་ བསྒྲུབས་པའི་བསྒང་ལས་ བ་འཇོ་ཁྲོམ་གྱི་ སྒྲིང་ཁྱིམ་ཚུ་ སྟོངམ་འཐོན་ནིའི་འོས་འབབ།
བསྟན་འཛིན་རྣམ་རྒྱལ།
བསྟན་འཛིན་རྣམ་རྒྱལ།
༉ དབང་འདུས་ཕོ་བྲང་ བ་འཇོ་ཐང་ཁྲོམ་ཁར་ཡོད་མི་ སྒྲིང་ཁྱིམ་ཚུ་ ད་རེས་ནངས་པའི་ བཟོ་བཀོད་དང་བསྟུན་ རྐྱབ་ཡོདཔ་མ་ཚད་ ཐོག་ཚད་ལས་འབད་རུང་ ཉུང་ཤོས་ཁྱིམ་ཐོག་༣ ཡོད་པའི་ཁར་ སྒྲིང་ཁྱིམ་༡༣༡ ཆ་མཉམ་གྱི་ འོག་ཐོག་ཚུ་ ཚོང་ཁང་བཟོ་བཏུབ་སྦེ་ རྐྱབ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:51 AM No comments:
བླ་སློབ་དང་ མཚམས་པ་ཚུ་གི་ ཚིག་འགྲེལ་དྭངས་གསལ་མེདཔ།
ལྷ་ཁང་དང་ མཆོད་རྟེན་གསར་བཞེངས་འབད་ནི་ཚུ་ དམ་འཛིན་འབད་ནིའི་ གྲོས་འཆར་ལུ་ ཆོས་སྡེའི་གཙོ་འཛིན་ཚུ་ལས་ རྒྱབ་སྐྱོར་མེདཔ།
བསྟན་འཛིན་རྣམ་རྒྱལ།
༉ འབྲུག་ལུ་ ཆོས་སྡེའི་གཙུག་སྡེ་དང་ ཆོས་སྒོར་ཞུགས་མི་ཚུ་ སྲིད་དོན་ལས་འདས་པའི་ ཡུལ་ལུ་གནས་དགོ་པའི་ཁར་ བཙག་འཐུའི་སྐབས་ ཚོགས་རྒྱན་སྐྱུར་མ་ཆོག་མི་དེ་ འགྲོ་བ་མིའི་ གཞི་རྟེན་ཐོབ་དབང་ལུ་ བརྩི་མཐོང་དང་ གུས་ཞབས་མེདཔ་བཟུམ་སྦེ་ མཐོངམ་མས་ཟེར་ ཁ་ཙ་ ཐིམ་ཕུ་ལུ་ རྒྱལ་ཡོངས་ཆོས་སྡེའི་ གཙོ་འཛིན་གྱི་ ཞལ་འཛོམས་ཐེངས་དང་པ་ འཚོགས་གནང་པའི་སྐབས་ ཆོས་སྡེའི་གཙོ་འཛིན་ཚུ་གིས་ བསམ་འཆར་བཀོད་ཅི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:35 AM No comments:
ཆེ་མཐོ་ཁྲིམས་འདུན་གྱིས་ ངོ་ལོག་དང་འབྲེལ་བའི་ བཙོན་ཁྲིམས་ལོ་༡༥ བཀལ་མིའི་ འཁྲུན་ཆོད་ལུ་གཞི་འཛིན།
རྩོད་ཟླ་དེ་ ཆེ་མཐོ་གྲངས་མང་ཁྲིམས་ཁྲིའི་ འཁྲུན་ཆོད་ལུ་ བསམ་པ་མ་རྫོགསཔ་ལས་ རེས་གཟའ་མིག་དམར་ལུ་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ནི་ཨིན་པས།
བཀྲིས་ཕུན་ཚོགས།
༉ འབྲུག་རྒྱལ་ཁབ་ཀྱི་ བསྟན་སྲིད་དང་ ཞི་བདེ་ལུ་ ངོ་རྒོལ་འབད་མི་ཚུ་དང་ འབྲེལ་བ་འཐབ་པའི་ ཉེས་འཛུགས་ལུ་བརྟེན་ ཆེ་མཐོ་ཁྲིམས་འདུན་གྱི་ གྲངས་མང་ཁྲིམས་ཁྲི་གིས་ ཐོག་མའི་ཁྲིམས་འདུན་གྱི་ འཁྲུན་ཆོད་ལུ་ གཞི་འཛིན་འབད་དེ་ སྐྱེས་ལོ་༤༨ ལང་མི་ མི་སྡེའི་ལས་བྱེདཔ་བགྲེསཔ་ཅིག་ལུ་ བཙོན་ཁྲིམས་ལོ་ངོ་༡༥ བཀལ་ནུག།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:33 AM No comments:
གནས་ཚུལ་མདོར་བསྡུས།
ཁ་ཙ་ སོ་ནམ་བློན་པོ་ ཌོག་ཊར་པདྨ་རྒྱ་མཚོ་གིས་ བུམ་ཐང་ཆོས་འཁོར་རྒེད་འོག་ རྡོ་རྗེ་སྦིས་གཡུས་ཚན་ནང་ ས་ཆ་ཨེ་ཀར་༡༧༣ ཡོད་མི་ གྲོང་སྡེ་ནགས་ཚལ་ འགོ་འབྱེད་གནང་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:31 AM No comments:
མཁོ་གལ་མེད་པའི་ ཅ་ཆས་ཚུ་ ནང་འདྲེན་འབད་ནི་ བཀག་ཆ་འབད་ཡོདཔ།
ཉི་མ་དབང་འདུས།
༉ བསྟན་རྒྱས་ལྷན་ཁག་གིས་ ཁ་ཙ་ལས་ རྒྱལ་ཁབ་ཀྱི་ ནང་འདྲེན་ལས་ཁང་དང་ ཚོང་འབྲེལ་ལས་སྡེ་ དེ་ལས་ བཟོ་སྐྲུན་དང་ ཞབས་ཏོག་ལས་སྡེ་ཚུ་ཚུད་མི་ ཚོང་འབྲེལ་ལས་ཚོགས་ཚུ་ལུ་ མཁོ་གལ་ཅན་མེན་པའི་ ཅ་ཆས་ནང་འདྲེན་འབད་ནིའི་ ཆོག་ཐམ་སྤྲོད་ནི་ཚུ་ མཚམས་འཇོག་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:30 AM No comments:
སྐར་མ་སྨིན་དྲུག་ཡང་ མཐའ་བཅད་འགྲན་བསྡུར་འོག་མའི་ནང་ལྷོད་ཡོདཔ།
བཀྲིས་ཕུན་ཚོགས།
༉ བསམ་གྲུབ་ལྗོངས་མཁར་ལུ་ རྩེད་འགྲན་འབད་བའི་བསྒང་ཡོད་མི་ མདའ་རྩེད་ཀྱི་ མཐའ་བཅད་འགྲན་བསྡུར་ཆུང་བའི་ རྩེད་འགྲན་མཇུག་དེ་ ཁ་ཙ་ སྐར་མ་སྨིན་དྲུག་དང་ འཆི་མེད་ཨར་ཊི་བཟོ་སྐྲུན་ དེ་ལས་ དྭངས་གླིང་སྡེ་ཚན་༣ གྱི་བར་ན་ རྩེད་འགྲན་འབད་བའི་སྐབས་ སྐར་མ་སྨིན་དྲུག་སྡེ་ཚན་གྱིས་ སྐུགས་༢ ཆོད་དེ་ མཐའ་བཅད་འགྲན་བསྡུར་འགོ་མའི་ནང་ལྷོད་ནུག།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:28 AM No comments:
གནས་ཚུལ་མདོར་བསྡུས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:25 AM No comments:
གླིང་བཞི་རྫོང་ཉམས་གསོའི་དོན་ལུ་ མ་དངུལ་ས་ཡ་༩༠ དགོཔ།
བཀྲིས་ཕུན་ཚོགས།
༉ ཐིམ་ཕུ་རྫོང་ཁག་གི་ གླིང་བཞི་རྫོང་དེ་ ན་ཧིང་ སྤྱི་ཟླ་༩ པའི་ཚེས་༡༨ ལུ་ ས་ཡོམ་གྱིས་ གནོད་སྐྱོན་སྦོམ་སྦེ་ རྐྱབ་པའི་ཤུལ་ལུ་ ཉམས་གསོ་ཞུ་མ་ཚུགས་པར་ ལུས་ཡོདཔ་ལས་ ད་ལྟོ་ སྲོལ་འཛིན་ལས་ཁུངས་ཀྱིས་ ཉམས་གསོ་ལས་རིམ་ཚུ་ བརྩམ་པའི་བསྒང་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:15 AM No comments:
མ་དངུལ་གྱི་དོན་ལུ་ འགོ་ཐོག་བཙག་འཐུའི་ནང་ ཚོགས་རྒྱན་བརྒྱ་ཆ་༡༠ ཐོབ་དགོཔ།
༉ སྤྱི་ལོ་༢༠༡༨ ཀྱི་ བཙག་འཐུའི་མ་དངུལ་འཐོབ་དགོ་པ་ཅིན་ སང་ཕོད་ བཙག་འཐུའི་ནང་ བཅའ་མར་གཏོགས་མི་ སྲིད་ཚོགས་ཚུ་གིས་ འགོ་ཐོག་བཙག་འཐུའི་སྐབས་ ཚོགས་རྒྱན་ཉུང་ཤོས་བརྒྱ་༡༠ ཐོབ་དགོཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:14 AM No comments:
གྲོང་གསེབ་ཤིང་ཆས་ཀྱི་ཐོབ་ལམ་ཚུ་ ལོག་སྤྱོད་དར་ཁྱབ།
གྲོང་གསེབ་ནང་ ཁྱིམ་རྐྱབ་ནིའི་དོན་ལུ་ ཐོབ་ལམ་དང་འཁྲིལ་ མཁོ་སྤྲོད་འབད་མི་ ཤིང་ཆས་ཚུ་ ཁྲོམ་སྡེ་ཚུ་ནང་ ཚུལ་མིན་ཐོག་ ལྷོད་དོ་ཡོདཔ།
བསམ་གཏན་ཡེ་ཤེས།
༉ འབྲུག་གི་ཁྲོམ་སྡེ་ཚུ་ནང་ བཟོ་སྐྲུན་གོང་འཕེལ་འགྱོ་མི་དང་བསྟུན་ ཁྲོམ་སྡེའི་ཤིང་ཆས་ཀྱི་ གོང་ཚད་ཡར་སེང་སོང་ཡོདཔ་མ་ཚད་ ཤིང་ཆས་ཚུ་ཡང་ ཐོབ་ཚུགས་པར་ ལཱ་ཁག་ཡོད་མི་ལུ་བརྟེན་ ཁྱིམ་རྐྱབ་མི་ཚུ་གིས་ གོང་ཚད་ག་ནི་བ་ཁེ་བའི་ གྲོང་གསེབ་ཀྱི་ ཤིང་ཆས་ཚུ་ མཁོ་སྒྲུབ་འབད་མི་དེ་གིས་ ཚུལ་མིན་ལག་ལེན་ཚུ་ལུ་ རྒྱུད་བསྐུལ་འབདཝ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:13 AM No comments:
གསེར་ཁྲི་མངའ་གསོལ་གྱི་ བཱསི་ཀེཊ་བཱོལ་འགྲན་བསྡུར་འགོ་བཙུགས།
བཀྲིས་ཕུན་ཚོགས།
༉ སྤྱི་ཟླ་༣ པའི་ཚེས་༢༢ ལས་འགོ་བཙུགས་ འབྲུག་བཱསི་ཀེཊ་བཱོལ་ཚོགས་སྡེ་གིས་ ཐིམ་ཕུ་ཆུ་རྩལ་ཁང་ནང་སྦེ་ ལོ་བསྟར་གསེར་ཁྲི་མངའ་གསོལ་གྱི་ བཱསི་ཀེཊ་བཱོལ་འགྲན་བསྡུར་དེ་ འགོ་འདྲེན་འཐབ་དོ་ཡོདཔ་ཨིན་པས།
འགྲན་བསྡུར་དེ་ནང་ ཕོ་སྐྱེས་ཀྱི་སྡེ་ཚན་༢༦ དང་ ཨམ་སྲུའི་སྡེ་ཚན་༦ གིས་ བཅའ་མར་གཏོགས་དོ་ཡོདཔ་ད་ ཉིནམ་དང་པའི་ནང་ ཝི་ཟཱཌསི་དང་ དཔའ་གཟརཔ་ ཕོ་རྒྱ་དང་ འབྲུག་པ་ ཀོ་ར་ཟོནསི་དང་ གཱན་དི་ཡཱནསི་ དེ་ལས་ བྱ་ཁྱུང་དང་ ཏཱནིསི་ཕོར་མར་སྡེ་ཚན་ཚུ་གི་བར་ན་ རྩེད་འགྲན་འབད་ཡི།
ཁ་ཙ་ བུཚ་གི་སྡེ་ཚན་ལས་ ཡུ་ནི་ཀཱོནསི་དང་ ཧོབ་ཨིསི་ཊཱརསི་ བུ་ལུ་མཱེ་ཇིག་དང་ ཧཱསི་ཀིསི་ བོ་རོསི་དང་ ཇི་སི་བི་ཨེསི་ དེ་ལས་ བྱ་སྦྱིན་དང་ འབྲུག་བཱསི་ཀེཊ་བཱོལ་ཚོགས་སྡེའི་ སྐྱེས་ལོ་༡༦ མན་ཆད་འབད་མི་ སྡེ་ཚན་ཚུ་གི་བར་ན་ རྩེད་འགྲན་འབད་ཡོདཔ་མ་ཚད་ ཨམ་སྲུའི་སྡེ་ཚན་ལས་ དཔའ་མོསི་དང་ ཇི་སི་བི་ཨེསི་སྡེ་ཚན་༢ ཀྱི་བར་ན་ རྩེད་འགྲན་འབད་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:10 AM No comments:
ཨ་ལུ་གསར་བཙུགས་ནང་ རྣམ་དག་མེད་པའི་ ཁ་ཉེས་བཀལ་ཡོདཔ།
ཕམ་ལ་ལུ་ཅིག་གིས་ ངན་ལྷད་བཀག་སྡོམ་ལྷན་ཚོགས་ལུ་ ཞིབ་དཔྱད་ཀྱི་དོན་ལུ་ ཞུ་ཡིག་བཙུགས་ཡོདཔ་ཨིན་པས།
བཀྲིས་བསྟན་འཛིན།
༉ ཨ་ལུ་ཚུ་ ལོག་སློབ་གྲྭ་ནང་ འཛུལ་ཞུགས་འབད་དེ་ ཟླཝ་ལང་ཡོད་རུང་ སློབ་གྲྭའི་དབུ་འཛིན་ཚུ་གིས་ ཉེ་རིང་ཕྱེ་ཐོག་ལས་ ལོ་ཚད་མ་ལང་མི་ ཨ་ལུ་ཚུ་ བློ་གསར་སློབ་རིམ་ནང་ བཙུགས་ཡོད་པའི་སྐོར་ལས་ ཕམ་ལ་ལུ་གིས་ ཉོགས་བཤད་བཀོད་ཡོདཔ་མ་ཚད་ ངན་ལྷད་བཀག་སྡོམ་ལྷན་ཚོགས་ལུ་ཡང་ ཞུ་ལོག་རྐྱབ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:09 AM No comments:
ཆུ་འཛགས་མི་དེ་གིས་ ས་གནས་ཀྱི་ མི་ཚུ་ལུ་གནོད་ཉེན།
ཤེས་རབ་བསྟན་འཛིན།
༉ ཐིམ་ཕུ་བར་སྦིས་ས་ ཉི་ཟེར་སྒང་ལྷ་ཁང་གི་འོག་ལུ་ ཞིང་ཆུའི་ཆུ་དུང་གི་ མཐུད་མཚམས་ཚུ་ལས་ ཆུ་འཛགས་མི་ལུ་བརྟེན་ ས་ཁོངས་དེ་གི་འོག་ལུ་ཡོད་མི་ སྒྲིང་ཁྱིམ་༢ ལུ་ གནོད་ཉེན་བྱུང་སྟེ་ཡོདཔ་མ་ཚད་ ཁྱིམ་དེ་གི་ལྟག་ལུ་ཡོད་པའི་ སྤོ་ཏོག་དེ་ཡང་ ས་རུད་ཆད་ནི་གི་ ཉེན་ཁ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:08 AM No comments:
དངུལ་ལོར་རྫུས་མ་མང་ཤོས་ར་ ཕུན་ཚོགས་གླིང་ལུ་ ལག་ལེན་འཐབ་ཡོདཔ།
སྤེན་པ་ ཟླཝ་༣ པའི་༢༣། ༉ དངུལ་ལོར་རྫུས་མ་འབག་མི་ལུ་བརྟེན་ འཛིན་བཟུང་འབད་མི་ དར་དཀར་ནང་ལས་ སྐྱེས་ལོ་༢༢ ལང་མི་ ཕོ་སྐྱེས་དེ་གིས་ དངུལ་ལོར་རྫུས་མ་༥༠,༠༠༠ དེ་ཅིག་ ན་ཧིང་ ཕུན་ཚོགས་གླིང་ལུ་ བཀའ་མའི་དབང་གནང་པའ་ིསྐབས་ ལག་ལེན་འཐབ་ཡོད་པའི་ རྫུན་ཁ་བཟེད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:52 AM No comments:
གསོག་འཇོག་རྩིས་ཁྲ་འཆང་མི་ཚུ་གིས་ ཏི་རུ་ཚད་ཅིག་ལས་ བཏོན་མི་ཚུགས་ནི།
བསམ་གཏན་ཡེ་ཤེས།
སྤེན་པ་ ཟླཝ་༣ པའི་༢༣། ༉ ཁ་ཙ་ལས་འགོ་བཙུགས་ ད་རིས་ཡིག་ཚང་གི་ དུས་ཚོད་ཚུན་ཚོད་ འབྲུག་རྒྱལ་ཁབ་ནང་འཁོད་ལུ་ཡོད་མི་ དངུལ་ཁང་ཆ་མཉམ་གྱི་ ལས་མགྲོན་པ་ཚུ་གིས་ དངུལ་ཁང་ཚུ་ནང་ལས་ ཏི་རུ་བཏོན་པ་ཅིན་ དངུལ་ཀྲམ་༥,༠༠༠ དང་བཏོན་འཕྲུལ་ནང་ལས་འབད་བ་ཅིན་ དངུལ་ཀྲམ་༡༠,༠༠༠ ལས་ལྷག་སྟེ་ བཏོན་མི་ཚུགས་ནི་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:51 AM No comments:
ཁག་འབགཔ་སློབ་དཔོན་ཚུ་ལུ་ གནས་ཡུན་ཐེབས་ལོ་༡ བྱིན་ཡོདཔ།
ཤེས་རབ་བསྟན་འཛིན།
སྤེན་པ་ ཟླཝ་༣ པའི་༢༣། ༉ ཁག་འབགཔ་སློབ་དཔོན་༨༤ གིས་ སློབ་གྲྭ་ཁག་སོ་སོའི་ནང་ ད་རུང་ སློབ་དཔོན་སྦེ་ ལོ་༡ ཕྱག་ཞུ་ནིའི་དོན་ལུ་ ཁ་ཙ་ ཐིམ་ཕུ་ན་གཞོན་དང་ རྩེད་རིགས་ལས་ཁུངས་ནང་སྦེ་ ཁ་རྗེའི་ཤོག་སྒྲིལ་འཐུ་ཐོག་ལས་ སློབ་གྲྭ་གདམ་ཁ་རྐྱབ་ཅི།
ཁོང་གིས་ ཁག་འབགཔ་སློབ་དཔོན་སྦེ་ སྤྱི་ལོ་༢༠༠༩ ལུ་འཛུལ་ཏེ་ ལོ་ངོ་༣ གྱི་རིང་ ཕྱག་ཞུ་བའི་ གནས་ཡུན་དེ་ ན་ཧིང་རྫོགས་ཡོདཔ་ཨིན་རུང་ ཁོང་གིས་ འགོ་ཐོག་འཛུལ་བའི་སྐབས་ ལོ་ངོ་༤ ཕྱག་ཞུ་ནི་སྦེ་ ཞུ་བ་ཕུལ་མི་ལུ་ ཤེས་རིག་ལྷན་ཁག་གིས་ ངོས་ལེན་འབད་དེ་ གནས་ཡུན་ཐེབས་ལོ་༡ བྱིན་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:50 AM No comments:
ལམ་མཁའ་འགྲོ་གིས་ གཟུགས་སྟོབས་སྒྲིང་སྒྲིང་བཞག་ཚུགས་ནི།
སྤེན་པ་ ཟླཝ་༣ པའི་༢༣། ༉ སྤྱི་ཟླ་༣ པའི་ཚེས་༢༠ ལུ་ ཕུན་ཚོགས་གླིང་ ཀར་བེ་ཊར་ལུ་ ཙི་ཙི་དམརམོ་སྦོམ་ཅིག་ ཤི་ཡོདཔ་མཐོང་མི་དེ་ བེང་གཱལ་མཱོ་ནི་ཊར་ཟེར་མི་ ཙི་ཙི་དམརམོ་གི་ རིགས་ཅིག་ཨིན་མས་ཟེར་ ནགས་ཚལ་འགོ་དཔོན་ཚུ་གིས་ སླབ་ཡོདཔ་ད་ ཕོ་བཤུད་སེམས་ཅན་གྱི་ རིགས་ཅིག་ཨིན་མིའི་ ལྷ་པ་ལས་མཇུག་མ་ཚུན་ རིང་ཚད་ཕིཊ་༥ དེ་ཅིག་ ཐོན་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:47 AM No comments:
སྐྱེས་ལོ་༡༣ ལང་མི་ སློབ་ཕྲུག་བུམོ་ཅིག་གིས་ ཨ་ལུ་སྐྱེས་ཡོདཔ།
ཨ་ལུའི་ཨ་པ་གིས་ ཨ་ལུ་ལུ་ ངོས་ལེན་མི་འབད་དོ་ཡོདཔ་ཨིན་པས།
ཡེ་ཤེས་སྒྲོལ་མ།
སྤེན་པ་ ཟླཝ་༣ པའི་༢༣། ༉ སྤྱི་ཟླ་༣ པའི་ཚེས་༡༥ གི་ ནུབ་ཕྱེད་དེ་ཅིག་ཁར་ བདེ་བ་ཐང་དམག་སྡེའི་ སྨན་ཁང་ནང་ སྐྱེས་ལོ་༡༣ ལང་མི་ བུམོ་ཅུང་ཅིག་གིས་ ཨ་ལུ་བུམོ་༡ སྐྱེས་ཡོདཔ་ཨིན་པས།
སློབ་གྲྭའི་གནས་ཐོ་དང་ བུམོ་མོ་རའི་ཨའི་གིས་ སླབ་མི་དང་འཁྲིལཝ་ད་ བདེ་བ་ཐང་ཁྲོམ་ལས་ ཀི་ལོ་མི་ཊཪ་༣༠ གི་ས་ཁར་ཡོད་པའི་ གཡུས་ཚན་ནང་ལས་ཨིན་མི་ བུམོ་དེ་ ན་ཧིང་ མི་སྡེ་སློབ་གྲྭ་ཆུང་བ་ཅིག་ནང་ དཔེ་ཆ་ལྷབ་སྡོད་པའི་སྐབས་ གཟུགས་ཁར་ ཨ་ལུ་ཆགས་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:44 AM No comments:
ཐིམ་ཕུ་ཁྲོམ་ཁར་ མི་༡ གིས་ ཉིནམ་རེ་ལུ་ འཐུང་ཆུ་ལི་ཊར་༡༣༥ རེ་ ལག་ལེན་འཐབ་དོ་ཡོདཔ།
པདྨ་ཆོས་སྒྲོན།
སྤེན་པ་ ཟླཝ་༣ པའི་༢༣། ༉ ཐིམ་ཕུ་ཁྲོམ་སྡེ་ལས་འཛིན་གྱི་ འགོ་དཔོན་ཅིག་གིས་ སླབ་མི་དང་འཁྲིལཝ་ད་ ཐིམ་ཕུ་ཁྲོམ་ཁར་སྡོད་མི་ མི་༡ གིས་ ཉིནམ་རེ་ལུ་ འཐུང་ཆུ་ལི་ཊར་༡༣༥ དེ་རེ་ ལག་ལེན་འཐབ་དོ་ཡོད་པའི་གུ་ བཟོ་སྐྲུན་ལས་འགུལ་ཚུ་བཀལཝ་ད་ ཉིན་བསྟར་བཞིན་དུ་ འཐུང་ཆུ་ལི་ཊར་༢༠༠༠-༣༠༠༠ དེ་རེ་ ལག་ལེན་འཐབ་དོ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:43 AM No comments:
ཤར་ཕྱོགས་ལུ་ མདའ་རྩེད་འགྲན་བསྡུར་འབད་བའི་བསྒང་ཡོདཔ།
བཀྲིས་ཕུན་ཚོགས།
སྤེན་པ་ ཟླཝ་༣ པའི་༢༣། ༉ བསམ་གྲུབ་ལྗོངས་མཁར་ལུ་ འགོ་འདྲེན་འཐབ་མི་ མདའ་རྩེད་འགྲན་བསྡུར་དེ་ མཐའ་བཅད་འགྲན་བསྡུར་ཆུང་བའི་ནང་ ལྷོད་ཡོདཔ་ད་ ཁ་ཙ་ ཉིན་མར་ སྲང་མདའ་བཟོ་སྐྲུན་དང་ ཨེལ་ཇི་བཟོ་སྐྲུན་ དེ་ལས་ ཨོ་རོང་ཤེས་རིག་སྡེ་ཚན་༣ གྱི་བར་ན་རྩེད་འགྲན་འབད་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:39 AM No comments:
གླིང་མེད་ཐང་ལུ་ ཨ་ལུའི་མཐའ་སྐྱོང་ལྟེ་བ་སྒོ་ཕྱེ་ཡོདཔ།
ཚེ་རིང་རྣམ་རྒྱལ།
སྤེན་པ་ ཟླཝ་༣ པའི་༢༣། ༉ སྤྱི་ཟླ་༣ པའི་ཚེས་༢༠ ལུ་ མོང་སྒར་ས་གླིང་རྒེད་འོག་ གླིང་མེད་ཐང་ལུ་ ཨ་ལུའི་མཐའ་སྐྱོང་ལྟེ་བ་གསརཔ་ཅིག་ སྒོ་ཕྱེ་མི་དེ་གིས་ སློབ་གྲྭ་ནང་ བཙུགས་མ་རན་མི་ ཨ་ལུ་ཚུ་ལུ་ ཕན་ཐོགས་འབྱུང་ནི་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:36 AM No comments:
སློབ་ཕྲུག་༢ ཀྱིས་ ཆ་རོགས་ཅིག་ལུ་ བརྡུང་རྫོབ་འབད་བའི་དོགས་པ།
ཤེས་རབ་བསྟན་འཛིན།
སྤེན་པ་ ཟླཝ་༣ པའི་༢༣། ༉ ཁ་ཙ་ཉིན་མར་ ཐིམ་ཕུ་ཁྲོམ་སྡེའི་ འབྲིང་རིམ་སློབ་གྲྭ་བར་མའི་ སློབ་ཕྲུག་༡ དྲན་མེད་ཐོག་ལུ་ རྒྱལ་ཡོངས་གཙོ་བསྟེན་སྨན་ཁང་གི་ གློ་བུར་སྨན་བཅོས་ཁང་ནང་ བསྐྱལ་ཡོད་མི་དེ་ ཆ་རོགས་ཚུ་གིས་ བརྡུང་རྫོབ་འབད་བའི་ དོགས་པ་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 9:32 AM No comments:
ཁྲོམ་གྱི་མི་སྡེ་ དྲན་ཤེས་ཅན་བཟོ་ནིའི་ཐབས་ལམ།
ཕྱགས་སྙིགས་ཀྱི་ སྒྲིག་གཞི་ལུ་ མ་གནས་མི་ཚུ་ལུ་ ཉེས་བྱ་དངུལ་ཀྲམ་༥༠༠ ལས་༢༠,༠༠༠ ཚུན་བཀལ་ནི།
བཀྲིས་ཕུན་ཚོགས།
༉ ད་ལས་ཕར་ ཐིམ་ཕུ་ཁྲོམ་སྡེའི་ནང་ སྡོད་མི་ཚུ་གིས་ ཕྱགས་སྙིགས་ག་ལྷོད་སར་དང་ ཕྱི་སེལ་མ་རྐྱབ་པར་ མ་བཀོ་བའི་ཧེ་མར་ མནོ་བསམ་ཐེབས་ཅིག་ གཏང་དགོཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:44 AM No comments:
ལྷ་ཁང་དང་ མཆོད་རྟེན་གསར་བཞེངས་འབད་ནི་ཚུ་ དམ་འཛིན་འབད་ནི།
ནངས་པ་ལས་ ཆོས་སྡེའི་གཙོ་འཛིན་གྱི་ཞལ་འཛོམས་ ཐེངས་དང་པ་ འགོ་བཙུག་ནི་ཨིན་པས།
བསྟན་འཛིན་རྣམ་རྒྱལ།
༉ ད་ལས་ཕར་ རྒྱབ་ཁབ་ནང་ ལྷ་ཁང་དང་དགོན་སྡེ་ མཆོད་རྟེན་གསརཔ་བཞེངས་ནི་ཚུ་ དམ་འཛིན་འབད་ནིའི་དོན་ལུ་ ཐབས་ལམ་བཏོན་པའི་བསྒང་ཡོད་ཟེར་ ནང་སྲིད་བློན་པོ་ མི་འགྱུར་རྡོ་རྗེ་གིས་ ཁ་ཙ་ བརྡ་བརྒྱུདཔ་ཚུ་དང་གཅིག་ཁར་ གནས་ཚུལ་ཞལ་འཛོམས་ཅིག་ འཚོགས་པའི་སྐབས་ གསུངས་ཡི།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:41 AM No comments:
ནད་འབུབ་ཨེཆ་ཨའེ་བི་ཐོབ་མི་ཚུ་གིས་ ད་རུང་ མི་མང་གི་ གདོང་ཁར་ཐོན་ཡོདཔ།
བཀྲ་ཤིས་བསྟན་འཛིན།
༉ ན་ཧིང་ སྤྱི་ཟླ་༡༢ པའི་ཚེས་༡ ལུ་ འཛམ་གླིང་ཨེཌསི་གི་ཉིནམ་ བརྩི་སྲུང་འབདཝ་དང་འབྲེལ་ གདུག་ཅན་གྱི་ ནད་གཞི་ཨེཌསི་གི་རྒྱུ་ ཨེཆ་ཨའེ་བི་ཐོབ་མི་༥ གིས་ རྒྱང་མཐོང་ནང་ འགོ་དང་པ་ ཐོན་ཐོག་ལས་ མི་མང་ལུ་ ནད་གཞི་དེ་གི་སྐོར་ལས་ གོ་བརྡ་སྤྲོད་པའི་ཤུལ་ལུ་ ད་རུང་ མི་མང་དང་ འབྲེལ་བ་འཐབ་ནི་ འགོ་བཙུགས་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:40 AM No comments:
མི་༢ ལུ་ ཤི་རྐྱེན་དང་༡ གུ་ཧ་ཊི་སྨན་ཁང་ནང་བསྐྱལ་ཡོདཔ།
༉ སྤྱི་ཟླ་༣ པའི་ཚེས་༢༠ གི་ ཕྱི་རུའི་ཆུ་ཚོད་༨.༣༠ དེ་ཅིག་ཁར་ བསམ་གྲུབ་ལྗོངས་མཁར་ལས་ བཀྲིས་སྒང་ཁ་ཐུག་ལུ་འགྱོ་སའི་ ས་གནས་ལམ་གསར་རོང་ལུ་ ས་སྣུམ་འབག་མི་ སྣུམ་འཁོར་ཊོང་ཀཱར་ཅིག་ ལམ་འོག་ལས་མར་ མི་ཊར་༥༠ དེ་ཅིག་ རྦོབ་རིལ་ཡར་སོཔ་ལས་ སྐྱེས་ལོ་༤༨ ལང་མི་ ཕོ་སྐྱེས་ཅིག་དང་ སྐྱེས་ལོ་༣༨ ལང་མི་ ཨམ་སྲུ་ཅིག་ ས་གནས་དེ་ཁ་ར་ ཁ་འཐུམ་མར་ ཤི་རྐྱེན་བྱུང་ཡོདཔ་ཨིན་པས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 10:39 AM No comments:
Subscribe to: Posts (Atom)


c: text/html

text:
༉ རྒྱ་གར་གཞུང་གིས་ ད་རུང་ འབྲུག་ལུ་ སྐྱེད་ཚད་ཆུང་བའི་ བསྐྱིན་འགྲུལ་མ་དངུལ་ རུ་པི་དུང་ཕྱུར་༤ འཛིན་གྲོལ་འབད་ནི་སྦེ་ གཏན་འཁེལ་བཟོ་ཡོདཔ་ལས་ རྒྱལ་ཁབ་ནང་ རྒྱ་གར་གྱི་ཏི་རུ་ རུ་པིའི་དཀའ་ངལ་བསལ་ནི་ལུ་ ལྷན་ཐབས་འབྱུང་ཚུགས་པའི་ རེ་བ་ཡོདཔ་ཨིན་པས།
དེ་ཡང་ རྒྱ་གར་གྱི་རྒྱལ་ས་ ནིའུ་ལྡི་ལི་ལུ་ ཉིན་གྲངས་༧ གྱི་རིང་ རྒྱལ་ཁམས་ཀྱི་ གཟིགས་སྐོར་ལུ་བྱོན་མི་ མི་དབང་མངའ་བདག་རིན་པོ་ཆེ་མཆོག་གིས་ རྒྱ་གར་གྱི་ དབུ་ཁྲིད་ཚུ་དང་ གསུང་གྲོས་གནང་པའི་སྐབས་ལུ་ མ་དངུལ་རུ་པི་དུང་ཕྱུར་༤ འཛིན་གྲོལ་འབད་ནི་སྦེ་ རྒྱ་གར་གཞུང་གིས་ གཏན་འཁེལ་བཟོ་མི་དང་འཁྲིལ་ ཁ་ཙ་ ནིའུ་ལྡི་ལི་ལུ་ འབྲུག་གཞུང་གི་ཁ་ཐུག་ལས་ དངུལ་རྩིས་བློན་པོ་དབང་འདུས་ནོར་བུ་དང་ རྒྱ་གཞུང་གི་ཁ་ཐུག་ལས་ འབྲུག་ལུ་ རྒྱ་གར་གྱི་སྐུ་ཚབ་ བི་པི་ ཧ་རཱན་གཉིས་ཀྱིས་ གནས་སྐབས་ཀྱི་ བསྐྱིན་འགྲུལ་གྱི་ ཆིངས་ཡིག་གུ་ མཚན་རྟགས་བཀོད་ཅི།
འབྲུག་གཞུང་གིས་ དུས་ཡུན་ལོ་ངོ་༥ གི་དོན་ལུ་ རྒྱ་གཞུང་ལས་ གནས་སྐབས་ཅིག་གི་ བསྐྱིན་འགྲུལ་བསྡོམས་ རུ་པི་དུང་ཕྱུར་༡༠ དགོ་པའི་ ཞུ་བ་ཕུལ་མི་ལས་ སྤྱི་ལོ་༢༠༠༩ ལུ་ རུ་པི་དུང་ཕྱུར་༢ དང་ སྤྱི་ལོ་༢༠༡༢ ལུ་ དུང་ཕྱུར་༤ འཛིན་གྲོལ་འབད་ཡོདཔ་ཨིན་པས།
དངུལ་རྩིས་བློན་པོ་དབང་འདུས་ནོར་བུ་གིས་ སླབ་མིའི་ནང་ འབྲུག་གིས་ རྒྱ་གར་ལས་ ཚད་འཛིན་ཅན་གྱི་ བསྐྱིན་འགྲུལ་མཐུན་རྐྱེན་ལེན་མི་དེ་ རྒྱལ་ཁབ་ནང་ རུ་པི་ལངམ་མེད་པའི་ དཀའ་ངལ་སེལ་ཐབས་ལུ་ཨིནམ་བཞིན་དུ་ བསྐྱིན་འགྲུལ་དེ་ གཞུང་ལུ་ དགོས་མཁོ་བྱུང་པའི་སྐབས་རྐྱངམ་གཅིག་ ལག་ལེན་འཐབ་ནི་དང་ བསྐྱིན་ཚབ་དེ་ཡང་ རུ་པི་ལངམ་སྦེ་ཡོད་པའི་སྐབས་ལུ་ ལག་ལེན་འཐབ་པོད་པའི་ མ་དངུལ་གུ་ ལོ་བསྟར་སྐྱེད་བརྒྱ་ཆ་༥ ཐོག་ལུ་ སྤྲོད་དགོཔ་ཨིན་ཟེར་ཨིན་པས།
བསྐྱིན་ཚབ་དེ་ཡང་ འབྲུག་ལུ་ རུ་པི་གསོག་འཇོག་ལངམ་སྦེ་ཡོདཔ་ད་ སྤྲོད་དགོཔ་མ་ཚད་ བསྐྱིན་འགྲུལ་གྱི་ མཐུན་རྐྱེན་གཞན་ཚུ་དང་ཕྱདཔ་ད་ཡང་ སྐྱེད་ཚད་དམའ་སུ་ཡོདཔ་ལས་ ཁེ་ཕན་སྦོམ་ཡོད་ཟེར་ ནིའུ་ལྡི་ལི་ལུ་ཡོད་མི་ འབྲུག་གི་གཞུང་ཚབ་ལས་ཁང་ལས་ འགོ་དཔོན་ཅིག་གིས་ སླབ་ཨིན་པས།
གལ་སྲིད་ རྒྱ་གར་གྱི་ ཚོང་འབྲེལ་དངུལ་ཁང་ དཔེར་ན་ ཨེསི་བི་ཨའི་ཟེར་མི་ རྒྱ་གར་གཞུང་གི་དངུལ་ཁང་ནང་ལས་ བསྐྱིན་འགྲུལ་ལེན་དགོ་པ་ཅིན་ སྐྱེད་བརྒྱ་ཆ་༡༠ དང་ པཱན་ཇབ་དངུལ་ཁང་ པི་ཨེན་བི་ལས་ ལེན་པ་ཅིན་ བརྒྱ་ཆ་༡༠.༥ སྤྲོད་དགོཔ་ཨིན་པས།
རྒྱལ་གཞུང་དངུལ་ལས་དབང་འཛིན་གྱི་ འཕྲལ་ཁམས་ཀྱི་ དངུལ་འབོར་ཚད་གཞི་དང་འཁྲིལཝ་ད་ འབྲུག་གིས་ རྒྱ་གཞུང་གི་དངུལ་ཁང་དང་ པི་ཨེན་བི་དངུལ་ཁང་ དེ་ལས་ རྒྱ་གཞུང་གི་ ཚད་འཛིན་བསྐྱིན་འགྲུལ་མཐུན་རྐྱེན་ཐོག་ལུ་ བསྐྱིན་འགྲུལ་མ་དངུལ་དུང་ཕྱུར་༡༧.༥ ལེན་ཡོདཔ་བཞིན་དུ་ རྒྱ་གཞུང་དངུལ་ཁང་ལས་ བསྐྱིན་འགྲུལ་རུ་པི་དུང་ཕྱུར་༡༠ ཚུན་ ལེན་ཆོག་མི་ལས་ མ་དངུལ་དུང་ཕྱུར་༩ ལེན་ཚར་ཡོདཔ་མ་ཚད་ རྒྱ་གར་གཞུང་ལས་ སྐྱེད་ཚད་བརྒྱ་ཆ་༥ ཐོག་ལུ་ བསྐྱིན་འགྲུལ་ཆོག་ཚད་ མ་དངུལ་དུང་ཕྱུར་༦ ཡོད་མི་དེ་ སྤྱོད་ཚར་མི་ལུ་བརྟེན་ ན་ཧིང་གི་ལོ་ནང་ ཆོག་ཚད་རུ་པི་དུང་ཕྱུར་༡༠ ལུ་ ཡར་སེང་འབད་ཡོདཔ་ད་ པི་ཨེན་བི་དངུལ་ཁང་ལས་ མ་དངུལ་དུང་ཕྱུར་༥ ཚུན་ བསྐྱི་ཆོག་ནི་ཨིན་མི་ལས་ རུ་པི་དུང་ཕྱུར་༢.༥ ལེན་ཚར་ཡོདཔ་ཨིན་པས།
དེ་བཟུམ་མའི་ མ་དངུལ་བསྐྱི་མི་ཚུ་ མར་ཁུ་དང་ བཟའ་སྤྱོད་ དེ་ལས་ ཉེར་མཁོའི་ཚོང་ཟོག་གཞན་ཚུ་རྩིས་ཏེ་ སྒེར་དང་ གཞུང་གི་ནང་འདྲེན་ཚུ་ནང་ ལག་ལེན་འཐབ་མི་ཚུ་ཨིནམ་ལས་ ད་རེས་ནངས་པ་ ལག་ལེན་འཐབ་བཞིན་དུ་ཡོད་པའི་ གློག་མེ་ལས་འགུལ་ཚུ་གི་དོན་ལུ་ བསྐྱིན་འགྲུལ་ལེན་མི་དེ་ དེ་གི་གྲངས་སུ་ རྩིས་མེདཔ་ཨིན་པས།
ཕྱི་འབྲེལ་བློན་པོའི་ འགན་འཛིན་པ་ བསྟན་རྒྱས་བློན་པོ་ མཁའ་འགྲོ་དབང་ཕྱུག་གིས་ སླབ་མིའི་ནང་ མི་དབང་མཆོག་གིས་ རྒྱ་གར་གྱི་ སྲིད་འཛིན་དང་ སྲིད་བློན་ ལྷན་རྒྱས་གཞུང་ཚོགས་ཀྱི་ བློན་པོ་ཚུ་དང་ རྒྱ་གཞུང་གི་ ཆེ་མཐོའི་འགོ་དཔོན་ཚུ་དང་་ མཐར་འཁྱོལ་ཅན་སྦེ་ གསུང་གྲོས་གནང་སྟེ་ ཕན་ཚུན་ལུ་ཕན་པའི་ གནད་དོན་དང་ ཚ་གྱང་ཚུ་ཡང་ བརྗེ་སོར་གནང་ཡི་ཟེར་ཨིན་པས།
དེ་མ་ཚད་ གཟིགས་སྐོར་གྱི་སྐབས་ལུ་ མི་དབང་མཆོག་དང་ རྒྱ་གར་གྱི་ དབུ་ཁྲིད་ཚུ་གི་བར་ན་ འབྲུག་གི་ལོ་ལྔའི་འཆར་གཞི་༡༠ པ་དང་༡༡ པ་ དེ་ལས་ གློག་ཤུགས་མེ་ག་ཝཱཊི་༡༠,༠༠༠ འབད་མི་ གློག་མེ་ལས་འགུལ་ཚུ་ བཟོ་སྐྲུན་འབད་བའི་བསྒང་ཡོད་མིའི་སྐོར་ལས་ཡང་ གསུང་གྲོས་གནང་ཡི་ཟེར་ བློན་པོ་མཁའ་འགྲོ་དབང་ཕྱུག་གིས་ བཤདཔ་ཨིན་པས།
གསུང་གྲོས་ཀྱི་སྐབས་ལུ་ མི་དབང་མཆོག་གིས་ རྒྱ་གར་གྱི་ མི་སེར་དང་ གཞུང་ལུ་ འབྲུག་གི་མི་སྡེ་དཔལ་འབྱོར་གོང་འཕེལ་གྱི་ལས་དོན་ནང་ འགྱུར་བ་མེད་པའི་ རྒྱབ་སྐྱོར་དང་ གྲོགས་རམ་གང་དྲག་འབད་མི་ལུ་ འབྲུག་གཞུང་དང་ མི་སེར་གྱི་ ཁ་ཐུག་ལས་ ཐུགས་ངལ་རངས་དང་ བཀྲིན་དགའ་ཚོར་ཡོད་ལུགས་ གསུངས་གནང་ཡི།
སྤྱི་ཟླ་༡ པའི་ཚེས་༢༦ ལུ་ རྒྱ་གར་གྱི་ མི་སེར་རྒྱལ་ཁབ་ཀྱི་ ཉིནམ་༦༤ པ་དེ་ མི་དབང་མངའ་བདག་རིན་པོ་ཆེ་མཆོག་ སྐུ་མགྲོན་གཙོ་བོ་སྦེ་ དབུ་བཞུགས་ཐོག་ལས་ རྒྱ་གར་གྱི་ མི་སེར་ས་ཡ་ལས་བཅད་དེ་ སྤུངས་འཛོམས་འབད་མི་ཚུ་དང་ བརྩི་སྲུང་ཞུ་ཡི།
དེ་ཡང་ རྒྱ་གར་གྱི་ སྲིད་འཛིན་པར་ནཱབ་ མུ་ཁར་ཇི་གིས་ མི་དབང་མངའ་ཞབས་མཆོག་ དམག་མིའི་རུ་སྒྲིག་གི་ རྟེན་འབྲེལ་ནང་ གདན་འདྲེན་ཞུ་བའི་སྐབས་ལུ་ སྲིད་འཛིན་འོག་མ་ མོ་ཧ་མཱཌ་ ཧེཆི་ཨཱན་ས་རི་དང་ སྲིད་བློན་ཌོག་ཊར་ མཱན་མོ་ཧཱན་སིང་ ཡུ་པི་ཨེ་སྤྱི་མཐུན་ཚོགས་པའི་ཁྲི་འཛིན་ ཨམ་སོ་ནི་ཡ་གཱན་དྷི་ ལྡོག་ཕྱོགས་འགོ་ཁྲིདཔ་དང་ ལྷན་རྒྱས་གཞུང་ཚོགས་ཀྱི་ བློན་པོ་ཚུ་གིས་གཙོས་པའི་ དམག་སྡེའི་འགོ་འཛིན་དང་ གཞུང་གི་ཆེ་མཐོའི་འགོ་དཔོན་ཚུ་གིས་ ཕེབས་བསུ་ཞུ་ཡི།
དུས་སྟོན་དེ་ཡང་ ཀྲོབ་མདའ་ལན་ཐེངས་༢༡ རྐྱབ་པའི་ཤུལ་ལུ་ རཱཇི་པཱཐ་གི་ ལམ་བདའ་སྟེ་ རྒྱ་གར་གྱི་ དམག་མི་དང་མཚོ་དམག་ ས་དམག་ མཁའ་དམག་ཚུ་གིས་ རུ་སྒྲིག་ཐོག་ སྟི་སྭ་ཞུ་ཐོག་ལས་ རྒྱལ་ཁབ་ཀྱི་ རང་བཙན་དོན་ལུ་ སྲོག་བློས་བཏང་མི་ སྙིང་སྟོབས་ཅན་ཚུ་ལུ་ གུས་བཏུད་ཞུ་ཡོདཔ་ད་ དུས་སྟོན་དེ་ནང་ རྒྱ་གར་གྱི་ དམག་སྟོབས་དང་ རྒྱལ་ཁབ་ཀྱི་ དཔལ་འབྱོར་གོང་འཕེལ་ ཚན་རིག་གི་གྲུབ་འབྲས་ དེ་ལས་ རྒྱ་ཁར་ལུ་ ལམ་སྲོལ་འདྲ་མིན་སྣ་ཚོགས་ཡོད་མི་ཚུ་ འགྲེམ་སྟོན་འབད་ཡི།
འགྲེམ་སྟོན་འབད་མི་ཚུ་གི་ནང་ལས་ སྤྲོ་སྣང་ཆེ་ཤོས་ར་ ཕྱད་མདའི་གནམ་གྲུ་ཚུ་ འཕུར་འགྲུལ་འབད་མི་དང་ རྡུལ་ཕྲན་མཚོན་འཕྲུལ་ཆས་ ཨག་ནི་༥ པ་ གསར་བཟོ་འབད་མི་ཚུ་ལས་ བྱུང་ཡོད་པའི་ གསལ་སྟོན་འབད་ཡི།
དུས་སྟོན་གྱི་ཤུལ་ལས་ དེ་ཚེ་ཕྱི་རུ་ རཱཤ་ཊ་པ་ཏི་བཱ་ཝཱན་ལུ་སྦེ་ སྲིད་འཛིན་གྱིས་ གསོལ་ཇའི་བསུ་སྟོན་ཅིག་ འགོ་འདྲེན་འཐབ་མི་ནང་ མི་དབང་རྒྱལ་བཙུན་རྣམ་གཉིས་ བྱོན་གནང་ཡོདཔ་མ་ཚད་ རྒྱ་གར་གྱི་ སྲིད་བློན་དང་ བློན་པོ་ ཆེ་མཐོའི་འགོ་དཔོན་བརྒྱ་ཕྲག་མང་རབས་ཅིག་གིས་ འབྲེལ་གཏོགས་གནང་ཡི།
ཁ་ཙ་ རྒྱ་གར་གྱི་དམག་སྤྱི་ བི་ཀ་རམ་སིང་དང་ རྒྱལ་ཡོངས་སྲུང་སྐྱོབ་གྲོས་དཔོན་ ཤིབ་ཤང་ཀར་མེ་ནོན་ དེ་ལས་ རྒྱ་གར་ནེ་ཤ་ནཱལ་ཀོང་གེ་རེསི་ཚོགས་པའི་ གཙོ་འཛིན་འོག་མ་ ར་ཧུལ་གཱན་དྷི་གིས་ མི་དབང་མངའ་ཞབས་མཆོག་གི་ སྐུ་མདུན་ལུ་བཅར་ཡི།
མི་དབང་མངའ་བདག་རིན་པོ་ཆེ་མཆོག་ རྒྱལ་ཁབ་ནང་ ནངས་པ་ལོག་ཕེབས་གནང་ནི་ཨིན་པའི་གནས་ཚུལ།

robotstxt: allowed

filter: keep


text:
དེ་ཡང་ རྫོང་ཁག་ནང་ རྒེད་འོག་༡༠ ཡོད་པའི་གྲས་ལས་ རྒེད་འོག་༥ ནང་མ་གཏོགས་ རྒེད་འོག་གཞན་ཚུ་ནང་ འདེམས་ངོ་མེདཔ་ལས་ གཞན་མི་རྒེད་འོག་དང་ ཁྲོམ་གྱི་མི་སེར་ཚུ་གིས་ ཚོགས་རྒྱན་ཚུ་ བགོ་བཀྲམ་འབད་འགྱོ་ནི་ ཨིན་མི་ལུ་བརྟེན་ཏེ་ཨིན་པས།
རྒེད་འོག་ནང་ ཚོགས་རྒྱན་བཙུགས་ནི་ལུ་ འོས་འབབ་ཡོད་མིའི་ གྱངས་ཁ་དང་འཁྲིལ་བ་ཅིན་ རྒེད་འོག་ནང་ ཚོགས་རྒྱན་བཙུགས་མི་ མཐོ་ཤོས་ཡོད་མི་དེ་ལུ་ ཁེ་ཕན་འབྱུང་ནིའི་ དོགས་འཆར་ཡོདཔ་ཨིན་པས།
རྫོང་ཁག་བཙག་འཐུའི་འགོ་དཔོན་ནང་ཡོད་པའི་ གནས་ཐོ་དང་འཁྲིལཝ་ད་ ད་ལྟོ་ འདེམས་ངོ་ཡོད་པའི་ རྒེད་འོག་ཚུ་གི་གྲས་ལས་ ཚོགས་རྒྱན་བཙུགས་མི་ མཐོ་ཤོས་དེ་ ཀུན་ལེགས་རྡོ་རྫེའི་རྒེད་འོག་ ནཱ་རྒྱ་ལུ་ཡོདཔ་ད་ རྒེད་འོག་དེ་ནང་ ཚོགས་རྒྱན་བཙུགས་མི་ཡོངས་བསྡོམས་༢,༣༤༥ ཡོདཔ་ཨིན་པས།
དེ་དང་འདྲཝ་སྦེ་ ལམ་གོང་རྒེད་འོག་ནང་ ཚོགས་རྒྱན་བཙུགས་མི་༡,༨༩༢ དང་ ལུགས་གཉིས་རྒེད་འོག་ནང་༡,༤༦༧ དེ་ལས་ རྡོབ་ཤར་རི་ལུ་༡,༥༧༤ ཡོདཔ་ཨིན་པས།
འདེམས་ངོ་མེད་པའི་ རྒེད་འོག་ཚུ་ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༦,༩༣༠ ཡོད་མི་ཚུ་ བཙག་འཐུའི་སྐབས་ འདེམས་ངོ་༥ ལུ་ བགོ་བཀྲམ་འབད་དེ་འགྱོ་ནི་ཨིན་པས།
སྐྱེས་ལོ་༥༣ ལང་མི་ ལུགས་གཉིས་རྒེད་འོག་གི་འདེམས་ངོ་ ཚེ་དབང་ནོར་བུ་གིས་ སླབ་མིའི་ནང་ སྤྱིར་བཏང་ འདེམས་ངོ་ཚུ་ག་ར་ ལྕོགས་གྲུབ་ཅན་སྦེ་ཡོད་རུང་ ཁོང་གི་གྲས་ལས་ རྒན་ཤོས་དེ་ ང་འབད་ནི་དེ་གིས་ ལཱ་གི་ཉམས་མྱོང་ཡང་མང་སུ་ཡོདཔ་མ་ཚད་ མི་སེར་ཚུ་གིས་འབད་རུང་ བློ་གཏད་འོང་ཟེར་ཨིན་པས།
ཁོ་གིས་ འཛམ་གླིང་སྤྱི་ཚོགས་གོང་འཕེལ་ལས་རིམ་ནང་ ལོ་༢ དང་ དེ་གི་ཤུལ་ལས་ འབྲུག་གོང་འཕེལ་དངུལ་ཁང་ནང་ ལོ་ངོ་༢༥ འི་རིང་ ལཱ་འབད་ཡོདཔ་ད་ ཁོ་གིས་འབད་བ་ཅིན་ ཁོ་ར་ དངུལ་ཁང་ནང་ ལཱ་འབད་བའི་སྐབས་ལུ་ མི་སེར་ཚུ་དང་ འབྲེལ་བ་འཐབ་འཐབ་ས་ར་ སྡོད་དགོཔ་ལས་ མི་སེར་གྱི་དཀའ་ངལ་ཚུ་ ལེགས་ཤོམ་སྦེ་ ཧ་གོ་ཟེར་ཨིན་པས།
སྐྱེས་ལོ་༤༤ ལང་མི་ ལམ་གོང་རྒེད་འོག་གི་འདེམས་ངོ་ ཨོ་རྒྱན་ཚེ་རིང་གིས་ འབད་བ་ཅིན་ ཁོ་ལུ་ རྒྱབ་སྐྱོར་པ་ ལེ་ཤ་ཅིག་ར་ ཡོད་རུང་ སྤྱི་ལོ་༢༠༠༨ དང་ཕྱདཔ་ད་ ད་རེས་ནངས་པ་ མི་སེར་ཚུ་གིས་ བཙག་འཐུའི་སྐོར་ལས་ ལེགས་ཤོམ་སྦེ་ར་ ཧ་གོ་ཡོདཔ་ལས་ ལྷན་ཐབས་ག་དེ་སྦེ་བྱུང་འོང་ག་ སླབ་མི་ཤེས་པས་ཟེར་ཨིན་པས།
ཁོ་གིས་ སྤྱི་ལོ་༢༠༠༨ ཀྱི་ རྒྱལ་ཡོངས་ཚོགས་སྡེའི་ བཙག་འཐུ་ནང་ཡང་ བཅའ་མར་གཏོགས་ཡོདཔ་ལས་ ད་རེས་ བློ་བདེ་ཏོག་ཏོ་ཡོད་པའི་ ཚོར་སྣང་བྱུངམ་མ་ཚད་ རྒེད་འོག་ཚུ་ནང་ མི་ག་དང་གཅིག་ཁར་ཕྱད་དགོཔ་ཨིན་ན་ ཤེས་ནི་དེ་གིས་ ལཱ་འབད་ནི་ལུ་ འཇམ་ཏོག་ཏོ་འདུག་ཟེར་ཨིན་པས།
ཨོ་རྒྱན་ཚེ་རིང་གིས་ འདས་པའི་ལོ་༣ དེ་ཅིག་གི་རིང་ སྤ་རོ་རྫོང་ཁག་གི་ མི་སེར་ཚུ་དང་གཅིག་ཁར་ འབྲེལ་བ་འཐབ་ཐོག་ལས་ ལཱ་ཚུ་འབད་ཡོད་མི་གིས་མ་ཚད་ ཁོ་གིས་ རྫོང་ཁག་གི་ མཐའ་ཟུར་ས་གནས་ བཙན་ཏོག་རྒེད་འོག་གི་ ནུབ་སི་དང་ གཡག་ས་ དེ་ལས་ ནཱ་རྒྱ་རྒེད་འོག་གི་ས་གནས་ གླིང་བཞི་ཚུ་ནང་ཡང་ འགྲོ་འགྲུལ་འབདཝ་ལས་ ཁོང་གི་ གནས་སྟངས་ཀྱི་སྐོར་ལས་ ལེགས་ཤོམ་སྦེ་ར་ ཧ་གོ་ཡི་ཟེར་ཨིན་པས།
ནཱ་རྒྱ་རྒེད་འོག་གི་འདེམས་ངོ་ སྐྱེས་ལོ་༢༥ ལང་མི་ ཀུན་ལེགས་རྡོ་རྗེ་གིས་ བསྐུལ་བསྒྲགས་སྐབས་ དུས་ཅི་ འདེམས་ངོ་ན་གཞོན་ཚུ་ལུ་ གོ་སྐབས་བྱིན་ནི་ཨིན་ཟེར་ སླབ་མི་ཡང་ཐོན་ཡོདཔ་ཨིན་རུང་ ལ་ལུ་ཅིག་གིས་ ང་བཅས་རའི་ལཱ་གཡོག་གི་ གོ་སྐབས་ལུ་བལྟ་སྟེ་ བཅའ་མར་གཏོགས་གཏོགསཔ་བཟུམ་སྦེ་ཡང་ སླབ་ནི་འདུག་ཟེར་ཨིན་པས།
ཁོ་གིས་ བློ་གསར་སློབ་རིམ་ལས་འགོ་བཙུགས་ སློབ་རིམ་༡༢ པ་ཚུན་ སྤ་རོ་ལུ་ དཔེ་ཆ་ལྷབ་ཡོདཔ་ད་ སློབ་གྲྭ་ལས་འགོ་བཙུགས་ མཐོ་རིམ་སློབ་གྲྭ་དང་ གོམས་འདྲིས་སློབ་སྦྱོང་གི་སྐབས་ཡང་ ཡོངས་དཔོན་གྱི་ འགན་ཁུར་འབག་སྟེ་ ལཱ་འབད་ཡོདཔ་ལས་ འགོ་ཁྲིད་པའི་ ལཱ་འབད་ནི་ལུ་ ཉམས་མྱོང་ཡོད་ཟེར་ཨིན་པས།
སྤྱི་ལོ་༢༠༠༨ ལུ་ མི་སེར་དམངས་གཙོ་ཚོགས་པའི་ འདེམས་ངོ་སྦེ་ཐོན་མི་ སྐྱེས་ལོ་༤༩ ལང་མི་ ཝང་ལྕང་རྒེད་འོག་ལས་ ཀ་ཀ་ཚེ་རིང་གིས་ ཁོ་ར་ འདས་པའི་བཙག་འཐུ་སྐབས་ ཕམ་སོ་རུང་ མི་སེར་ཚུ་དང་ མཐུན་ལམ་ལེགས་ཤོམ་སྦེ་ བཞག་མི་ལུ་བརྟེན་ ད་རེས་ སྲིད་ཚོགས་ནང་ལས་ དགོངས་ཞུ་འབད་དེ་ རྒྱལ་ཡོངས་ཚོགས་སྡེའི་བཙག་འཐུ་ནང་ བཅའ་མར་གཏོགས་དགོ་མི་དེ་ཡང་ མི་སེར་གྱིས་ བློ་སྟོབས་བྱིན་མི་ལུ་བརྟེན༌ ཨིན་ཟེར་ཨིན་པས།
བསྐུལ་བསྒྲགས་ཀྱི་སྐབས་ལུ་ མི་ཚུ་ལས་ ངོས་ལེན་ལེགས་ཤོམ་བྱུང་ཡོདཔ་མ་ཚད་ ཁོ་ར་ འདས་པའི་བཙག་འཐུ་ནང་ བཅའ་མར་གཏོགས་མི་གིས་ ཁེ་ཕན་དུམ་གྲ་ཅིག་ བྱུང་འོང་མནོ་བའི་ རེ་བ་ཡོད་ཟེར་ཨིན་པས།
ཨ་པ་དེ་ རྡོབ་ཤར་རི་ལས་དང་ ཨའི་དེ་ཤར་པ་རྒེད་འོག་ལས་ཨིན་མི་ བསོད་ནམས་དབང་ཕྱུག་གིས་ ཁོ་རའི་ཕམ་༢ རྒེད་འོག་སོ་སོ་ལས་ འབད་ནི་དེ་གིས་ ཚོགས་རྒྱན་གྱི་སྐབས་ ཁེ་ཕན་བྱུང་བའི་ རེ་བ་བསྐྱེད་དོ་ཡོདཔ་ད་ བསྐུལ་བསྒྲགས་ཀྱི་སྐབས་ལུ་ མི་སེར་ཚུ་གིས་ མནོ་ལུགས་མ་འདྲཝ་ཚུ་ གོ་ཡི་ཟེར་ཨིན་པས།
འདེམས་ངོ་ཚུ་གིས་ ད་རེས་ནངས་པ་ ཁྱིམ་སྒོ་བཤལ་ཏེ་ བསྐུལ་བསྒྲགས་འབད་བའི་བསྒང་ཡོདཔ་ད་ རྫོང་ཁག་ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ ཡོངས་བསྡོམས་༡༦,༡༩༢ ཡོདཔ་ཨིན་པའི་གནས་ཚུལ།
ཉི་མ་དབང་འདུས།


text:
མཐར་ཕྱིན་གྱིས་ ཁོ་རའི་ གྲུབ་འབྲས་ལུ་ལྟ་སྟེ་ སེམས་དགའ་ཡི་ཟེར་ སླབ་མ་ཚད་ བཙག་འཐུ་ནང་ལས་ རྒྱལ་ཁ་ཐོབ་མི་དེ་ ངོ་མ་ར་ ཁོ་གིས་ འདས་པའི་ལོ་ངོ་༨ ཀྱི་རིང་ བསམ་ཆོས་གླིང་དང་ བྲག་སྟེང་རྒེད་འོག་གཉིས་ཀྱི་ སློབ་གྲྭ་ནང་ དབུ་འཛིན་སྦེ་ ཕྱག་ཞུ་མིའི་འབྲས་བུ་ཨིན་ཟེར་ ཁ་ཙ་ གླང་ཐལ་ལུ་ཡོད་མི་ ཁོ་རའི་ ཨ་ཞང་གི་ཁྱིམ་ནང་ལས་ བརྒྱུད་འཕྲིན་ཐོག་ སླབ་ཨིན་པས།
ཁོ་གིས་འབད་བ་ཅིན་ དབུ་འཛིན་སྦེ་སྡོད་པའི་སྐབས་ སློབ་གྲྭ་གོང་འཕེལ་གཏང་ནིའི་དོན་ལུ་ ལཱ་རྩ་འགེངས་ཏེ་འབད་བའི་ཁར་ སློབ་གྲྭ་དང་ མི་སྡེའི་བར་ན་ མཐུན་ལམ་བཟོ་སྟེ་ འབྲེལ་བ་འཐབ་བཅུག་མི་ལུ་བརྟེན་ མི་སྡེ་གིས་ ཁོ་ལུ་ རྒྱབ་སྐྱོར་འབད་དེ་ ཚོགས་རྒྱན་བཙུགས་ནུག་ཟེར་ སླབ་ཨིན་པས།
མཐར་ཕྱིན་གྱི་བྱང་ཕྱད་ ནུབ་སྦིས་རྒེད་འོག་གི་འདེམས་ངོ་ བཀྲ་ཤིས་བསམ་གྲུབ་ཀྱིས་ ཚོགས་རྒྱན་བསྡོམས་༡,༤༠༥ དང་ འགྲེམ་ཐོག་ཚོགས་རྒྱན་༢༢༤ ཐོབ་ཡོད་མི་དེ་ ཨང་གཉིས་པ་ཨིན་རུང་ འཐུས་མི་བགྲེསཔ་ སྟང་སི་སྦྱིས་ཀྱི་འདེམས་ངོ་ ཌོག་ཊར་ རྒྱ་གར་རྡོ་རྗེ་གིས་ འགྲེམ་ཐོག་དང་ ཚོགས་རྒྱན་གཉིས་ཆ་ར་ ཉུང་ཤོས་ཐོབ་ཡོདཔ་ཨིན་པས།
ཁོ་གིས་ འགྲེམ་ཐོག་ཚོགས་རྒྱན་༡༧༤ དང་ འཕྲུལ་ཆས་ཚོགས་རྒྱན་༥༣༢ ཐོབ་མི་བསྡོམས་པའི་སྐབས་ ཚོགས་རྒྱན་བསྡོམས་༧༠༦ ཐོབ་ཡོདཔ་ད་ ཁོ་གིས་ གྲུབ་འབྲས་དེ་ མི་སེར་གྱི་གདམ་ཁ་ཨིནམ་ལས་ གུས་ཞབས་ཡོད་ཟེར་ཨིནམ་ད་ དེ་ཡང་ དམངས་གཙོའི་རིང་ལུགས་ནང་ མི་སེར་ལུ་ དབང་ཚད་ཡོད་ནི་དེ་གིས་ཨིནམ་སྦེ་ བཤད་ཅི།
རྒྱ་གར་རྡོ་རྗེ་གིས་ ཁོ་རའི་གཡུས་ཁ་ལས་ ཚོགས་རྒྱན་བཙུགས་མི་༢༥༨ འོང་ས་ལས་༢༡༢ ཐོབ་མི་དེ་ མཐོ་ཤོས་ཨིན་རུང་ ཁོ་གིས་ ནུབ་སྦིས་རྒེད་འོག་གི་ དཀར་གཞོང་ཚོགས་རྒྱན་བཙུགས་སའི་ ས་ཁོངས་ནང་ལས་ ཚོགས་རྒྱན་ཕུད་རྡོག་གཅིག་ཡང་ ཐོབ་མ་ཚུགསཔ་ཨིན་རུང་ བཀྲ་ཤིས་བསམ་གྲུབ་ཀྱིས་ མཐོ་ཤོས་ཐོབ་ཡོདཔ་ཨིན་པས།
དེ་བཟུམ་སྦེ་ རྒྱལ་ཁ་ཐོབ་མི་ མཐར་ཕྱིན་གྱིས་ དབུ་འཛིན་འབད་མི་ བསམ་ཆོས་གླིང་འབྲིང་རིམ་བར་མའི་ནང་ ཚོགས་རྒྱན་བཙུགས་མི་༣༧༩ ལས་ ཁོ་གིས་༣༤༤ ཐོབ་ཡོདཔ་ཨིན།
རྫོང་ཁག་གི་ ཚོགས་རྒྱན་བཙུགས་སའི་ས་ཁོངས་༢༡ ཡོད་མི་ཚུ་ནང་ ཚོགས་རྒྱན་བཙུགས་མི་༣,༨༠༣ ཐོན་ཡོད་མི་དེ་ རྫོང་ཁག་ནང་ཁྱད་ཚད་ལྡན་མི་༨,༧༣༦ ཡོད་མི་ལས་ བརྒྱ་ཆ་༥༠ ལྷགཔ་ཅིག་ འོང་ཡོདཔ་ཨིན་པས།
རྫོང་ཁག་བཙག་འཐུ་ཡིག་ཚང་གིས་ འགྲེམ་ཐོག་ཚོགས་རྒྱན་༩༨༢ གི་ ཞུ་ཡིག་ཐོབ་ཡོད་ས་ལས་༧༩༨ ལུ་ འགྲེམ་ཐོག་ཞུ་ཡིག་བྱིན་ཡོདཔ་ད་ དེ་ནང་ལས་༧༣༨ རྐྱངམ་གཅིག་གིས་ འགྲེམ་ཐོག་ཚོགས་རྒྱན་བཙུགས་ཡོདཔ་ཨིན་རུང་ སྤྱི་ཟླ་༤ པའི་ཚེས་༢༢ ལུ་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ལི་ཕ་ཀ་པ་ ཁ་ཕྱེ་བའི་སྐབས་ ཚོགས་རྒྱན་༡༠༨ ཆ་མེད་སོང་ཡོདཔ་ཨིན་པས།
དེ་བཟུམ་སྦེ་ ཁ་ཙ་ ཚོགས་རྒྱན་གྱི་ཉིནམ་དང་འབྲེལ་ འགྲེམ་ཐོག་ཚོགས་རྒྱན་གྱི་ གྱངས་ཁ་རྐྱབ་པའི་སྐབས་ ད་རུང་ ཚོགས་རྒྱན་༡༡ ཆ་མེད་སོང་ཡོདཔ་ཨིན་པས།
ཁ་ཙ་ ཚོགས་རྒྱན་བཙུགས་མི་༣,༧༩༩ འོང་མིའི་གྲས་ལས་ཕོ་སྐྱེས་༡,༦༥༢ དང་ ཨམ་སྲུ་༢,༡༤༧ ཡོདཔ་ད་ ཀྲོང་གསར་རྫོང་ཁག་ནང་ ཚོགས་རྒྱན་བཙུགས་ནི་ལུ་ ཁྱད་ཚད་ལྡན་པའི་ མི་ངོམ་༨,༧༣༦ ཡོདཔ་ཨིན་པའི་གནས་ཚུལ།


text:
དེ་ཡང་ རྒྱལ་ཡོངས་ཚོགས་སྡེའི་ བཙག་འཐུ་ནང་ བཅའ་མར་གཏོགས་མི་ འདེམས་ངོ་༣ ཐོན་ཡོད་མི་ལས་ སྤྱིར་བཏང་མི་མང་གིས་ ས་གླིང་རྒེད་འོག་ལས་ སྐྱེས་ལོ་༤༧ ལང་མི་ ཚོགས་སྡེའི་འཐུས་མི་བགྲེསཔ་ གནས་ཆུ་དང་ ན་རང་རྒེད་འོག་ལས་ སྐྱེས་ལོ་༣༣ ལང་མི་ སློབ་དཔོན་བགྲེསཔ་ ཚེ་རིང་དབང་ཆེན་༢ ཀྱི་བར་ན་ དོ་འགྲན་སྦོམ་འབྱུང་ནི་ཨིན་པའི་ སྔོན་བཤད་འབད་ཡོད་རུང་ ཁོང་གཉིས་ཆ་ར་ཕམ་སོཔ་ཨིན་པས།
མ་གཞི་ མི་མང་དང་ བརྡ་བརྒྱུད་ཀྱིས་ ཚོད་དཔག་འབད་དོ་བཟུམ་ སྤྱི་ཟླ་༤ པའི་ཚེས་༢༣ གྱི་ཉིན་མའི་ཆུ་ཚོད་༡ ལུ་ བཙག་ཐུ་འགོ་དཔོན་དང་ ངོས་ལེན་འགོ་དཔོན་ཚུ་གིས་ འདེམས་ངོ་༣ གྱི་ འགྲེམ་ཐོག་ཚོགས་རྒྱན་ཚུ་ གྱངས་ཁ་རྐྱབ་སྟེ་ ཕྱི་རུའི་ཆུ་ཚོད་༥ ལུ་ གྲུབ་འབྲས་གསལ་སྟོན་འབདཝ་ད་ འདེམས་ངོ་གནས་ཆུ་གིས་ ཚོགས་རྒྱན་༡,༤༠༦ ཐོབ་ཡོདཔ་ལས་ ཚོགས་སྡེའི་འཐུས་མི་སྦེ་ བཙག་འཐུ་འགྲུབ་ནི་ཨིན་པའི་ ཡིད་ཆེས་བྱུང་ཡོད་རུང་ འཕྲུལ་ཆས་ལག་ལེན་ཐོག་ ཚོགས་རྒྱན་བཙུགས་མི་ཚུ་གི་ གྲུབ་འབྲས་གསལ་བསྒྲགས་འབདཝ་ད་ སྔ་ཚང་རྒེད་འོག་ལས་ སྐྱེས་ལོ་༢༦ ལང་མི་ བསོད་ནམས་དབང་ཕྱུག་གིས་ རྒྱལ་ཁ་ཐོབ་ལས་ མང་ཤོས་ར་ ཧ་ལས་དགོཔ་བྱུང་ནུག།
སྤྱི་ལོ་༢༠༡༢ ལུ་ དགེ་འདུ་ཚོང་འབྲེལ་མཐོ་རིམ་སློབ་གྲྭ་ལས་ མཐར་འཁྱོལ་མི་ བསོད་ནམས་ཕྱུག་གིས་ རྒེད་འོག་༡༧ གྱི་ ཚོགས་རྒྱན་ས་ཁོངས་༧༦ ནང་ མི་སེར་༡༠,༡༣༩ གིས་ ཚོགས་རྒྱན་བཙུགས་མི་ལས་༤,༢༤༧ དང་ འགྲེམ་ཐོག་ཚོགས་རྒྱན་༥༧༤ ཐོབ་སྟེ་ བསྐྱར་ཞིབ་ཚོགས་ཁང་གི་ འཐུས་མི་སྦེ་ བཙག་འཐུ་གྲུབ་ཅི།
དོ་འགྲན་པ་ གནས་ཆུ་གིས་ འཕྲུལ་ཆས་ཐོག་གི་ ཚོགས་རྒྱན་༣,༠༧༨ མ་གཏོགས་ ཐོབ་མ་ཚུགས་པའི་ཁར་ འདེམས་ངོ་ཚེ་རིང་དབང་ཆེན་གྱིས་ འཕྲུལ་ཆས་ཚོགས་རྒྱན་༢,༨༡༤ དང་ འགྲེམ་ཐོག་ཚོགས་རྒྱན་༥༢༤ ལས་བརྒལ་ཐོབ་མ་ཚུགས།
འབྲས་སྤུངས་རྒེད་འོག་དེ་ ས་གླིང་རྒེད་འོག་གི་ ཉེ་འདབས་ལུ་ཨིན་རུང་ རྒེད་འོག་དེ་གི་ མི་སེར་༤༧༣ གྱིས་ ཚོགས་རྒྱན་བཙུགས་མི་ལས་ གནས་ཆུ་གིས་ ཚོགས་རྒྱན་༦༠ ཐོབ་མི་དེ་ ཉུང་ཤོས་ཅིག་ཨིན་པས།
འདེམས་ངོ་གནས་ཆུ་དང་ ཚེ་རིང་དབང་ཆེན་དེ་ ག་ཅི་སྦེ་ ཕམ་སོཔ་ཨིན་ན?
ཐེམ་ནང་སྦིས་ལས་ སྐྱེས་ལོ་༥༨ ལང་མི་ གླ་འཁོར་དེད་གཡོགཔ་ཅིག་གིས་ སླབ་མིའི་ནང་ མ་གཞི་ ཁོ་གིས་ ལོ་ངོ་༥ གི་ཉམས་མྱོང་ཡོད་མི་ གནས་ཆུ་ལུ་ ཚོགས་རྒྱན་བཙུགས་ཡོད་རུང་ མི་སེར་གཞན་ཚུ་གི་ མནོ་ཐངས་དང་ གདམ་འཐུ་མ་འདྲཝ་ཡོདཔ་ལས་ ཚོགས་རྒྱན་མ་བཙུགས་མིའི་ རྒྱབ་ཁུངས་སྦོམ་ཡོདཔ་འོང་ཟེར་ཨིན་པས།
མོང་སྒར་གྱི་ ཚོང་པ་ལ་ལུ་ཅིག་གིས་འབད་བ་ཅིན་ གནས་ཆུ་ལུ་ ཚོགས་རྒྱན་མ་བཙུགས་མིའི་ རྒྱུ་རྐྱེན་ཅིག་ སྲིད་ཚོགས་ཅིག་དང་ འབྲེལ་བ་ཡོད་པའི་ དོགས་སྣང་ཡོད་ནི་དེ་གིས་ འོང་ནི་མས་ཟེར་ཨིནམ་ད་ ད་རེས་ནངས་པ་ མི་སེར་ཚུ་ སྲིད་དོན་གྱི་གནས་སྟངས་ལེགས་ཤོམ་སྦེ་ ཧ་གོ་ཡོདཔ་ལས་ སྲིད་དང་འབྲེལ་བ་མེད་པའི་ ཚོགས་སྡེའི་འཐུས་མི་ལ་ལུ་ཅིག་ སྲིད་ཚོགས་ག་ཅིག་ནང་ འབྲེལ་བ་ཡོདཔ་ཨིན་ན་ ཤེས་ཚུགས་པས་ཟེར་ཨིན་པས།
ལ་ལུ་ཅིག་གིས་ སླབ་མིའི་ནང་ གནས་ཆུ་ལུ་ རྒྱབ་སྐྱོར་མ་འབད་མི་དེ་ ལོ་༥ གི་ཧེ་མར་ ཁོ་ར་གིས་ ཁས་བླངས་འབད་མི་ཚུ་ གྲུབ་མ་ཚུགསཔ་ ཡང་ཅིན་ རྒྱལ་ཡོངས་ཚོགས་སྡེའི་ འགན་ཁུར་ངོ་མ་ར་ ཁྲིམས་བཟོ་ཚུ་ བསྐྱར་ཞིབ་འབད་ནི་རྐྱངམ་གཅིག་ཨིན་རུང་ གཞུང་གི་ལྡོག་ཕྱོགས་འབད་ནི་གི་ དཔའ་བཅམ་མི་ལུ་བརྟེན་ འོང་ཟེར་ཨིན་པས།
གནས་ཆུ་གིས་ སླབ་མིའི་ནང་ ཁོ་ལུ་ རྒྱབ་སྐྱོར་མ་འབད་མི་དེ་ཡང་ འདས་པའི་ལོ་༥ གི་རིང་ ཚོགས་སྡེའི་འཐུས་མི་སྦེ་ ཕྱག་ཞུ་བའི་སྐབས་ མི་སེར་གྱི་ དགོས་མཁོ་དང་ རེ་འདོད་ཚུ་ གྲུབ་མ་ཚུགས་ནི་དེ་གིས་ ཨིནམ་འོང་ནི་མས་ཟེར་ཨིན་མས།
མི་སེར་ལ་ལུ་ཅིག་གིས་ ཁོ་ སྲིད་ཚོགས་ཅིག་ནང་ འབྲེལ་གཏོགས་འདུག་ཟེར་ ཁ་ཉེས་བཀལ་མིའི་ཐད་ལུ་ གནས་ཆུ་གིས་ དོགས་སེལ་འབད་མིའི་ནང་ ས་གླིང་ལུ་ ཁོ་གི་ ཨ་ཁུ་ཅིག་ སྲིད་དོན་ཚོགས་པ་ཅིག་གི་ རྒྱབ་སྐྱོར་བ་སྦེ་ ལཱ་འབད་མི་ལུ་བརྟེན་ ཁོ་ཡང་ སྲིད་ཚོགས་དེ་ནང་ འབྲེལ་བ་ཡོདཔ་སྦེ་ ཁ་ཉེས་བཀལ་མི་ ཐོན་ཡོདཔ་ཨིན་རུང་ ཁོ་ར་ སྲིད་དང་འབྲེལ་བ་ག་ནི་ཡང་མེད་ཟེར་ཨིན་པས།
དམངས་གཙོའི་རིང་ལུགས་ནང་ གནད་དོན་ག་ཅིའི་ཐོག་ལས་འབད་རུང་ གདམ་ཁ་རྐྱབ་ནི་དང་ ཚོགས་རྒྱན་བསྐྱུར་ནི་གི་ དབང་ཚད་ཧྲིལ་བུ་ མི་སེར་ལུ་ཡོདཔ་ལས་ མི་མང་གིས་ གདམ་ཁ་གྲུབ་མི་ལུ་ གུས་ཞབས་དང་ ཡིད་ཆེས་སྦོམ་ཡོད་ཟེར་ བདུན་ཕྲག་དག་པ་ཅིག་ ངལ་གསོ་སྦེ་ སྡོད་ནི་གི་ ཐག་བཅད་མི་ གནས་ཆུ་གིས་ སླབ་ཨིན་པས།
གནས་ཆུ་གིས་ རྒྱལ་ཡོངས་ཚོགས་སྡེའི་ བཙག་འཐུ་གཉིས་པའི་ནང་ དོ་འགྲན་འབད་ནིའི་དོན་ལུ་ འཐུས་མིའི་གནས་ཡུན་ལོ་༥ མ་ཚངམ་ལས་ དགོངས་ཞུ་འབད་མི་ལུ་བརྟེན་ དགོངས་ཞུའི་ཐོབ་ལམ་ དངུལ་ཀྲམ་འབུམ་༧ དེ་ཅིག་ བློས་བཏང་པའི་མཐའ་མར་ ལོག་བཙག་འཐུ་མ་གྲུབ་མི་དེ་ གྱོང་རྒུད་སྦོམ་ཅིག་ཨིན་པས།
དེ་ལས་ མི་མང་ཤོས་ཅིག་གིས་ འདེམས་ངོ་ཚེ་རིང་དབང་ཆེན་དེ་ བཙག་འཐུ་འགྲུབ་ནི་གི་ རེ་བ་བསྐྱེདཔ་ཨིན་རུང་ ལྟ་རྟོག་པ་ལ་ལུ་ཅིག་གིས་ ཁོ་ལུ་ མི་སེར་ལས་ རྒྱབ་སྐྱོར་མ་ཐོབ་མི་དེ་ཡང་ ཁོ་རའི་ཨ་པ་ལུ་བརྟེན་ཨིནམ་སྦེ་ སླབ་དོ་ཡོདཔ་ད་ ཚེ་རིང་དབང་ཆེན་གྱི་ ཨ་པ་དེ་ སྤྱི་ལོ་༢༠༠༥-༢༠༠༧ ལུ་ བློ་གྲོས་ཚོགས་སྡེའི་ འཐུས་མི་སྦེ་ ཕྱག་ཞུ་བའི་སྐབས་ མོང་སྒར་རྫོང་ཁག་གི་ མི་སེར་ལུ་ ཕན་ཐོགས་པའི་ ལྷན་ཐབས་སྦོམ་ཅིག་ འབད་འབདཝ་མེད་ནི་དེ་གིས་ འོང་ནི་མས་ཟེར་ གཅིག་གིས་ སླབ་ཨིན་པས།
མི་སེར་ཚུ་གིས་ རྒྱབ་སྐྱོར་མེད་པའི་ རྒྱབ་ཁུངས་འདྲ་མིན་སྣ་ཚོགས་བཤདཔ་ཨིན་རུང་ མོང་སྒར་ལུ་ ཚོད་བསྲེ་བཙོང་མི་ ཆ་གླིང་ལས་ ཨམ་སྲུ་ཅིག་གིས་ སླབ་མིའི་ནང་ མོ་གིས་ ན་གཞོན་བསོད་ནམས་དབང་ཕྱུག་ལུ་ ཚོགས་རྒྱན་བཙུགས་མི་དེ་ གོ་སྐབས་དང་ ཉམས་མྱོང་འདྲ་མཉམ་འཐོབ་ནི་གི་དོན་ལུ་ཨིན་ཟེར་ཨིན་པས།
ཨིན་རུང་ མང་ཤོས་ཅིག་གིས་ སླབ་མིའི་ནང་ རྒྱང་མཐོང་ནང་ མི་མང་གི་ རྩོད་བསྡུར་སྐབས་ བསོད་ནམས་དབང་ཕྱུག་གིས་ ཁུངས་ཐུབ་ཅན་གྱི་ ལོ་རྒྱུས་དང་ གནད་དོན་ཚུ་ གསལ་བཤད་འབད་མི་དེ་གིས་ ཁོ་ ན་གཞོན་ཨིན་རུང་ ལྕོགས་གྲུབ་ཡོད་པའི་ ཡིད་ཆེས་འདྲོངས་མི་ལུ་བརྟེན་ རྒྱབ་སྐྱོར་འབདཝ་བཞི་དུ་ བཙག་འཐུ་གྲུབ་ཡོདཔ་ལས་ སེམས་དགའ་ཡི་ཟེར་ཨིན་པའི་གནས་ཚུལ།


text:
དེ་ཡང་ ཆེ་མཐོ་ཁྲིམས་ཁྲི་༢ པ་ལས་ བཀའ་རྒྱ་གནང་མི་དང་འཁྲིལཝ་ད་ མཐོ་གཏུགས་པ་ དངོས་གྲུབ་རྡོ་རྗེ་གིས་ སྤྱི་ལོ་༢༠༡༡ ལས་ ༢༠༡༢ ཚུན་ འབྲུག་གི་གཅེས་གཅེས་གསུང་སྐད་འགྲན་བསྡུར་འགོ་འདྲེན་འཐབ་ཡོདཔ་བཞིན་དུ་ ལས་རིམ་མཇུག་བསྡུ་བའི་ཤུལ་ལུ་ གསོལ་རས་ཚུ་མ་སྤྲོད་པར་ སྣང་མེད་བཞག་མི་ལུ་ ཐོག་མའི་ཁྲིམས་འདུན་ལས་ ཁྲིམས་ཀྱི་རིང་ལུགས་དང་འཁྲིལ་ཏེ་ འཁྲུན་ཆོད་གནང་ནུག་ཟེར་ཨིན་པས།
ཨིན་རུང་ དངོས་གྲུབ་རྡོ་རྗེ་ལུ་ ཁེ་རྒུད་མ་བཏུབ་པའི་གནད་དོན་དེ་ འབྲུག་གི་གཅེས་གཅེས་གསུང་སྐད་འགྲན་བསྡུར་གྱི་ གསོལ་རས་དེ་ ཁོ་གིས་སྦེ་ བྱིན་ནི་མེན་པར་ ལྷ་དབང་འོད་གསལ་བཟོ་སྐྲུན་ལས་སྡེ་གིས་ སྤྲོད་དགོ་པའི་ཞུ་བ་ཕུལ་ཡོདཔ་ཨིན་པས།
ཁྲིམས་ཁྲི་༢ པ་ལས་ རྩ་ཕན་ཚུ་གིས་ ཕུལ་མིའི་ཡིག་ཆ་ཚུ་ལུ་ བསྐྱར་ཞིབ་ཀྱི་ ཞིབ་དཔྱད་མཐིལ་ཕྱིན་མཛད་པའི་སྐབས་ མཐོ་གཏུགས་པ་གིས་ འབྲུག་གི་གཅེས་གཅེས་གསུང་སྐད་འགྲན་བསྡུར་པ་ཚུ་ལུ་ གསོལ་རས་བྱིན་ནིའི་ཁས་བླངས་ཀྱི་ གསལ་བཤད་འབད་ཡོད་པའི་ ར་ཁུངས་བྱུང་ཡོདཔ་ལས་ སྒྲུབ་བྱེད་ཀྱི་བཅའ་ཁྲིམས་ལྟར་ གསོལ་རས་ཚུ་ བྱིན་དགོཔ་སྦེ་བཀའ་རྒྱ་ནང་ འཁོད་དེ་འདུག་ཟེར་ཨིན་པས།
དེ་ཡང་ འབྲུག་གི་གཅེས་གཅེས་གསུང་སྐད་ནང་ལས་ ཨང་དང་པ་ཐོན་མི་ ཚེ་རིང་འོད་ཟེར་ལུ་ གསོལ་རས་དངུལ་ཀྲམ་༢,༣༠,༠༠༠ དང་ སྐལ་ལྡན་ཆོས་གྲགས་ལུ་ དངུལ་ཀྲམ་༡,༣༠,༠༠༠ བསོད་ནམས་ཆོས་སྐྱིད་ལུ་ དངུལ་ཀྲམ་༩༠,༠༠༠ བསོད་ནམས་བཟང་མོ་ལུ་ དངུལ་ཀྲམ་༥༠,༠༠༠ དེ་ལས་ རྟ་མགྲིན་ཕུརཔ་དང་ ཟླ་བ་སྒྲོལ་མ་༢ ལུ་ དངུལ་ཀྲམ་༡༥,༠༠༠ རེ་ སྤྲོད་དགོཔ་ཨིན་པས།
བདེ་ཆེན་ཕུན་ཚོགས་དང་ ཀྲི་ཨེལ་ཀེ་རྡོ་རྗེ་༢ ལུ་ དངུལ་ཀྲམ་༡༢,༠༠༠ རེ་དང་ ཀུན་ལེགས་དབང་མོ་ལུ་ དངུལ་ཀྲམ་༧༠,༠༠༠ བཅས་ ཡོངས་བསྡོམས་ དངུལ་ཀྲམ་༦,༢༤,༠༠༠ དེ་ དངོས་གྲུབ་རྡོ་རྗེ་གིས་ འཁྲུན་ཆོད་གནང་བའི་ཉིནམ་ལས་འགོ་བཙུགས་ ཞག་གྲངས་༡༠ གྱི་ནང་ འཁོད་ལུ་ ཁོང་ཆ་ཁྱབ་ལུ་ སྤྲོད་དགོཔ་སྦེ་ བཀའ་རྒྱ་གནང་ཡོདཔ་ཨིན་པས།
བཀའ་རྒྱ་དང་འཁྲིལཝ་ད་ དངོས་གྲུབ་རྡོ་རྗེ་གིས་ གསོལ་རས་ཚུ་ སྤྲོད་དགོ་མི་དེ་ཡང་ ལྷ་དབང་འོད་གསལ་བཟོ་སྐྲུན་ལས་སྡེའི་ ཚོང་འབྲེལ་འགོ་དཔོན་པདྨ་ཚེ་རིང་དང་ འབྲུག་གི་གཅེས་གཅེས་གསུང་སྐད་འགྲན་བསྡུར་པ་ ཨ་ལུ་ཚུའི་བར་ན་ གན་རྒྱ་བཟོ་བཟོཝ་མེདཔ་ལས་ རྩོད་ཟླ་སངས་རྒྱས་གཙོས་པའི་ ཨ་ལུའི་ཕམ་༩ ལུ་ གསོལ་རས་ཚུ་ ཚངམ་སྦེ་སྤྲོད་དགོཔ་ཨིན་པས།
ལས་རིམ་དེ་ མཐོ་གཏུགས་པ་གིས་ འགོ་འདྲེན་འཐབ་ཡོདཔ་བཞིན་དུ་ གསོལ་རས་ཚུ་བྱིན་ནི་ཟེར་ གསལ་བཤད་འབད་མི་དང་འཁྲིལ་ ཁེ་སང་ཡོད་པ་ཅིན་ གསོལ་རས་བྱིན་ནི་དང་ རྒུད་ཕོག་པ་ཅིན་ གསོལ་རས་མ་བྱིན་པར་བཞག་མི་དེ་གིས་ ལས་རྒྱུ་འབྲས་དང་ ཐ་དམ་ཚིག་མེད་པའི་ གསལ་སྟོན་བྱུངམ་མ་ཚད་ ན་གཞོན་ཚུའི་ སྤྲོ་བ་བསྐྱེད་བཅུག་ནི་ལུ་ བར་ཆད་རྐྱབ་ནི་ཨིནམ་སྦེ་ བཀོད་ནུག།
ཨ་ལུའི་ཕམ་སྤུན་ཆ་ཚུ་ལུ་ཡང་ གནད་དོན་དེ་ལུ་བརྟེན་ ཚད་མེད་ཀྱི་བརྡབ་གསིག་གི་དཀའ་ངལ་བྱུང་ཡོདཔ་ད་ ཁྲིམས་འདུན་ལས་ འོས་ལྡན་གྱི་ ཉམས་རྒུདཔ་ཚུ་གི་ཞུ་མི་ལུ་ ཆ་གནས་མཛད་དེ་ འཁྲུན་ཆོད་གནང་ཡོདཔ་ཨིན་པས།
དེ་ཡང་ ཐོག་མ་ཁྲིམས་འདུན་ལས་ འབྲུག་གི་གཅེས་གཅེས་གསུང་སྐད་འགྲན་བསྡུར་འགོ་འདྲེན་འཐབ་མི་ དངོས་གྲུབ་རྡོ་རྗེ་གིས་ གསོལ་རས་དང་ ཕམ་ཚུ་ལུ་ འཐུས་སྦེ་ དངུལ་ཀྲམ་༡༠,༠༠༠ བྱིན་དགོ་པའི་ཁར་ ཉེས་ཁྲིམས་ཟླ་ངོ་༦ བཀལ་ཡོདཔ་ཨིན་པའི་གནས་ཚུལ།


text:
དེ་ཡང་ གཞུང་སྐྱོང་དེ་ གལ་སྲིད་ མི་སེར་དམངས་གཙོ་ཚོགས་པ་གིས་ བཙག་འཐུ་འགྲུབ་ཚུགས་པ་ཅིན་ ཟླཝ་༣ གྱི་ནང་འཁོད་ལུ་ དངུལ་ཁང་ཚུ་ནང་ དངུལ་ཀྲམ་ཐེར་འབུམ་༣ དེ་ཅིག་ བཙུགས་ཐོག་ལས་ མི་སེར་ཚུ་ལུ་ཕན་པའི་ རྒྱལ་གཞུང་དངུལ་ལས་དབང་འཛིན་གྱི་ཚད་གཞི་དང་འཁྲིལ་ ཕར་ཚུར་བཏང་ནིའི་ཐབས་ལམ་བཟོ་ནི་ཨིན་པས།
མ་དངུལ་དེ་གིས་ ཕན་ཐོགས་ཅན་གྱི་ ན་གཞོན་ལཱ་གཡོག་དང་ མཉམ་ལས་ཚོང་འབྲེལ་ ཚོང་འབྲེལ་གསརཔ་འགོ་བཙུགས་ནི་ སོ་ནམ་ཚོང་ལས་བཟོ་སྐྲུན་ སྒྲིང་ཁྱིམ་རྐྱབ་ནི་ ཨམ་སྲུ་ཚུ་ལུ་ དབང་ཚད་ཡར་དྲག་ཅན་བཟོ་ནི་ལུ་ ཕན་ཐོགས་སྦོམ་འབྱུང་ཚུགས་པའི་ ཐབས་ལུ་ཚུ་ བསྒྲིག་ནི་ཨིན་ཟེར་ཨིན་པས།
ཚོགས་པའི་གཙོ་འཛིན་ ཚེ་རིང་སྟོབས་རྒྱས་ཀྱིས་འབད་བ་ཅིན་ ད་རེས་ནངས་པ་ ཚོང་ལ་ཕྱམ་ཕྱིམ་རྐྱབ་མི་ ཁ་འབགཔ་ ཚོང་མགྲོན་པ་ ཚོང་པ་ གློག་བརྙན་བཟོ་མི་ དེ་ལས་ མི་སེར་ཉམ་ཆུང་ཚུ་ལུ་ དངུལ་ཁང་ཚུ་ནང་ལས་ དངུལ་གྱི་བསྐྱིན་འགྲུལ་འཐོབ་མ་ཚུགས་མི་ལུ་བརྟེན་ ཁོང་གི་ལཱ་ལུ་ བར་ཆད་སྦོམ་རྐྱབ་སྟེ་ཡོད་ཟེར་ཨིན་པས།
དཀའ་ངལ་དེ་སེལ་ཐབས་ལུ་ དཔལ་འབྱོར་གོང་འཕེལ་གྱི་ ལས་བྱེད་ཚོགས་ཆུང་གིས་ རྒྱབ་སྐྱོར་དང་འཁྲིལ་ དངུལ་གྱི་བསྐྱིན་འགྲུལ་ཚུ་ སོ་ནམ་བཟོ་སྐྲུན་ མཐའ་ཟུར་གྱི་གཡུས་སྒོ་ཚུ་ནང་ ཚོང་ལཱ་གསརཔ་འགོ་བཙུགས་ནི་ དེ་ལས་ ལྟ་བཤལ་མཐུན་རྐྱེན་ལ་སོགས་པའི་ གོང་འཕེལ་གྱི་ལས་སྣ་ཚུ་ལུ་ ཕན་ཐོགས་པའི་ དངུལ་འབྲེལ་ཚུ་ འཐོབ་ཚུགསཔ་བཟོ་ནི་ཨིན་པས།
མི་སེར་དམངས་གཙོ་ཚོགས་པའི་ གཙོ་འཛིན་གྱིས་འབད་བ་ཅིན་ རྒྱལ་ཁབ་ནང་ ཚོང་ལཱ་ཆུང་ཀུ་རེ་རྐྱབ་སྡོད་མི་དང་ བར་མ་ཚུ་ ཡར་འཐེན་འབད་ཐབས་ལུ་དམིགས་ཏེ་ ཚོང་ཁྲལ་ཚུ་ མར་ཕབ་འབད་ནི་དང་ རྒྱལ་ཁབ་ནང་ ཟད་འགྲོ་བཏང་མ་དགོ་མི་ཚུ་ མར་ཕབ་འབད་ནི་ཟེར་ཨིན་པས།
ལོ་བསྟར་ཁྲལ་གྱི་འོང་འབབ་ ཡར་སེང་དེ་ དངུལ་ཀྲམ་༡༠༠,༠༠༠ ལས་༢༠༠,༠༠༠ ལུ་འབད་དེ་ ཤེས་རིག་གི་དོན་ལུ་ དངུལ་ཀྲམ་༥༠,༠༠༠ ལས་ དངུལ་ཀྲམ་༡༥༠,༠༠༠ འཐོབ་ཚུགསཔ་བཟོ་ནི་ཨིནམ་ད་ མི་སེར་དམངས་གཙོ་ཚོགས་པ་གིས་ རྒྱབ་ཁབ་ནང་ རྒྱ་གར་གྱི་མ་དངུལ་ རུ་པི་མ་ལང་པའི་དཀའ་ངལ་སེལ་ཐབས་ལུ་ ཡུན་བརྟན་གོང་འཕེལ་གྱི་ཐབས་ལམ་གཏོན་ནིའི་དོན་ལུ་ ཚོགས་པ་གཞི་བཙུགས་འབད་ནི་ཟེར་ཨིན་པས།
གལ་སྲིད་བཙག་འཐུ་འགྲུབ་ཚུགས་པ་ཅིན་ ཟླཝ་ངོ་༣ གྱི་ནང་འཁོད་ལུ་ རྒྱལ་གར་གཞུང་དང་གཅིག་ཁར་ གྲོས་བསྟུན་འབད་ཐོག་ལས་ འབྲུག་གི་རྒྱན་ཤོག་ ལོ་ཊི་ཚོང་འབྲེལ་ལོག་འགོ་བཙུགས་ནི་ཟེར་ཨིནམ་ད་ དེ་ཡང་ འབྲུག་གི་ཚོང་ལས་༥ དེ་ཅིག་གིས་ འདས་པའི་གཞུང་ལུ་ ཕུལ་བའི་གནང་བ་དང་འཁྲིལ་བ་ཅིན་ རྒྱན་ཤོག་ལུ་བརྟེན་ རྒྱལ་ཁབ་ནང་ དངུལ་ཀྲམ་ཐེར་འབུམ་༩.༥ དེ་ཅིག་ ཡོངས་འབྲེལ་ཐོག་ལས་ར་ འཐོབ་ཚུགས་པའི་ སྔོན་རྩིས་བཏོན་ཡོདཔ་ལས་ རྒྱལ་ཁབ་ནང་ རུ་པི་མ་ལང་པའི་དཀའ་ངལ་དེ་ སེལ་ཚུགས་ཟེར་ཨིན་པས།
མི་སེར་དམངས་གཙོ་ཚོགས་པའི་གཞུང་སྐྱོང་གིས་ འབྲུག་ཚོང་དང་བཟོ་གྲྭ་ཚོང་ལས་ཀྱི་ ཁྲལ་ཚུ་ལུ་བརྟག་ཞིབ་འབད་དེ་ རྒྱ་གར་གཞུང་དང་གཅིག་ཁར་ ཁྲལ་གྱི་གན་ཡིག་གུ་ གྲོས་བསྟུན་ལོག་འབད་ནི་ཟེར་ཨིནམ་ད་ བསྐྱིན་འགྲུལ་གྱི་དོན་ལུ་ ཚོགས་པ་ཅིག་བཟོ་ཞིནམ་ལས་ རྒྱལ་ཁབ་ནང་ བསྐྱིན་འགྲུལ་གྱི་སྐོར་ལས་ བརྟག་ཞིབ་ཚུ་འབད་ནི་ཟེར་ཨིན་པས།
ཟླཝ་ངོ་༣ གྱི་ནང་འཁོད་ལུ་ མི་སེར་དམངས་གཙོ་ཚོགས་པ་གིས་ འབྲེལ་ཡོད་ལས་ཚོགས་ཚུ་དང་ གྲོས་བསྟུན་འབད་ཐོག་ལས་ དཔལ་འབྱོར་ཡར་ཐོན་གྱི་ འཆར་གཞི་དེ་ སྤྱི་ཚོགས་༢ པའི་ཚོགས་ཐེངས་དང་པའི་ནང་ར་ སྤྱི་ཚོགས་ནང་བཙུགས་ཏེ་ བློན་ཆེན་ཡིག་ཚང་ལས་ དཔལ་འབྱོར་ཚོགས་སྡེ་གིས་ འཆར་གཞི་དེ་འགོ་བཙུགས་ནི་ཟེར་ཨིན་པས།
མི་སེར་དམངས་གཙོ་ཚོགས་པ་དེ་ བཙག་འཐུ་འགྲུབ་ཚུགས་པ་ཅིན་ རྒྱ་འབྲུག་༢ ཀྱི་མཐུན་ལམ་དེ་ ལོག་སྟེ་ སྔར་བ་ལྷགཔ་སྦེ་ བཟོ་སྟེ་ རྒྱལ་ཁབ་ནང་ དམངས་གཙོའི་གཞུང་གི་རིང་ལུགས་དེ་ སྒྲིང་སྒྲིང་དང་ ཡུན་བརྟན་ཅན་བཟོ་ཐབས་ལུ་དམིགས་ཏེ་ རྒྱ་གཞུང་ལས་ མ་དངུལ་གྱི་གྲོགས་རམ་ཚུ་ འཚོལ་ནི་དང་ གཞན་ཡང་ ཨེ་ཤེ་ཡན་གོང་འཕེལ་དངུལ་ཁང་དང་ འཛམ་གླིང་དངུལ་ཁང་ཚུ་ནང་ལས་ བསྐྱིན་འགྲུལ་ཚུ་ འཐོབ་ཚུགསཔ་བཟོ་ནིའི་ འཆར་གཞི་ཡོད་ཟེར་ཨིན་པའི་གནས་ཚུལ།


text:
༉ ཁ་ཙ་ཚུན་ཚོད་ བཀྲིས་སྒང་རྫོང་ཁག་ནང་ རྒྱལ་ཡོངས་ཚོགས་འདུའི་ སྤྱིར་བཏང་བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་༦,༤༠༨ དེ་ཅིག་ ལྷོད་ཡོདཔ་བཞིན་དུ་ ལྷག་ལུས་༧༦༠ ལྷགཔ་ཅིག་ ཉིནམ་༢ ཀྱི་ ནང་འཁོད་ལུ་ ལྷོད་ཚུགས་པའི་ རེ་བ་ཡོད་ཟེར་ ངོས་ལེན་འགོ་དཔོན་ཚུ་གིས་ བཤདཔ་ཨིན་པས།
བཀྲིས་སྒང་རྫོང་ཁག་གི་ འདེམས་ཁོངས་༥ ནང་ ཐོ་བཀོད་གྲུབ་པའི་ མི་ངོ་བསྡོམས་༧,༡༧༡ ལུ་ འགྲེམ་ཐོག་ཚོགས་རྒྱན་བསྐྱལ་ཡོད་མི་ལས་ བརྒྱ་ཆ་༧༠ དེ་ཅིག་ དྲག་ཁག་གསུམ་གྱི་ དམག་མི་དང་ ཁོང་རའི་ བཟའ་ཟླ་ཚུ་གི་ འགྲེམ་ཐོག་ཚོགས་རྒྱན་ཨིན་པས།
ངོས་ལེན་འགོ་དཔོན་ཚུ་གིས་འབད་བ་ཅིན་ ད་ཚུན་གྱི་བར་ན་ འགྲེམ་ཐོག་ཚོགས་རྒྱན་ལྷོད་མི་ཚུ་གི་གྲས་ལས་༤,༠༠༠ ལྷགཔ་ཅིག་ དྲག་ཁང་གསུམ་གྱི་ དམག་མི་དང་ བཟའ་ཟླ་ཚུ་གི་ ཨིནམ་འོང་ཟེར་ཨིནམ་ད་ ར་ལྡི་-སག་སྟེང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་བསྡོམས་༡,༣༠༡ བསྐྱལ་མི་ལས་༡,༡༠༠ དེ་ཅིག་ དམག་སྡེ་ཚུ་གི་ཨིན་ཟེར་ ངོས་ལེན་འགོ་དཔོན་ པདྨ་ཚེ་དབང་གིས་ སླབ་ཨིན་པས།
འདེམས་ཁོངས་ཚུ་གི་གྲས་ལས་ བཀང་ལུང་-བསམ་མཁར་-ཨུ་མཛོ་རོང་འདེམས་ཁོངས་ཀྱི་ འགྲེམ་ཐོག་ཚོགས་རྒྱན་༡,༥༨༧ ག་ར་ཚངམ་སྦེ་ ལྷོད་ཡོད་མི་གིས་མ་ཚད་པར་ ཐེབས་༣ ལྷོད་དེ་ཡོདཔ་ཨིན་པས།
བཀང་ལུང་-བསམ་མཁར་འདེམས་ཁོངས་ཀྱི་ ངོས་ལེན་འགོ་དཔོན་ དབང་རྒྱལ་རྡོ་རྗེ་གིས་ སླབ་མིའི་ནང་ འགྲེམ་ཐོག་ཚོགས་རྒྱན་ཐེབས་ལྷོད་མི་ཚུ་ འགྲེམ་ཁང་ལས་ ཐོ་བཀོད་འབདཝ་ད་ འཛོལ་སོཔ་ཨིན་ན་ ཡང་ཅིན་ མི་ངོ་ཚུ་གིས་ ཁ་བྱང་འཛོལ་ཏེ་ བསྐྱལ་ཡོདཔ་ཨིན་ན་ བརྟག་ཞིབ་འབད་དགོཔ་ཡོད་ཟེར་ཨིན་པས།
ཨིན་རུང་ འགྲེམ་ཐོག་ཚོགས་རྒྱན་གསུམ་ ངང་ལམ་དང་ བསམ་རྩེ་ མོང་སྒར་ལུ་ མི་རྩིས་ཐོ་བཀོད་ཡོད་མི་ཚུ་གི་ཨིནམ་ལས་ དེ་ཚུ་ འབྲེལ་ཡོད་འདེམས་ཁོངས་ནང་ ལོག་བསྐྱལ་འོང་ཟེར་ དབང་རྒྱལ་རྡོ་རྗེ་གིས་ བཤད་པ་ཨིན་པས།
འདེམས་ཁོངས་དེ་གིས་ འགྲེམ་ཐོག་ཚོགས་རྒྱན་༡,༥༨༧ བསྐྱལ་ཡོདཔ་ད་ ཕྱིའི་རྒྱལ་ཁབ་ལུ་སྡོད་མི་ འབྲུག་མི་ཚུ་གི་གྲས་ལས་ ཨེ་མི་རི་ཀ་ལས་ འགྲེམ་ཐོག་ཚོགས་རྒྱན་༧ དང་ རྒྱལ་ཁབ་གཞན་ཚུ་ནང་ལས་༡༦ ལྷོད་ཡོདཔ་ད་ དེ་ཡང་ རྒྱ་གར་ལུ་ དཔེ་ཆ་ལྷབ་མི་ འབྲུག་མི་༥ དང་ ཨཱསི་ཊེ་ལི་ཡ་ལས་༣ ཤཱྲི་ལངྐ་ལས་༢ བང་ལ་དེཤ་ལས་༡ ལྷོད་ཡོདཔ་ཨིན་པས།
འདེམས་ཁོངས་དེ་གི་ཤུལ་ལས་ར་ བར་མཚམས་-གཤོང་ཕུག་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༦༢༡ ངོས་ལེན་འབད་དེ་ ལོག་བསྐྱལ་མི་ལས་ ཁ་ཙ་ཚུན་ཚོད་ ཨེ་མི་རི་ཀ་ལས་ འགྲེམ་ཐོག་ཚོགས་རྒྱན་༡ རྩིས་ཏེ་ ཚོགས་རྒྱན་བསྡོམས་༡,༥༡༤ ལྷོད་ཡོདཔ་ད་ འདེམས་ཁོངས་དེ་གི་དོན་ལུ་ མི་ངོ་༡,༦༧༡ གིས་ འགྲེམ་ཐོག་ཚོགས་རྒྱན་བཏང་ཡོད་མི་ལས་༥༣ ཆ་མེད་ཡར་སོཔ་ཨིན་པས།
འདེམས་ཁོངས་དེ་ནང་ འགྲེམ་ཐོག་ཚོགས་རྒྱན་བཙུགས་མི་བརྒྱ་ཆ་༤༠ དེ་ཅིག་ དྲག་ཁག་གསུམ་གྱི་ དམག་མི་དང་ བཟའ་ཟླ་ཚུ་འོང་ཟེར་ ངོས་ལེན་འགོ་དཔོན་གྱིས་ སླབ་ཨིན་པས།
ཁྲིམས་ཤིང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༤༤༥ བསྐྱལ་ཡོད་མི་ལས་༡,༣༦༥ དེ་ཅིག་ ལྷོད་ཡོདཔ་ད་ འདེམས་ཁོངས་དེ་ནང་ཡང་ འགྲེམ་ཐོག་ཚོགས་རྒྱན་༧༠༠ དང་༨༠༠ འི་བར་ན་ དྲག་ཁག་གསུམ་གྱི་ དམག་མི་དང་ བཟའ་ཟླ་ཚུ་གིས་ བསྐྱལ་ཡོདཔ་ཨིན་པས།
ཝམ་རོང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༡༢༩ ཐོབ་ཡོདཔ་ལས་ ལྷག་ལུས་༢༦༠ དེ་ སྤྱི་ཟླ་༧ པའི་ཚེས་༡༢ ཀྱི་ ཕྱི་རུའི་ཆུ་ཚོད་༥ འི་ནང་འཁོད་ལུ་ ལྷོད་ཚུགས་པའི་ རེ་བ་ཡོད་ཟེར་ ངོས་ལེན་འགོ་དཔོན་ བསྟན་འཛིན་རྡོ་རྗེ་གིས་ སླབ་ཨིན་པས།
དེ་ལས་ ར་ལྡི་-སག་སྟེང་འདེམས་ཁོངས་ནང་ ཁ་ཙ་ཚུན་ཚོད་ འགྲེམ་ཐོག་ཚོགས་རྒྱན་༨༠༠ ལྷགཔ་ཅིག་ ལྷོད་མི་དེ་ འདེམས་ཁོངས་གཞན་༤ དང་ཕྱདཔ་ད་ དམའ་ཤོས་ཨིནམ་ད་ འགྲེམ་ཐོག་ཚོགས་རྒྱན་༡,༣༠༡ ཐོབ་ཡོད་མི་ལས་༡༧༠ ཆ་མེད་བཏང་ཐོག་ འགྲེམ་ཐོག་ཚོགས་རྒྱན་༡,༡༣༡ ངོས་ལེན་འབད་དེ་ ལོག་བསྐྱལ་ཡི་ཟེར་ ངོས་ལེན་འགོ་དཔོན་གྱིས་ བཤད་ཡོདཔ་ད་ འདེམས་ཁོངས་དེ་གིས་ འབྲུག་མི་རྒྱལ་ཁབ་ཀྱི་ཕྱི་ཁར་ དཔེར་ན་ ཇེ་ནི་བཱ་དང་ ཤྲཱི་ལངཀ་ བང་ལ་དེཤ་ རྒྱ་གར་ཚུ་ནང་ དཔེ་ཆ་ལྷབ་མི་ཚུ་ལས་ འགྲེམ་ཐོག་ཚོགས་རྒྱན་༨ ཐོབ་ཡོདཔ་ཨིན་པས།
འགོ་ཐོག་བཙག་འཐུའི་སྐབས་ བཀྲིས་སྒང་རྫོང་ཁག་ནང་ ཆ་གནས་ཅན་གྱི་ འགྲེམ་ཐོག་ཚོགས་རྒྱན་༥,༦༧༢ བཙུགས་མི་དང་ཕྱདཔ་ད་ སྤྱིར་བཏང་བཙག་འཐུའི་ནང་༡,༠༠༠ ལྷགཔ་ཅིག་ མངམ་འཐོན་ནི་ཨིན་པས།
བཀྲིས་སྒང་རྫོང་ཁག་ནང་ འགྲེམ་ཐོག་ཚོགས་རྒྱན་གྱི་ ཐོ་བཀོད་འབད་མི་དེ་ མཐོ་ཤོས་ཨིནམ་ད་ གཙུག་སྡེ་ལ་ལུ་ཅིག་ནང་ འགོ་དཔོན་ཚུ་གིས་ མི་ངོ་སོ་སོ་ལུ་ ཁ་བཀོད་བྱིན་ཏེ་ སྲིད་དོན་ཚོགས་པ་ཅིག་ལུ་ འགྲེམ་ཐོག་ཚོགས་རྒྱན་བཙུགས་ཡོད་པའི་ ཁ་ཉེས་བཀལ་མི་ཚུ་ ངེས་བདེན་ཨིནམ་ ཐོན་སོ་པ་ཅིན་ བཀྲིས་སྒང་རྫོང་ཁག་ནང་ འབྲུག་ཕུན་སུམ་ཚོགས་པའི་ འདེམས་ངོ་ཚུ་ བཙག་འཐུ་ལས་ རྒྱལ་ཁ་འཐོབ་ནི་ལུ་ ལཱ་ཁག་མཚམས་འོང་ནི་ཨིན་པའི་གནས་ཚུལ།


text:
༉ སྤ་རོ་ལུ་ བཟའ་ཁང་གི་ ཇོ་བདག་ཅིག་གིས་ སྤྱི་ལོ་༢༠༠༧ ལས་༢༠༠༩ ཚུན་འབདཝ་ད་ ལོ་ངོ་༣ གྱི་ ཚོང་འབྲེལ་འབབ་ཁུངས་ཁྲལ་དང་ བཙོང་ཁྲལ་གྱི་ རྩིས་ཁྲ་ཚུ་ འོང་འབབ་དང་ ཅ་དམ་ལས་ཁུངས་ལུ་ མ་བཙུགས་པར་ ཁྲལ་འབབ་ལས་ ཟུར་ཐབས་འབད་ཡོད་མི་ལུ་བརྟེན་ དངུལ་ཀྲམ་ས་ཡ་༡.༨༧༥ ལྷགཔ་ཅིག་ གཞུང་ལུ་ ཕུལ་དགོཔ་ཨིན་པས།
དེ་ཡང་ བདུན་ཕྲག་ཧེ་མའི་ནང་ ཆེ་མཐོ་ཁྲིམས་འདུན་གྱིས་ སྤ་རོ་རྫོང་ཁག་ཁྲིམས་འདུན་ལས་གནང་མི་ འཁྲུན་ཆོད་དེ་ ཆ་ཤས་ཅིག་ བསྒྱུར་བཅོས་འབད་མི་དེ་ཡང་ ཐོག་མའི་ཁྲིམས་འདུན་གྱིས་ དོབ་ཤར་རི་རྒེད་འོག་ལས་ སྐྱེས་ལོ་༥༢ ལང་མི་ སངས་རྒྱས་ཚེ་རིང་གིས་ ཚོང་འབྲེལ་འབབ་ཁུངས་ཁྲལ་དང་ བཙོང་ཁྲལ་གྱི་ ཉེས་ཆད་གཉིས་བསྡོམས་ཏེ་ དངུལ་ཀྲམ་ས་ཡ་༣.༨༧༡ ལྷགཔ་ཅིག་ གཞུང་གི་རྩིས་ཁྲ་ནང་ བཙུགས་དགོ་པའི་ འཁྲུན་ཆོད་གནང་ཡོདཔ་ཨིན་རུང་ ཆེ་མཐོ་ཁྲིམས་འདུན་ལས་ ཉེས་ཆད་བརྒྱ་ཆ་༡༠༠ མེན་པར་ བརྒྱ་ཆ་༢༤ ལུ་ བརྩི་འཇོག་ཐོག་ དངུལ་ཀྲམ་ས་ཡ་༡.༨༧༥ ལས་ སྤྲོད་མ་དགོ་པའི་ ཁྲིམས་ཀྱི་བཀའ་རྒྱ་གནང་ནུག།
སངས་རྒྱས་ཚེ་རིང་གིས་ ལོ་ངོ་༣ གྱི་ ཚོང་འབྲེལ་འབབ་ཁུངས་ཁྲལ་དང་ བཙོང་ཁྲལ་གྱི་ རྩིས་ཁྲ་མ་བཙུགས་མི་ལུ་བརྟེན་ རྫོང་ཁག་ཁྲིམས་འདུན་གྱིས་ ཁོ་ལུ་ བཙོང་ཁྲལ་ཡོངས་བསྡོམས་ དངུལ་ཀྲམ་ས་ཡ་༡.༠༧༩ གུ་ འབྲུག་གི་འབབ་ཁུངས་ཁྲལ་གྱི་བཅའ་ཁྲིམས་ སྤྱི་ལོ་༢༠༠༡ ཅན་མ་དང་འཁྲིལ་ ཉེས་ཆད་བརྒྱ་ཆ་༡༠༠ འབདཝ་ད་ དངུལ་ཀྲམ་ས་ཡ་༢.༦༣༧ བཀལ་ཡོདཔ་མ་ཚད་ ལུང་ཕྱོགས་འོང་འབབ་དང་ ཅ་དམ་ཡིག་ཚང་གིས་ ཁྲལ་རྩིས་བཙུགས་དགོ་པའི་སྐོར་ ཉེན་བརྡའི་ཡི་གུ་༢༧ བཏང་ཡོད་མི་ལུ་ སྣང་མེད་བཞག་པའི་ ཉེས་ཆད་དངུལ་ཀྲམ་༡༣,༥༠༠ བཀལ་ཡོདཔ་ཨིན་པས།
དེ་འབདཝ་ད་ ཐོག་མའི་ཁྲིམས་འདུན་ལས་ བཙོང་ཁྲལ་དངུལ་ཀྲམ་ས་ཡ་༡.༠༧༩ གཞུང་ལུ་བཙུགས་དགོཔ་སྦེ་ འཁྲུན་ཆོད་གནང་མི་ལུ་ ཆེ་མཐོ་ཁྲིམས་འདུན་གྱིས་ ཆ་གནས་ཧྲིལ་བུ་མཛད་ཡོད་རུང་ ཉེས་ཆད་བརྒྱ་ཆ་༡༠༠ ཐོག་ དངུལ་ཀྲམ་ས་ཡ་༢.༦༣༧ བཀལ་མི་དེ་ སྤྱི་ལོ་༢༠༡༡ ཟླཝ་༡༢ པའི་ཚེས་༣༠ ལུ་བཏོན་མི་ མངོན་མཐོ་ཁྲིམས་འདུན་གྱི་ འཁྲུན་ཆོད་ལུ་ གཞི་བཞག་སྟེ་ ཆ་མེད་བཏང་ནུག།
སྤྱི་ཟླ་༡༢ པའི་ཚེས་༢༨ ལུ་གནང་མི་ འཁྲུན་ཆོད་དང་འཁྲིལཝ་ད་ སངས་རྒྱས་ཚེ་རིང་གིས་ སྤྱི་ལོ་༢༠༡༡ ལོའི་འབབ་ཁུངས་ཁྲལ་གྱི་བཅའ་ཁྲིམས་བསྒྱུར་བཅོས་འབད་མི་དང་འཁྲིལ་ ཉེས་ཆད་བརྒྱ་ཆ་ལས་བརྒྱ་སྨིན་དགོཔ་མེད་པར་ ཉེས་ཆད་དངུལ་ཀྲམ་ས་ཡ་༡.༢༦༩ དང་ ཁྱབ་བསྒྲགས་ལུ་མ་གནས་པའི་ཉེས་བྱ་ དངུལ་ཀྲམ་༡༣,༥༠༠ དེ་ལས་ སྤྱི་ལོ་༢༠༡༢ ཟླཝ་༡༢ པའི་ཚེས་༣༡ ཚུན་གྱི་ཉེས་ཆད་ བརྒྱ་ཆ་༢༤ ལུ་ དངུལ་ཀྲམ་ས་ཡ་༠.༥༩༢ རྩིས་ཏེ་ ཡོངས་བསྡོམས་དངུལ་ཀྲམ་ས་ཡ་༡.༨༧༥ དེ་ འཁྲུན་ཆོད་བཏོན་པའི་ཉིནམ་ལས་འགོ་བཟུང་ ཟླཝ་༣ གྱི་ནང་འཁོད་ལུ་ གཞུང་ལུ་ ཕུལ་དགོཔ་ཨིན་པས།
ན་ཧིང་ སྤྱི་ཟླ་༡ པའི་ནང་ རྩོད་ཟླ་སངས་རྒྱས་ཚེ་རིང་དང་ རྩོད་རྩ་རྩོད་དཔོན་ཡོངས་ཁྱབ་ཡིག་ཚང་གཉིས་ཆ་ར་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་པར་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་ཡོདཔ་ཨིན་པས།
གཞུང་གི་ཁ་ཐུག་ལས་ ཉེས་བཤེར་འབད་མི་ ངོ་ཚབ་ཀྱིས་ཕུལ་མི་ བཤེར་ཡིག་ནང་ བཟའ་ཁང་གི་ ཇོ་བདག་ལུ་ ཚོང་འབྲེལ་འབབ་ཁུངས་ཁྲལ་དང་ བཙོང་ཁྲལ་གྱི་ རྩིས་ཁྲ་བཙུགས་དགོ་པའི་ དྲན་བརྡའི་ཡི་གུ་༣༢ བཏང་ཡོད་རུང་ སངས་རྒྱས་ཚེ་རིང་གིས་ སྣང་མེད་རྒྱབ་བསྐྱུར་ཐོག་ལས་ ལན་གསལ་མེད་པར་ བཞག་ཡོདཔ་ལས་ ཁྲལ་ལས་ཟུར་ཐབས་འབད་ཡོད་པའི་ ཉེས་ཁྲིམས་སྨིན་དགོ་ཟེར་བཀོད་ནུག།
ཆེ་མཐོ་ཁྲིམས་འདུན་གྱི་ འཁྲུན་ཆོད་ནང་ ཐོག་མའི་ཁྲིམས་འདུན་གྱིས་ རྩོད་ཟླ་ལུ་ ཁྲལ་འབབ་ལས་ ཟུར་ཐབས་འབད་བའི་ ཉེས་ཆད་བརྒྱ་ཆ་༡༠༠ བཀལ་ཡོད་མི་དང་ རྩོད་དཔོན་ཡོངས་ཁྱབ་ཡིག་ཚང་གི་ ངོ་ཚབ་ཀྱིས་ ཁྲལ་ཟུར་ཐབས་ཀྱི་ ཉེས་ཁྲིམས་བཀལ་དགོ་པའི་ ཉེས་འཛུགས་བཀོད་ཡོད་མི་གཉིས་ ཉེས་སྤྱོད་གཅིག་སྒྲིལ་ལས་བྱུང་བའི་ ཉེས་འགལ་གཅིག་གི་ ཁྲིམས་གཅོད་ཨིནམ་ བརྩི་འཇོག་ཐོག་ སངས་རྒྱས་ཚེ་རིང་ལུ་ ཉེས་ཁྲིམས་བཀལ་ཐབས་མིན་འདུག་ཟེར་བཀོད་ནུག།
རྩོད་ཟླ་སངས་རྒྱས་ཚེ་རིང་གིས་འབད་བ་ཅིན་ སྤྱི་ལོ་༢༠༠༦ ལས་༢༠༡༡ ཚུན་ཚོད་ འབྱུང་ཁུངས་ལས་བཏོག་བཞག་པའི་ཁྲལ་བརྒྱ་ཆ་༢ ཀྱི་ རྩིས་ཁྲ་ཚུ་དགོཔ་སྦེ་ འབྲེལ་ཡོད་ཡིག་ཚང་ཚུ་ནང་ ཞུ་བ་ཡང་བསྐྱར་འབད་རུང་ བྱིན་མ་བཏུབ་པའི་ཁར་ སྤྱི་ལོ་༢༠༠༨ ལུ་ ཁོ་ར་ ཨ་ལུའི་སྨན་བཅོས་ཀྱི་དོན་ལས་ རྒྱ་གར་ལུ་ འགྱོ་དགོཔ་བྱུངམ་ལས་ ཁྲལ་གྱི་རྩིས་ཁྲ་ཚུ་ ཕུལ་མ་ཚུགས་རུང་ རྒྱལ་ཁབ་ནང་ ལོག་ལྷོད་པའི་ཤུལ་ལུ་ རྩིས་ཁྲ་བཟོ་སྟེ་ བཙུགས་པའི་སྐབས་ འོང་འབབ་དང་ ཅ་དམ་ལས་ཁུངས་ཀྱིས་ ངོས་ལེན་འབད་མ་བཏུབ་པར་ ལུས་སོ་ཡི་ཟེར་ཨིན་པའི་གནས་ཚུལ།


text:
༉ སྤྱི་ལོ་༢༠༡༡ ཟླཝ་༡༢ པའི་ནང་ ཐིམ་ཕུ་རྫོང་ཁག་ཁྲིམས་འདུན་གྱིས་ གསོ་བའི་ལྷན་ཁག་གི་ འགོ་དཔོན་ཅིག་ལུ་ གཞུང་དངུལ་སྒེར་སྤྱོད་དང་ གཡོ་སྒྱུ་ལག་ལེན་འཐབ་པའི་ བཙོན་ཁྲིམས་ལོ་༡༠ བཀལ་མི་དེ་ ཆེ་མཐོ་ཁྲིམས་འདུན་གྱིས་ བསྒྱུར་བཅོས་མཛད་དེ་ ཉེས་ཁྲིམས་ལོ་༢ དང་ཟླཝ་༦ བཀལ་ཡོདཔ་ཨིན་པས།
དེ་ཡང་ སྤྱི་ཟླ་༡ པའི་ཚེས་༡༠ ལུ་གནང་མི་ འཁྲུན་ཆོད་དང་འཁྲིལཝ་ད་ མཐོ་གཏུགས་པ་ ངག་དབང་རྒྱལ་མཚན་དེ་ སྤྱི་ལོ་༢༠༠༤ ལས་༢༠༠༧ ཚུན་ རྒྱ་གར་ཀཱོལ་ཀ་ཊ་ལུ་ གསོ་བའི་འབྲེལ་འཛིན་འགོ་དཔོན་སྦེ་ ཕྱག་ཞུ་བའི་སྐབས་ གཞུང་དངུལ་སྒེར་སྤྱོད་དང་ ཡིག་ཆ་རྫུས་བཟོ་ དེ་ལས་ འོང་འབབ་དང་ཆ་ཚད་མ་སྙོམས་པའི་ ཉེས་འཛུགས་ཁག་མང་རབས་ཅིག་ འབད་མི་ཚུ་ ཕྱིར་འབུད་བཏང་ཡོདཔ་ཨིན་པས།
ཆེ་མཐོ་ཁྲིམས་འདུན་གྱི་ འཁྲུན་ཆོད་ནང་ ཀཱོལ་ཀ་ཊ་ལུ་ སྨན་བཅོས་འབད་བར་བཏང་མི་ འབྲུག་མི་ཚུ་གི་ སྨན་བཅོས་ཟད་འགྲོ་ རྩོད་ཟླ་ངག་དབང་རྒྱལ་མཚན་གྱིས་ སྒེར་སྤྱོད་འབད་བའི་ར་ཁུངས་ ཐེ་ཚོམ་ལས་གྲོལ་བའི་ མངོན་རྟགས་མ་གྲུབ་པའི་ཁར་ མ་དངུལ་བཙུགས་བཏོན་འབད་བའི་ རྩིས་དེབ་ཨང་ཕུད་རྡོག་༡ ལས་བརྒལ་མེད་མི་དེ་ཡང་ རྩོད་ཟླའི་སྒེར་གྱི་ རྩིས་དེབ་ཨིནམ་མ་ཚད་ གསོ་བའི་ལྷན་ཁག་གི་ ཁ་ཐུག་ལས་འབད་རུང་ དངུལ་འབོར་ཚུ་ ཁོ་གི་རྩིས་དེབ་ནང་ བཙུགས་བཞག་ནུག་ཟེར་བཀོད་ནུག།
རྫོང་ཁག་ཁྲིམས་འདུན་གྱི་ འཁྲུན་ཆོད་དང་འཁྲིལཝ་ད་ སྤྱི་ལོ་༢༠༠༧ ཟླཝ་༥ པའི་ཚེས་༥ ལུ་ ཀཱོལ་ཀ་ཊ་དངུལ་ཁང་གི་ གསོག་འཇོག་རྩིས་དེབ་ནང་ལས་ དངུལ་ཀྲམ་༤༠༠,༠༠༠ བཏོན་ཡོད་མི་དེ་ རྒྱ་གར་སྡེ་ཚན་ཅིག་ལུ་ སྤྲོད་དགོཔ་ཨིན་རུང་ མ་སྤྲོད་པར་ ཚུལ་མིན་ཐོག་ལས་ སྒེར་སྤྱོད་འབད་ཡོདཔ་མ་ཚད་ སྤྱི་ལོ་༢༠༠༨ ཟླཝ་༡༡ པའི་ཚེས་༢༤ ལུ་ དངུལ་ཀྲམ་༣༠༠,༠༠༠ དང་ སྤྱི་ལོ་༢༠༠༩ ཟླཝ་༡ པའི་ཚེས་༢༩ ལུ་ དངུལ་ཀྲམ་༦༠༠,༠༠༠ དེ་ལས་ སྤྱི་ལོ་༢༠༠༧ ཟླཝ་༡༢ པའི་ནང་ དར་ལ་གློག་མེ་ལས་འཛིན་གྱི་ལས་བྱེདཔ་ ཀི་རིཤ་ན་མ་ཡ་ག་ལེ་གི་ སྨན་བཅོས་ཟད་འགྲོ་དངུལ་ཀྲམ་༡༤༠,༠༠༠ ཤེས་བཞིན་དུ་ ཚུན་མིན་འཐབ་ཡོདཔ་ཨིན་པས།
ད་རུང་ སྤྱི་ལོ་༢༠༠༨ ཟླཝ་༡༢ པའི་ནང་ སྒོམ་ཀྲུ་དཔལ་ལྡན་རྩི་ས་དབང་འཛིན་གྱི་ལས་བྱེདཔ་ ཤཱམ་ཌཱོཇ་རའི་དེ་ ཀཱོལ་ཀ་ཊ་ལུ་ སྨན་བཅོས་འབད་བའི་རིན་ ་དངུལ་ཀྲམ་༤༨,༠༠༠ དང་ ལོ་དེ་ནང་ འབྲུག་གོང་འཕེལ་དངུལ་ཁང་གི་ལས་བྱེདཔ་ ཐུགས་རྗེ་དབང་ཕྱུག་དང་ ཁོ་གི་བུ་གི་ སྨན་བཅོས་ཟད་འགྲོ་ དངུལ་ཀྲམ་༤༡,༧༧༥ དེ་ཡང་ ངག་དབང་རྒྱལ་མཚན་གྱིས་ སྒེར་སྤྱོད་འབད་ཡོདཔ་ལས་ དངུལ་ཀྲམ་བསྡོམས་ས་ཡ་༢.༠༨༩ ལྷགཔ་ཅིག་ གཞུང་ལུ་ བཙུགས་དགོཔ་སྦེ་ རྫོང་ཁག་ཁྲིམས་འདུན་གྱིས་ གྲོས་ཆོད་བཏོན་ནུག།
ཆེ་མཐོའི་ཁྲིམས་འདུན་གྱི་ འཁྲུན་ཆོད་ནང་ ཉེས་འཛུགས་ཅན་གྱིས་ དངུལ་སྤྲོད་ལེན་མ་འབད་བར་བཞག་པའི་ སྒྲུབ་བྱེད་མེདཔ་ལས་ དངུལ་ཀྲམ་ས་ཡ་༡.༥༡༥ དེ་ གཞུང་ལུ་ སོར་ཆུད་འབད་དགོཔ་མེད་རུང་ རྒྱ་གར་གྱི་ སྨན་ཁང་ཚུ་ནང་ སྤྲོད་དགོ་པའི་དངུལ་ཚུ་ དུས་ཐོག་ལུ་ མ་སྤྲོད་པར་ ཡུན་འགྱངས་བཞག་ཏེ་ དུས་མཚམས་ལུ་ ཟླཝ་ལེ་ཤ་ཅིག་གི་རིང་ སྒེར་སྤྱོད་འབད་ནུག་ཟེར་ཨིན་པས།
ལྷག་པར་དུ་ ལྐོག་ཟ་འབད་བའི་ མ་དངུལ་ཐོག་ ས་ཆ་ཉོ་ཞིནམ་ལས་ རྒྱ་གར་གྱི་ མི་ཚུ་ལུ་ དངུལ་མ་སྤྲོད་པར་ བཞག་ཡོད་པའི་སྒྲུབ་བྱེད་བཏོན་ནི་མེདཔ་ལས་ མཐོ་གཏུགས་པ་དང་ པདྨ་བཟང་མོ་གཉིས་ལུ་ ཉེས་ཁྲིམས་སྨིན་ཐབས་མེད་པར་ ཐོག་མའི་འཁྲུན་ཆོད་དེ་ བསྒྱུར་བཅོས་མཛད་ཡོདཔ་ད་ ཐོག་མའི་ཁྲིམས་འདུན་གྱིས་ པདྨ་བཟང་མོ་ལུ་ དབང་འཛིན་འགོ་དཔོན་ཚུ་ལུ་ རྫུན་ཞུགས་གནས་ཚུལ་གྱི་ སྙན་ཞུ་འབད་བའི་ ཉེས་ཁྲིམས་ཟླ་༦ བཀལ་ཡོདཔ་ཨིན་པས།
དེ་འབདཝ་ད་ མཐོ་གཏུགས་པ་ ངག་དབང་རྒྱལ་མཚན་གྱིས་ དབང་ཚད་ལོག་སྤྱོད་འབད་ཡོད་པའི་ སྒྲུབ་བྱེད་བཏོན་ཡོདཔ་ལས་ ཞི་རྩོད་དང་ ཉེས་རྩོད་བྱ་བའི་གནད་སྤྱོད་ཀྱི་ ཁྲིམས་དེབ་དང་འཁྲིལ་ རྫོང་ཁག་ཁྲིམས་འདུན་གྱི་འཁྲུན་ཆོད་ ཆ་ཤས་བསྒྱུར་བཅོས་མཛད་དེ་ བཙོན་ཁྲིམས་ལོ་༢ བཀལ་ཡོདཔ་མ་ཚད་ ཁོ་ འབྲུག་ལུ་ སྡོད་པའི་སྐབས་ ཀཱོལ་ཀ་ཊ་གི་ ས་གནས་ཚུ་ནང་ འགྲུལ་བསྐྱོད་འབད་ཡི་ཟེར་ གཡོ་སྒྱུའི་ཐོག་ལས་ ཉིན་འཐུས་ལེན་ཡོད་པའི་ བཙོན་ཁྲིམས་ཟླཝ་༦ བཀལ་ཡོདཔ་ཨིན་རུང་ བཙོན་ཁྲིམས་གཉིས་ཆ་ར་ ཁྲིམས་འཐུས་བཏབ་ཆོག་པའི་ ཁྲིམས་ཀྱི་བཀའ་རྒྱ་གནང་ནུག།
ངག་དབང་རྒྱལ་མཚན་དེ་ རྫོང་ཁག་ཁྲིམས་འདུན་གྱི་ གྲོས་ཆོད་ལུ་ ཁེ་རྒུད་མ་བཏུབ་པར་ མཐོ་གཏུགས་འབད་ཡོདཔ་ཨིན་པའི་གནས་ཚུལ།


text:
དེ་ཡང་ ལྷུན་རྩེ་བཙན་མཁར་རྒེད་འོག་ ཝམ་བུར་ལས་ ཚེ་རིང་གིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་པར་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་ཡོདཔ་ཨིན་པས།
ཚེ་རིང་གིས་ སྤྱི་ལོ་༢༠༡༢ ཟླ་༡༠ པའི་ཚེས་༡༧ ལུ་ རྒྱ་གར་གྱི་ ས་མཚམས་ཁྲོམ་སྡེ་ ཇའི་སྒང་ལས་ དངུལ་ཀྲམ་༧,༠༠༠ གནས་པའི་ ཏམ་ཁུ་བཱ་བཱ་ཤོག་སྒྲོམ་༣༠༠ (ལྗིད་ཚད་ག་རམ་༣༦,༠༠༠) དང་ ཏམ་ཁུ་བཅུ་རྡོག་༢,༦༠༠ ཕུན་ཚོགས་གླིང་ལས་ ཐིམ་ཕུ་ལུ་འོང་མི་ སྐྱེལ་འདྲེན་བཱསི་ནང་ སྐྱེལ་བའི་སྐབས་ ཆུ་ཁ་རྩི་མ་གཤམ་ལུ་ ཁྲིམས་སྲུང་འགག་པ་གིས་ འཕྱོག་བཟུང་འབད་ཡོདཔ་ཨིན་པས།
ཁོ་གིས་ ཏམ་ཁུའི་ཐོན་སྐྱེད་ཚུ་ཡོད་མི་ ཕད་ཙེ་དེ་ ཁོ་རའི་ ཨ་ཞེམ་ལུ་ ཐིམ་ཕུ་ཚུན་ བསྐྱལ་གནང་ཟེར་སླབ་སྟེ་ ཨ་ཞེམ་གིས་ཡང་ ཕད་ཙེ་ནང་ ཏམ་ཁུ་ཡོདཔ་མ་ཤེས་པར་ སྐྱེལ་འདྲེན་བཱསི་ཅིག་ནང་ འབག་ནུག་ཟེར་ ཐོག་མའི་འཁྲུན་ཆོད་ནང་བཀོད་ནུག།
ཚེ་རིང་གིས་ ཏམ་ཁུ་དང་ ཏམ་ཁུའི་ཐོན་སྐྱེད་ཚུ་ ཚོང་འབྲེལ་འཐབ་ནིའི་དོན་ལུ་ ཁྲིམས་འགལ་ཐོག་ ནང་འདྲེན་འབད་ནུག་ཟེར་ བཀོད་ཡོད་པའི་གནས་ཚུལ།


text:
རྡོ་རྗེ་ཆོས་སྒྲོན་དེ་ འགོ་ཐོག་བཙག་འཐུའི་སྐབས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ ཁྲིམས་ཤིང་-རྐང་པར་ལས་ བསོད་ནམས་དཔལ་འབྱོར་གྱི་ ཚབ་སྦེ་དང་ ནོར་བུ་དབང་ཕྱུག་གིས་ བཀང་ལུང་-བསམ་མཁར་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པའི་ཚབ་ལུ་ ཐོན་ཡོདཔ་ཨིན་པས།
དེ་ལས་ འབྲུག་མཉམ་རུབ་ཚོགས་པའི་ ར་ལྡི་-སག་སྟེང་འདེམས་ཁོངས་ཀྱི་འདེམས་ངོ་ ཀུན་ལེགས་རྡོ་རྗེ་དེ་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་ གོང་སར་ཀརྨ་ཆོས་འཕེལ་གྱི་ཚབ་སྦེ་ བཙུགས་ཡོདཔ་ཨིན་པས།
མི་མང་རྩོད་བསྡུར་འབད་བའི་ཤུལ་ལུ་ བཀང་ལུང་-བསམ་མཁར་འདེམས་ཁོངས་ལས་ ན་གཞོན་ཅིག་གིས་ ནོར་བུ་དབང་ཕྱུག་ལུ་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པ་གིས་ འགོ་ཐོག་བཙག་འཐུ་སྐབས་ ཅི་དྲག་གང་དྲག་སྦེ་ རྩ་འགེངས་མི་ལུ་བརྟེན་ ཚོགས་པ་དེ་ སྤྱིར་བཏང་བཙག་འཐུའི་ནང་ ལྷོད་ཚུགས་ཡོད་རུང་ ཁོ་གི་ཚབ་སྦེ་ འཛུལ་དགོ་པའི་ གནད་དོན་ག་ཅི་ཨིན་ན་ཟེར་ དྲི་བ་བཀོད་ནུག།
ན་གཞོན་ལུ་ བཙག་འཐུའི་ནང་ དོ་འགྲན་འབད་ནི་གི་ མནོ་བསམ་ཡོདཔ་འོང་ནི་ཨིན་རུང་ རྒན་ཤོས་ཁྱོད་བཟུམ་གྱིས་ གོ་སྐབས་ལེན་མི་ལུ་ལྟཝ་ད་ ང་བཟུམ་མའི་ ན་གཞོན་ལུ་ ཚ་གྱང་ལང་དགོཔ་ བྱུང་ཡི་ཟེར་ ཚེ་རིང་ནོར་བུ་གིས་ བཤད་པའི་ཁར་ རྡོ་རྗེ་འབྲུག་པ་ལུ་ གོ་སྐབས་མ་བྱིན་པར་ འདེམས་ངོ་ཚབ་བཙུགས་དགོ་པའི་ གནད་དོན་ག་ཅི་ཨིན་ན་ མི་སེར་ཚུ་གིས་ ཤེས་དགོཔ་འདུག་ཟེར་ དྲི་ཡོདཔ་ཨིན་པས།
རྡོ་རྗེ་འབྲུག་པའི་ སྲིད་དོན་ཚེ་གཡོག་གི་ གོ་སྐབས་འཕྱོག་ཡོད་པའི་ ཁ་ཉེས་བཀལ་མི་ཚུ་ བདེན་པ་མེད་པའི་ ཁུངས་བཀལཝ་དང་འབྲེལ་ ནོར་བུ་དབང་ཕྱུག་གིས་ སླབ་མིའི་ནང་ འབྲུག་མཉམ་རུབ་ཚོགས་པ་གིས་ མི་སེར་དམངས་གཙོ་ཚོགས་པའི་ནང་ འཛུལ་ཞུགས་འབད་ནི་གི་ ཐག་བཅད་ཚུགས་ཚུགས་ལུ་ ལཱ་ཁག་བཏང་ཡི་ཟེར་ཨིནམ་ད་ འདེམས་ངོ་ཚབ་སྦེ་ འཛུལ་ཞུགས་འབད་མིའི་ཐད་ལུ་ ཁོ་རའི་ ཁ་ཐུག་ལས་ འཛུལ་ནི་གི་ སྤྲོ་བ་བསྐྱེདཔ་མིན་པར་ རྡོ་རྗེ་འབྲུག་པ་ཁོ་ར་གིས་ བརྒྱུད་འཕྲིན་ལན་ཐེངས་ལེ་ཤ་བཏང་སྟེ་ ཁོ་གི་ཚབ་སྦེ་ མི་སེར་དམངས་གཙོ་ཚོགས་པའི་ནང་ འཛུལ་དགོཔ་སྦེ་ ཨུ་ཚུགས་བསྐྱེད་ཅི་ཟེར་ ནོར་བུ་དབང་ཕྱུག་གིས་ དོགས་སེལ་འབད་ཡི།
ང་བཅས་ཀྱིས་ དམངས་གཙོའི་རིང་ལུགས་ཀྱི་ མཐའ་དོན་ལུ་ མནོ་བསམ་བཏང་ཐོག་ལས་ མི་སེར་ལུ་ གདམ་ཁ་རྐྱབ་ནི་གི་ གོ་སྐབས་བྱིན་ཐབས་ལུ་ མི་སེར་དམངས་གཙོ་ཚོགས་པའི་ནང་ འཛུལ་ཡི་ཟེར་ ཁོ་གིས་ སླབ་ཨིན་པས།
དེ་ལས་ མི་རྒས་ཤོས་ཀྱིས་ ན་གཞོན་ལས་ གོ་སྐབས་འཕྱོག་པའི་ཐད་ལུ་ ཁོ་ཡང་ གཞོན་ཤོས་ཅིག་ར་ཨིན་ཟེར་ ནོར་བུ་དབང་ཕྱུག་གིས་ དགོད་བྲ་དང་བཅས་སྦེ་སླབ་ནུག།
ད་རུང་ སྤྱི་ཟླ་༦ པའི་ཚེས་༢༩ ལུ་ འབྲུག་ཕུན་སུམ་ཚོགས་པའི་ ཁྲིམས་ཤིང་-རྐང་པར་གྱི་འདེམས་ངོ་ ཆོས་སྐྱིད་དབང་མོ་གིས་ཡང་ རྡོ་རྗེ་ཆོས་སྒྲོན་ལུ་ ཁ་ཉེས་ཅོག་འཐདཔ་སྦེ་བཀལ་ཡོདཔ་ཨིན་པས།
ང་གིས་ ལྟ་བ་ཅིན་ ཁྱོད་ཀྱིས་ མི་སེར་དམངས་གཙོ་ཚོགས་པའི་ འདེམས་ངོ་གི་ གོ་སྐབས་འཕྱོག་ཡོདཔ་བཟུམ་སྦེ་ མཐོང་སྣང་བྱུང་ཡི་ཟེར་ ཆོས་སྐྱིད་དབང་མོ་གིས་ བཤདཔ་ཨིན་པས།
དེ་འབདཝ་ད་ འབྲུག་མཉམ་རུབ་ཚོགས་པའི་ གཙོ་འཛིན་གྱིས་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་ཚུ་གི་ གོ་སྐབས་འཕྱོག་ནུག་ཟེར་ སླབ་མི་དེ་ མི་བདེན་ཟེར་ བཤད་པའི་ཁར་ མོ་ མི་སེར་དམངས་གཙོ་ཚོགས་པའི་ནང་ འཛུལ་མི་དེ་ གོ་སྐབས་འཕྱོགཔ་མིན་པར་ དམངས་གཙོའི་རིང་ལུགས་ཀྱི་ གཞི་འགྱམ་སྒྲིང་སྒྲིང་བཟོ་ཐབས་ལུ་ཨིན་ཟེར་ བཤདཔ་ཨིན་པས།
ང་ མི་སེར་དམངས་གཙོ་ཚོགས་པའི་ འདེམས་ངོ་བགྲེསཔ་གི་ཚབ་སྦེ་ འཛུལ་མི་དེ་ འབྲུག་ཕུན་སུམ་ཚོགས་པ་གིས་ འདེམས་ངོ་ལེ་ཤ་ཅིག་ ཚབ་བཙུགས་མི་དང་ དབྱེ་བ་ག་ནི་ཡང་མེད་ཟེར་ རྡོ་རྗེ་ཆོས་སྒྲོན་གྱིས་ སླབ་ཨིན་པས།
བསོད་ནམས་དཔལ་འབྱོར་གྱིས་ སླབ་མིའི་ནང་ ཁོ་ ཚོགས་པའི་ནང་ལས་ རྒྱབ་བཤུད་རྐྱབ་མི་ལུ་བརྟེན་ མོ་ ངེ་གི་ཚབ་མ་སྦེ་ འཛུལ་ཡི་ཟེར་ཨིནམ་ད་ ང་གིས་ ཨམ་རྡོ་རྗེ་ཆོས་སྒྲོན་་ལུ་ གོ་སྐབས་བྱིན་མི་དེ་ཡང་ མོ་གིས་ འགོ་ཐོག་བཙག་འཐུའི་སྐབས་ ཚོགས་རྒྱན་མཐོ་ཤོས་ཐོབ་ནི་དེ་གིས་ཨིན་ཟེར་ སླབ་ཨིན་པའི་གནས་ཚུལ།


text:
༉ ཐིམ་ཕུ་གླ་འཁོར་བཞག་སའི་ ས་ཁོངས་བདག་དབང་གི་སྐོར་ལས་ མ་འགྲིགས་པར་ གཞུང་དང་སྒེར་གྱི་ཚོང་སྡེའི་བར་ན་ མངོན་མཐོ་ཁྲིམས་ཀྱི་འདུན་སར་ ལྷོད་མི་དེ་ནང་ སྒྲུབ་བྱེད་གསརཔ་ཅིག་ ཕུལ་མི་དེ་ ཁྲིམས་འདུན་གྱིས་ ངོས་ལེན་འབད་མ་བཏུབ་ཨིན་པས།
དེ་ཡང་ འཕྲལ་ཁམས་ཅིག་ཁར་ ཐིམ་ཕུ་ཁྲོམ་སྡེ་ལས་འཛིན་གྱིས་ མིང་མེད་པའི་ ཡི་གུ་ཅིག་ སྒྲུབ་བྱེད་སྦེ་ ཕུལ་ཡོདཔ་བཞིན་དུ་ ཡི་གུ་དེ་ནང་ བཀྲིས་ཚོང་འབྲེལ་ལས་སྡེ་ལུ་ ཚུལ་མིན་གྱི་སྒོ་ལས་ ས་ཐེབས་ཁྲམ་མར་བཀོད་བྱིན་མི་ ཁྲོམ་སྡེ་ལས་འཛིན་གྱི་ འགོ་དཔོན་ཅིག་ལུ་ དངུལ་ཀྲམ་ས་ཡ་༣.༢ ནང་གསུག་རྐྱབ་ཡོདཔ་སྦེ་ བཀོད་ཡོདཔ་ཨིན་པས།
ཨིན་རུང་ ཡི་གུ་དེ་ མིང་མེད་མི་ཅིག་གིས་ འགོ་དཔོན་ལུ་ ཁ་ཉེས་བཀལ་ཏེ་ བྲིས་ཡོདཔ་ལས་ མངོན་མཐོ་ཁྲིམས་འདུན་གྱིས་ ཁྲིམས་མཐུན་ཨིན་པའི་ ངོས་ལེན་འབད་ཐབས་མ་བྱུང་ཟེར་ དྲང་དཔོན་ཅིག་གིས་ བཤདཔ་ཨིན་པས།
དེ་མ་ཚད་ ཁྲིམས་འདུན་འགོ་དཔོན་ཚུ་གིས་ སླབ་མིའི་ནང་ སྤྱི་ལོ་༢༠༠༥ འི་འབྲུག་གི་སྒྲུབ་བྱེད་བཅའ་ཁྲིམས་དང་འཁྲིལ་རུང་ མཐོ་གཏུགས་ཁྲིམས་འདུན་ལུ་ སྒྲུབ་བྱེད་གསརཔ་ངོས་ལེན་འབད་མ་ཆོགཔ་སྦེ་ཡོད་ཟེར་ཨིན་པས།
མིང་མེད་ཁ་ཉེས་ཡི་གུ་དེ་ ཐིམ་ཕུའི་ཁྲོམ་དཔོན་གྱི་ ཁ་བྱང་ཐོག་ལུ་ བསྐྱལ་ཡོདཔ་བཞིན་དུ་ མངོན་མཐོ་ཁྲིམས་འདུན་ལུ་ གཞུང་གི་ཧོངས་ལས་ སྒྲུབ་བྱེད་སྦེ་ བཙུགས་ནིའི་དོན་ལུ་ རྩོད་དཔོན་ཡོངས་ཁྱབ་ཡིག་ཚང་ལུ་ བཏང་ཡོདཔ་ཨིན་པས།
ཁྲིམས་སྤྱི་བློན་པོ་ བསོད་ནམས་སྟོབས་རྒྱས་ཀྱིས་ གསུངས་མིའི་ནང་ མངོན་མཐོ་ཁྲིམས་འདུན་གྱི་ དྲང་དཔོན་ཚུ་ སྤྱི་ཟླ་༣ པའི་བདུན་ཕྲག་དང་པའི་ནང་ གཞུང་འབྲེལ་ལྟ་སྐོར་ལུ་ ཨཱསི་ཊེ་ལི་ཡ་ལུ་ འགྱོ་དོ་ཡོདཔ་ལས་ རྩོད་དོན་དེ་གི་ རྩོད་བཤེར་བྱ་རིམ་དེ་ དུམ་གྲ་ཅིག་ ཕྱིས་འོང་ཟེར་ཨིན་པས།
འདི་འབདཝ་ད་ ཀུན་གསལ་གྱིས་ གོ་དོ་བཟུམ་འབད་བ་ཅིན་ མངོན་མཐོ་ཁྲིམས་འདུན་ནང་ཡང་ ཆེ་མཐོ་ཁྲིམས་འདུན་གྱི དྲང་དཔོན་ཚུ་བཟུམ་སྦེ་ མངོན་མཐོ་ཁྲིམས་ཀྱི་ དྲང་དཔོན་ཚུ་གི་ ནང་འཁོད་ལུ་ཡང་ རྩོད་དོན་དེ་གི་སྐོར་ འཁོན་འཆམ་མ་ཚུགས་པར་ བསམ་འཆར་ཐ་དད་སོང་ནུག་ཟེར་ཨིན་པས།
ཆེ་མཐོ་ཁྲིམས་འདུན་གྱི་ གྲངས་མང་ཁྲིམས་ཁྲི་གིས་ ཐོག་མའི་ཁྲིམས་འདུན་གྱི་ འཁྲུན་ཆོད་ལུ་ གཞི་འཛིན་འབད་དེ་ གླ་འཁོར་བཞག་སའི་ ས་ཁོངས་བདག་དབང་དེ་ བཀྲིས་ཚོང་འབྲེལ་ལས་སྡེ་ལུ་ཡོད་པའི་ གྲོས་ཆོད་བཏོན་མི་ལུ་ ཁེ་རྒུད་མ་བཏུབ་པར་ གཞུང་གི་ཁ་ཐུག་ལས་ རྩོད་དཔོན་ཡོངས་ཁྱབ་ཡིག་ཚང་དང་ ཞབས་ཏོག་ལྷན་ཁག་ དེ་ལས་ ཐིམ་ཕུ་ཁྲོམ་སྡེ་ལས་འཛིན་༣ གྱིས་ མཉམ་འབྲེལ་ཐོག་ ན་ཧིང་ སྤྱི་ཟླ་༡༢ པའི་ཚེས་༢༠ ལུ་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ཡོདཔ་ཨིན་པས།
དེ་ཡང་ ཆེ་མཐོ་ཁྲིམས་འདུན་གྱི་ དྲང་དཔོན་༤ གི་བར་ན་ འཁོན་འཆམ་མ་ཚུགས་པར་ དྲང་དཔོན་གཉིས་རེ་སྦེ་ ཁག་དབྱེ་སོང་པའི་མཐའ་མར་ འཁྲུན་ཆོད་ཐ་དད་སོང་མི་ལུ་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ ཚོགས་རྒྱན་བསྐྱུར་ཐོག་ལས་ ཧེ་མའི་ འཁྲུན་ཆོད་གུ་ ཆ་གནས་འབད་ཡོདཔ་ཨིན་པས།
ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ པའི་དྲང་དཔོན་ ནོར་བུ་ཚེ་རིང་དང་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་༢ ཀྱིས་ སྤྱི་ལོ་༢༠༠༧ ཟླཝ་༡༠ པའི་ཚེས་༣༠ ལུ་ ཐིམ་ཕུ་རྫོང་ཁག་ཁྲིམས་འདུན་གྱི་ ཁྲིམས་ཁྲི་༤ པ་དང་ སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་གཉིས་ཀྱིས་གནང་མི་ འཁྲུན་ཆོད་ཚུ་ལུ་ གཞི་འཛིན་ཐོག་ བསྒྱུར་བཅོས་མེད་པར་ བཀྲིས་ཚོང་འབྲེལ་ལུ་ ཐོབ་དབང་ཡོད་པའི་ ངོས་ལེན་འབད་ཡོད་རུང་ ཁྲིམས་ཁྲི་དང་པའི་ དྲང་དཔོན་ལུང་བསྟན་གྲུབ་འགྱུར་དང་ དྲང་དཔོན་ཚེ་རིང་རྣམ་རྒྱལ་༢ ལས་ ངོས་ལེན་མེད་པར་ གདོང་ལེན་ཐོག་ ཕྱིར་འབུད་ཀྱི་ འཁྲུན་ཆོད་བཏོན་ནུག།
གཞུང་གིས་ མཐོ་གཏུགས་འབད་དགོ་པའི་ གནད་དོན་ཅིག་ བཀྲིས་ཚོང་འབྲེལ་གྱི་ མིང་ཐོག་ཁར་ འབྲུག་མར་ཁུ་བཀྲམ་སྤེལ་ཁང་དང་ དེ་གི་རྒྱབ་ཁར་ སྡོད་གནས་ས་ཁོངས་ནང་ཡོད་པའི་ ས་ཚན་ཨང་ཨའི་-༢༢ དང་ ཨེལ་-༡ དེ་ སྤྱི་ལོ་༡༩༨༤ ལུ་ ཚུལ་མིན་གྱི་སྒོ་ལས་ གཅིག་ཁར་བསྡབས་ཡོད་རུང་ བཀྲིས་ཀྱིས་ ས་ཚན་ཁག་གཉིས་ སོ་སོར་ཡོད་པའི་ ཐོབ་བརྗོད་བཀོད་མི་ལུ་ ཁྲིམས་འདུན་གྱིས་ ངོས་ལེན་འབད་མི་ལུ་བརྟེན་ཨིན་པས།
ཐིམ་ཕུ་ཁྲོམ་སྡེ་ལས་འཛིན་གྱིས་ ས་ཚན་ཨང་ཨའི་-༢༢ འབད་མི་དེ་ ད་ལྟོ་ མར་ཁུ་བཀྲམ་སྤེལ་ཁང་གི་ རྒྱབ་ཁར་རྐྱབ་ཡོད་མི་ བཀྲིས་ཚོང་འབྲེལ་སྡེ་ཚན་གྱི་ ཡིག་ཚང་དང་ སྡོད་གནས་ཁང་གི་ ས་ཁོངས་ཨིནམ་སྦེ་ སླབ་ཨིན་རུང་ བཀྲིས་ཀྱིས་འབད་བ་ཅིན་ ད་ལྟོའི་ གླ་འཁོར་བཞག་སའི་ ས་ཁོངས་དེ་ ས་ཚན་ཨང་ཨའི་-༢༢ ནང་ཚུདཔ་ཨིན་ཟེར་ཨིན་པས།
དེ་འབདཝ་ད་ གྲངས་མང་ཁྲིའི་འཁྲུན་ཆོད་དང་འཁྲིལ་བ་ཅིན་ སྤྱི་ལོ་༡༩༧༣ ཟླཝ་༨ པའི་ཚེས་༡༠ ལུ་ ཁྲོམ་དཔོན་དང་ བཀྲིས་ཚོང་འབྲེལ་གྱི་བར་ན་ ཆ་གནས་ཅན་གྱི་ ཡིག་ཐོག་གན་རྒྱ་བཟོ་ཐོག་ལས་ ས་ཚན་ཨང་ཨའི་-༢༢ འོག་ལུ་ ས་ཆ་གྲུ་བཞི་ཕིཊ་༢༡,༧༥༠ ཉོ་བཙོང་འཐབ་ཡོདཔ་བཞིན་དུ་ ས་ཚན་ཨང་ཨེལ་-༡ པའི་ནང་ ས་ཆ་ཕིཊ་གྲུ་བཞི་༥༣,༧༠༨ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ བཅས་ ས་ཁག་གཉིསཔོ་ བཀྲིས་ཚོང་འབྲེལ་སྡེ་ཚན་གྱིས་ བདག་དབང་འཛིན་ཆོག་པའི་ ལག་ཁྲམ་སོ་སོར་ སྤྲོད་མི་དང་འཁྲིལ་ ས་ཁྲལ་ཚུ་ ཕུལ་ནུག་ཟེར་ཨིན་པས།
ས་ཚན་ཨང་ཨེལ་-༡ དང་ཨའི་-༢༢ ཅན་མ་ ས་ཁག་གཉིསཔོ་དེ་ ས་ཁྲམ་སོ་སོར་བཀོད་དེ་ བཀྲིས་ཚོང་འབྲེལ་ལུ་ སྤྲོད་ཡོད་པའི་ཁར་ ས་ཚན་ཨང་ཨེལ་-༡ ཅན་མའི་ནང་ སའི་རྒྱ་ཚད་ཕིཊ་གྲུ་བཞི་༡༦,༨༠༠+༣༦,༩༠༨ འབདཝ་ད་ ཕིཊ་གྲུ་བཞི་༥༣,༧༠༨ འབད་མི་ ཁག་༡ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ འབད་མི་ཁག་༡ འབདཝ་ད་ ས་ཁག་གཉིས་ལུ་ ཌིསི་ཁ་གྲངས་དང་བསྟུན་པའི་ ས་ཁྲལ་ཚུ་ཡང་ སྤྱི་ལོ་༢༠༠༦ ཚུན་ གཞུང་རྩིས་ནང་ ཕུལ་ཡོད་པའི་ དངོས་འབྲེལ་གྱི་ སྒྲུབ་བྱེད་མངོན་གསལ་བྱུང་ཡི་ཟེར་ གྲངས་མང་ཁྲིམས་ཁྲིའི་ འཁྲུན་ཆོད་ནང་བཀོད་ནུག།
ཨིན་རུང་ ཕྱིར་འབུད་ཀྱི་ འཁྲུན་ཆོད་ནང་ བཀོད་པའི་ནང་གསལ་ སྤྱི་ལོ་༡༩༧༣ གྱི་ ས་ཆའི་བདག་དབང་དང་འཁྲིལཝ་ད་ ས་ཚན་ཨང་ཨེལ་-༡ དང་ཨའི་-༢༢ ཅན་མ་གཉིས་བསྡོམས་ཏེ་ ས་ཆ་ཡོངས་བསྡོམས་ཕིཊ་གྲུ་བཞི་༣༨,༥༥༠ འམ་ ཌིསི་༨༩.༤༩༨ ལས་བརྒལ་མེདཔ་ལས་ ས་ཚན་ཨང་ཨེལ་-༡ རྐྱངམ་གཅིག་གི་ ས་རྒྱ་ཕིཊ་གྲུ་བཞི་༥༣,༧༠༨ འབདཝ་ད་ ཨེ་ཀར་༡.༢༢ ཡར་སེང་སོང་མི་དེ་ སྤྱི་ལོ་༡༩༨༤ ལུ་ ས་ཆ་བསྐྱར་འཇལ་སྐབས་ ཁྲོམ་གྱི་འཆར་གཞི་ཚོགས་ཆུང་གིས་ སའི་བཅའ་ཁྲིམས་དང་མ་འཁྲིལ་བར་ ས་ཐེབས་སྤྲོད་པའི་ཁར་ ས་མཚམས་རྡོ་མཚམས་མེད་པའི་ ས་ཆ་ལས་ཡང་ ས་ཐེབས་བཏོན་ཏེ་ ཚུལ་མིན་ཐོག་ ཁྲ་མར་བཀོད་མི་དེ་ སྤྱི་ལོ་ ༡༩༩༢ ལུ་ ཚོགས་ཆུང་གི་ཁྲི་འཛིན་བགྲེསཔ་ ལྷ་ཕྲུག་དབང་ཕྱུག་གིས་ སའི་བདག་དབང་གི་ ལག་ཁྲམ་/ལག་ཁྱེར་སྤྲོད་ནུག་ཟེར་བཀོད་ནུག།
བཀྲིས་ཚོང་འབྲེལ་སྡེ་ཚན་གྱི་མིང་ཐོག་ ཁྲིམས་དང་མ་མཐུན་པར་བཀོད་པའི་ ས་ཐེབས་དང་ གཞུང་ས་ལས་ ཐོབ་བརྗོད་བཀོད་མི་དེ་ སྤྱི་ལོ་༡༩༧༣ ལས་ ས་ཚན་ཨང་ཨེལ་-༡ ཅན་མའི་ནང་ ས་ཆ་ཕིཊ་གྲུ་བཞི་༡༦,༨༠༠ དང་ ས་ཚན་ཨང་ཨའི་-༢༢ ནང་ ས་ཆ་ཕིཊ་གྲུ་བཞི་༢༡,༧༥༠ ཅན་མ་དེ་ རང་དབང་བདག་ཏུ་བཟུང་སྟེ་ རང་སོའི་བདག་དབང་སྤྱོད་པའི་ གཏན་འཇགས་ཀྱི་ས་མཚམས་ རྩིག་རྡོ་དང་ལྕགས་ཀྱི་ར་བ་བསྒོར་ཏེ་ ལག་ལེན་འཐབ་མི་དེ་ མི་རྣམས་ཀུན་གྱི་ མཐོང་ས་ཡོད་པའི་ཁར་ ད་ལྟོ་ཡོད་མི་ མི་མང་གླ་འཁོར་བཞག་སའི་ ས་ཁོངས་འདི་ གཞུང་ས་ངེས་ཏིག་ཨིན་པའི་ སྒྲུབ་བྱེད་བྱུངམ་ལས་ ལག་ཁྲམ་ཡང་ ཁྲིམས་མཐུན་ཨིན་པའི་ ཆ་བཞག་འབད་ཐབས་མེད་པའི་ ངོས་འཛིན་བྱུང་ཡི་ཟེར་ ཁྱུ་འབུད་འཁྲུན་ཆོད་ནང་བཀོད་ནུག།
སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ ཀྱིས་ཡང་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་བཟུང་འབད་དེ་ གླ་འཁོར་བཞག་སའི་ ས་ཁོངས་དེ་ བཀྲིས་ཚོང་འབྲེལ་ལུ་ ཐོབ་དབང་ཡོདཔ་སྦེ་ གྲོས་ཆོད་བཏོན་མི་ལུ་བརྟེན་ རྩོད་དཔོན་ཡོངས་ཁྱབ་ཀྱིས་ སྤྱི་ཟླ་༨ ཚེས་༢ ལུ་ མི་དབང་མངའ་བདག་རིན་པོ་ཆེ་མཆོག་ལུ་ མཐོ་གཏུགས་ཞུ་ཡོདཔ་བཞིན་དུ་ མི་དབང་མཆོག་གིས་ རྩོད་དོན་དེ་ བསྐྱར་ཞིབ་ཐོག་ འཁྲུན་ཆོད་གནང་ནིའི་དོན་ལུ་ རྒྱལ་པོའི་གཟིམ་དཔོན་ཡིག་ཚང་བརྒྱུད་དེ་ ཆེ་མཐོ་ཁྲིམས་འདུན་ལུ་ གནང་ཡོད་པའི་གནས་ཚུལ།


text:
༉ དུས་ཅི་ སྤྱི་ཟླ་༦ པའི་ནང་ ཆེ་མཐོ་ཁྲིམས་འདུན་གྱིས་ རྫོང་ཁག་ཁྲིམས་འདུན་གྱི་ གྲོས་ཆོད་ལུ་ བསྒྱུར་བཅོས་མེད་པར་ རང་འཇགས་སྦེ་ གཞི་འཛིན་ཐོག་ སྤྱི་ལོ་༢༠༠༩ ལུ་ ཇར་མ་ནི་དང་ རྒྱ་ནག་ལུ་ གཞུང་འབྲེལ་ལྟ་སྐོར་ལུ་སོང་མི་ གསོ་བའི་འགོ་དཔོན་༤ ལུ་ ཉེས་པ་མེད་པའི་ འཁྲུན་ཆོད་གནང་ཡོདཔ་བཞིན་དུ་ མངོན་མཐོ་ཁྲིམས་འདུན་གྱིས་ཡང་ ཉེས་གྲོལ་བཏང་ནུག།
དེ་ཡང་ སྤྱི་ཟླ་༧ པའི་ཚེས་༡༩ ལུ་བཏོན་མི་ མངོན་མཐོ་ཁྲིམས་འདུན་གྱི་ འཁྲུན་ཆོད་དང་འཁྲིལཝ་ད་ ངན་ལྷད་བཀག་སྡོམ་ལྷན་ཚོགས་ཀྱིས་ དགོངས་ཕོག་བཏོན་མི་ རྒྱལ་ཡོངས་གཙོ་བསྟེན་སྨན་ཁང་གི་ སོ་དང་ཟ་ལྟབ་གསོ་བཅོས་དྲུང་འཚོ་ བསམ་གྲུབ་ཨར་དབང་ཕྱུག་དང་ སྨན་རིགས་དང་ སྨན་ཁབ་ མཁོ་ཆས་སྡེ་ཚན་གྱི་ མཁོ་སྒྲུབ་གཙོ་འཛིན་འགོ་དཔོན་བགྲེསཔ་ ངག་དབང་རྡོ་རྗེ་ དེ་ལས་ གསོ་བའི་ལྷན་ཁག་གི་ བདག་སྐྱོང་གཙོ་འཛིན་འགོ་དཔོན་བགྲེསཔ་ གནག་མདོག་འབྲུག་པ་༣ ལུ་ ཉེས་པ་མེད་པར་ ཉེས་གྲོལ་བཏང་ཡོདཔ་ཨིན་པས།
ཁོང་༣ ཞི་གཡོག་གི་ བཅའ་ཡིག་དང་ སྒྲིགས་གཞི་༢༠༡༢ ཅན་མའི་ དགོངས་དོན་ལྟར་ གཞུང་གཡོག་ནང་ སྔར་ག་ཨིནམ་སྦེ བསྐྱར་བཙུགས་འབད་དེ་ དགོངས་ཕོག་སྐབས་ དངུལ་ཕོགས་ལྷག་ལུས་བརྒྱ་ཆ་༥༠ བཏོག་བཞག་མི་དང་ མཐུན་རྐྱེན་གཞན་ཐོབ་སྲོལ་ཡོད་མི་ཚུ་ སྒྲིག་གཡོག་ནང་ སྡོད་དོ་བཟུམ་གྱི་ ཐོབ་རིམ་སྤྲོད་དགོཔ་མ་ཚད་ དམ་འཛིན་འོག་བཞག་མི་ རྒྱུ་དོངས་ཚུ་ཡང་ སླར་ལོག་སྤྲོད་དགོ་པའི་ ཁྲིམས་ཀྱི་བཀའ་རྒྱ་གནང་ཡོདཔ་ད་ དེ་ལས་ རྩོད་ཟླ་གཞན་ རུས་ཚིགས་གཤག་བཅོས་དྲུང་འཚོ་ ཚེ་དབང་འཕྲིན་ལས་དེ་ མི་མང་གི་མཐའ་དོན་ལུ་ལྟ་སྟེ་ ངན་ལྷད་བཀག་སྡོམ་ལྷན་ཚོགས་ཀྱིས་ གཡོག་ནང་ལས་ དགོངས་ཕོག་མ་བཏོན་པར་ བཞག་ཡོདཔ་ཨིན་པས།
གཞུང་གི་ཁ་ཐུག་ལས་ ཉེས་བཤེར་འབད་མི་ རྩོད་དཔོན་ཡོངས་ཁྱབ་ཡིག་ཚང་གིས་ ཆེ་མཐོ་ཁྲིམས་འདུན་གྱི་ འཁྲུན་ཆོད་ལུ་ཡང་ ཁེ་རྒུད་མ་བཏུབ་པར་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ཡོད་མི་དེ་ཡང་ གསུག་འབུལ་གྱི་ ཉེས་འཛུགས་དེ་ ཐོག་མའི་ཁྲིམས་འདུན་གོང་འོག་གཉིས་ཆ་ར་གིས་ ཆ་གནས་མ་མཛད་པའི་ཁར་ ཁྲིམས་མཐུན་མིན་པའི་ གནད་དོན་ཐོག་ལུ་ ཆ་མེད་བཏང་མི་ལུ་བརྟེན་ སྐབས་ཐོག་གི་ ཉེས་འཛུགས་དེ་ ཉེས་འགེལ་ཁྲིམས་དེབ་ཀྱི་ དགོངས་དོན་ལྟར་ གསུག་འབུལ་ཨིནམ་སྦེ་ ཆ་འཇོག་མཛད་དགོ་ཟེར་ སྤྱི་ཟླ་༦ པའི་ཚེས་༢༥ ལུ་ཕུལ་མི་ མཐོ་གཏུགས་བཤེར་ཡིག་ནང་བཀོད་ནུག།
གཉིས་པ་ལུ་ རྩོད་ཟླ་ཚུ་ གཞུང་གི་འགོ་དཔོན་ཨིན་རུང་ མགུ་རྫས་ལེན་ཏེ་ མཁོ་སྒྲུབ་རིན་བསྡུར་གནས་གོང་དེ་ མགུ་སྐོར་ཐོག་ རྒྱ་གར་ཀཱོལ་ཀ་ཊ་ལུ་ཡོད་མི་ གསོ་བའི་མཁོ་ཆས་བཀྲམ་སྤེལ་བ་ བི་ཀཱསི་ཚོང་སྡེའི་མཉམ་རོགས་ དེབ་བཱ་ས་ལུ་ སྤྲོད་ནི་གི་ དཔའ་བཅམ་མི་དེ་ཡང་ དེབ་བཱ་སའི་ སོ་བཅོས་རྐང་ཁྲི་རེ་ལུ་ དངུལ་ཀྲམ་༧༥༠,༠༠༠ རེ་དང་ ནོར་རྒྱས་སྨན་བཅོས་ཁང་གི་ སོ་བཅོས་རྐང་ཁྲི་རེ་ལུ་ དངུལ་ཀྲམ་༢༡༨,༣༠༠ ཨིནམ་ལས་ དེ་གཉིས་ཀྱི་བར་ན་ དངུལ་ཀྲམ་༥༣༡,༧༠༠ ཁྱད་པར་ཐོན་ཡོད་རུང་ མཁོ་སྒྲུབ་ལམ་ལུགས་དང་ མ་འཁྲིལ་བར་ རྐང་ཁྲི་བཀྲམ་སྤེལ་གྱི་ རིན་བསྡུར་དེ་ དེབ་བཱ་ས་ལུ་ སྤྲོད་ནི་སྦེ་ གྲོས་ཐག་བཅད་ནུག་ཟེར་བཀོད་ནུག།
གསུམ་པ་འབདཝ་ད་ རྩོད་ཟླ་ཚུ་ ཕྱི་རྒྱལ་ཇར་མ་ནི་དང་ རྒྱ་ནག་ལུ་ འགྲུལ་བསྐྱོད་འབད་བའི་སྐབས་ འགྲུལ་བསྐྱོད་ཟད་རྩིས་ཀྱིས་མ་ཚད་པར་ དེབ་བཱ་ས་ལས་ དངུལ་ཀྲམ་ས་ཡ་༡.༢༧༨ ལེན་ཡོད་པའི་ མངོན་རྟགས་ཐོན་ཡོདཔ་ལས་ མངོན་མཐོ་ཁྲིམས་འདུན་ནས་ ཡང་བསྐྱར་བདེན་རྫུན་དབྱེ་དཔྱད་མཛད་དགོ་པའི་ གསོལ་འདེབས་བཀོད་ནུག།
དེ་འབདཝ་ད་ མངོན་མཐོ་ཁྲིམས་འདུན་ལས་ བཀའ་གྲོས་མཛད་སྐབས་ ཅ་ཆས་མཁོ་སྒྲུབ་ཀྱི་ རིན་བསྡུར་ཐད་ཁར་ དེབ་བཱ་ས་ལུ་ རིན་བསྡུར་གནས་གོང་སྤྲོད་ནི་སྦེ་ གྲོས་ཐག་བཅད་ཡོདཔ་ཙམ་མ་གཏོགས་ བཀྲམ་སྤེལ་མཁོ་མངགས་ཀྱི་ གནང་བ་སྤྲོད་དེ་ ཅ་ཆས་མཁོ་སྒྲུབ་འབད་བའི་ སྒྲུབ་བྱེད་མེདཔ་ལས་ ཉེས་ལས་འཐབ་པའི་གྲངས་སུ་ ཆ་འཇོག་མཛད་ཐབས་མ་བྱུངམ་ལས་ མཐོ་གཏུགས་བཤེར་ཡིག་དེ་ ཕྱིར་འབུད་མཛད་ཅི་ཟེར་ མངོན་མཐོ་ཁྲིམས་འདུན་གྱི་ བཀའ་རྒྱ་ནང་བཀོད་ནུག།
དེ་མ་ཚད་ ཇར་མ་ནི་དང་ རྒྱ་ནག་ལུ་ འགྲུས་བསྐྱོད་འབད་བའི་སྐབས་ དངུལ་ལེན་པའི་འབྲེལ་གནད་ཀྱི་ཐད་ཁར་ རྩོད་དཔོན་ཡོངས་ཁྱབ་དང་ ངན་ལྷད་བཀག་སྡོམ་ལྷན་ཚོགས་ཀྱི་ ཁ་ཐུག་ལས་ འགྲུལ་བསྐྱོད་གནང་བ་སྤྲོད་མི་ དབང་ཚད་ཅན་གྱི་ འགོ་དཔོན་ཚུ་ལུ་ ཉེས་འཛུགས་ཚངམ་སྦེ་བཀོད་པའི་ སྒྲུབ་བྱེད་མེདཔ་ལས་ དངུལ་ཀྲམ་ས་ཡ་༡.༢༧༨ སླར་ལོག་ལེན་ནིའི་ འོས་འབབ་མེད་པའི་ཁར་ འགྲུལ་བསྐྱོད་འབད་མི་དེ་ཡང་ བདག་སྐྱོང་དང་འབྲེལ་བའི་ རྩོད་རྙོགས་ཨིནམ་ལས་ འབྲེལ་ཡོད་ལྷན་ཁག་གི་ འགན་འཁྲི་དང་བསྟུན་ རྒྱལ་གཞུང་ཞི་གཡོག་ལྷན་ཚོགས་ཀྱི་ བཅའ་ཡིག་དང་ སྒྲིགས་གཞིའི་དགོངས་དོན་འཁྲིལ་ བདག་སྐྱོང་དང་འབྲེལ་བའི་ དང་ལེན་ཚུལ་མཐུན་འཐབ་དགོ་པའི་ འཁྲུན་ཆོད་གནང་ནུག།
ན་ཧིང་ སྤྱི་ཟླ་༥ པའི་ནང་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལ་ རྩོད་དཔོན་ཡོངས་ཁྱབ་ཡིག་ཚང་གིས་ རྩོད་ཟླ་༤ ལུ་ སྦྱིན་བདག་ཐོག་ འགོ་འདྲེན་འཐབ་མི་ ལྟ་སྐོར་དང་འབྲེལ་བའི་ ནང་གསུག་དང་ ཡིག་ཚང་བྱ་སྤྱོད་ངན་པའི་ ཉེས་འཛུགས་ཐོག་ རྫོང་ཁག་ཁྲིམས་ཀྱི་འདུན་སར་ རྩོད་བཤེར་འབད་བའི་ཤུལ་ལུ་ སྤྱི་ཟླ་༥ པའི་ཚེས་༢༡ ལུ་ འཁྲུན་ཆོད་བཏོན་ཡོདཔ་ཨིན་པས།
བི་ཀཱསི་ཚོང་སྡེ་དང་ དེ་གི་ ཚོང་འབྲེལ་མཉམ་འབྲེལ་པ་ ཀེ་ཨེལ་ཨེསི་ མར་ཊིན་གུ་རུབ་ཚོང་སྡེ་༢ ཀྱིས་ ཁོང་གིས་ བཀྲམ་སྤེལ་འབད་མི་ གསོ་བའི་མཁོ་ཆས་ཚུ་ ལྟ་སྐོར་འབད་བར་ འོང་འདོད་ཡོད་པ་ཅིན་ ཤོག་ཟེར་བའི་ མགྲོན་བརྡ་ཡི་གུ་ སྤྱི་ལོ་༢༠༠༩ ཟླཝ་༥ པའི་ཚེས་༡༤ ལུ་ གསོ་བའི་ལྷན་ཁག་ལུ་ བཏང་ཡོདཔ་བཞིན་དུ་ ཡི་གུ་ནང་ ལྟ་སྐོར་དང་འབྲེལ་བའི་ ཟད་འགྲོ་ཚུ་ག་ར་ མགྲོན་བརྡ་འབད་མི་ ཚོང་སྡེ་གིས་ གཏང་ནི་ཨིན་པའི་ ཁས་བླངས་འབད་ཡོདཔ་ཨིན་པས།
མགྲོན་བརྡའི་ཡི་གུ་དང་འཁྲིལ་ གསོ་བའི་ལྷན་ཁག་གི་ མི་སྟོབས་ཚོགས་ཆུང་གིས་ བདག་སྐྱོང་དང་འབྲེལ་བའི་ ལམ་ལུགས་དང་འཁྲིལ་ གསོ་བའི་མཁོ་ཆས་ལྟ་ཞིབ་འབད་བར་ གསོ་བའི་འགོ་དཔོན་ཚུ་ བཏང་ཡོདཔ་ཨིན་པས།
ལྟ་སྐོར་གྱི་སྐབས་ལུ་ ཚོང་སྡེ་དེ་གཉིས་ཀྱིས་ གསོ་བའི་འགོ་དཔོན་རེ་ལུ་ ཇར་མ་ནི་ལུ་འགྱོཝ་ད་ ཡུ་རོ་༡,༥༠༠ དང་ དངུལ་ཀྲམ་༩༣,༣༢༣ རེ་དང་ རྒྱ་ནག་ལུ་འགྱོ་བའི་སྐབས་ ཌོ་ལར་༡,༥༠༠ རེ་དང་ དངུལ་ཀྲམ་༧༣,༥༧༤ རེ་སྤྲོད་ཡོདཔ་ ངེས་བདེན་ཨིན་རུང་ ལྟ་སྐོར་ལུ་ འགོ་དཔོན་༤ གིས་ ཐག་རང་བཅད་ཐོག་མིན་པར་ གསོ་བའི་ལྷན་ཁག་གིས་ གནང་བ་གྲུབ་མི་དང་འཁྲིལ་ སོང་ཡོདཔ་མ་གཏོགས་ གཞུང་ལུ་ སྐུ་གྱོང་ག་ནི་ཡང་ མ་ཕོག་པས་ཟེར་ འཁྲུན་ཆོད་ནང་བཀོད་ནུག།
དེ་མ་ཚད་ ལྟ་སྐོར་འབད་བའི་རྗེས་སུ་ གསོ་བའི་མཁོ་ཆས་ཚུ་ མཁོ་སྒྲུབ་འབད་ནིའི་དོན་ལུ་ ཁས་ལེན་གནས་གོང་རིན་བསྡུར་འབདཝ་ད་ གོང་ཚད་ཉུང་ཤོས་བཀོད་མི་ ནོར་རྒྱས་མེ་ཌི་ཀཱལ་ཨིན་རུང་ བི་ཀཱསི་མེ་ཌི་ཀཱལ་གྱི་མཉམ་རོགས་ དེབ་བཱ་ས་ལུ་ བྱིན་ནི་གི་ དཔའ་བཅམ་ཡོདཔ་ལས་ གསུག་འབུལ་དང་ ཡིག་ཚང་བྱ་སྤྱོད་ངན་པའི་ གནོད་འགེལ་འཐབ་པའི་ ཉེས་འཛུགས་འབད་ནུག།
དེ་འབདཝ་ད་ ཆེ་མཐོ་ཁྲིམས་འདུན་གྱིས་ དབྱེ་བཤེར་མཛདཔ་ད་ རྩོད་ཟླ་ཚུ་གིས་ རང་སོའི་འགན་འཁྲི་དང་འཁྲིལ་མ་གཏོགས་ མི་ངོ་རེ་རེ་གཉིས་ཀྱི་ ཁས་ལེན་གནས་གོང་བཙག་འཐུ་དང་ རིན་བསྡུར་ཐག་བཅད་གྲུབ་ཐབས་མེད་པའི་ ངོས་འཛིན་བྱུང་མི་ལུ་བརྟེན་ ཁོང་༤ ལུ་ ཉེས་ཁྲིམས་བཀལ་ཐབས་མ་བྱུངམ་ལས་ ཐོག་མའི་ཁྲིམས་འདུན་གྱི་ འཁྲུན་ཆོད་དེ་ རང་འཇགས་སྦེ་ གཞི་འཛིན་འབད་ཡོད་པའི་གནས་ཚུལ།


text:
༉ ཟླཝ་འདི་གི་ སྔ་ཆ་ཅིག་ཁར་ ཆེ་མཐོ་ཁྲིམས་འདུན་གྱི་ གྲངས་མང་ཁྲིམས་ཁྲི་ནང་ ཐིམ་ཕུ་ཁྲོམ་ཁར་ གླ་འཁོར་བཞག་སའི་ ས་ཁོངས་བདག་དབང་གི་ འཁྲུན་ཆོད་ཐ་དད་བཏོན་མིའི་ རྒྱབ་འགལ་ལུ་ གཞུང་གི་ཁ་ཐུག་ལས་ རྩོད་དཔོན་ཡོངས་ཁྱབ་ཡིག་ཚང་དང་ ཞབས་ཏོག་ལྷན་ཁག་ དེ་ལས་ ཐིམ་ཕུ་ཁྲོམ་སྡེ་ལས་འཛིན་༣ གྱིས་ མཉམ་འབྲེལ་ཐོག་ སྤྱི་ཟླ་༡༢ པའི་ཚེས་༢༠ ལུ་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་ཀྱི་ ཞུ་ཡིག་བཙུགས་ནུག།
དེ་ཡང་ ཆེ་མཐོ་ཁྲིམས་འདུན་གྱི་ དྲང་དཔོན་༤ གི་བར་ན་ འཁན་འཆམ་མ་ཚུགས་པར་ དྲང་དཔོན་གཉིས་རེ་སྦེ་ ཁག་དབྱེ་སོང་པའི་མཐའ་མར་ འཁྲུན་ཆོད་ཐ་དད་སོང་མི་ལུ་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ ཚོགས་རྒྱན་བསྐྱུར་ཐོག་ལས་ ཧེ་མའི་ འཁྲུན་ཆོད་ཚུ་ལུ་ གཞི་འཛིན་འབད་དེ་ གླ་འཁོར་བཞག་སའི་ ས་ཁོངས་ཀྱི་ བདག་དབང་དེ་ བཀྲིས་ཚོང་འབྲེལ་སྡེ་ཚན་ལུ་ཡོདཔ་སྦེ་ གྲོས་ཆོད་བཏོན་ཡོདཔ་ཨིན་པས།
གྲངས་མང་ཁྲིམས་ཁྲིའི་ནང་ དྲང་དཔོན་༤ གིས་ འཁྲུན་ཆོད་སོ་སོར་བཏོན་མི་དེ་གིས་ གླ་འཁོར་ས་ཁོངས་དེ་ གཞུང་དབང་ས་ཆ་ངེས་བདེན་ཨིན་པའི་ ལྷག་པར་དུ་ ཡིད་ཆེས་འདྲོངས་མི་ལུ་བརྟེན་ མངོན་མཐོ་ཁྲིམས་འདུན་ལུ་ མཐོ་གཏུགས་འབད་ཡི་ཟེར་ ཞབས་ཏོག་ལྷན་ཁག་གི་ ཁྲིམས་རྩོདཔ་ཅིག་གིས་ སླབ་ཨིན་པས།
ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ པའི་དྲང་དཔོན་ ནོར་བུ་ཚེ་རིང་དང་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་༢ ཀྱིས་ སྤྱི་ལོ་༢༠༠༧ ཟླཝ་༡༠ པའི་ཚེས་༣༠ ལུ་ ཐིམ་ཕུ་རྫོང་ཁག་ཁྲིམས་འདུན་གྱི་ ཁྲིམས་ཁྲི་༤ པ་དང་ སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་གཉིས་ཀྱིས་གནང་མི་ འཁྲུན་ཆོད་ཚུ་ལུ་ གཞི་འཛིན་ཐོག་ བསྒྱུར་བཅོས་མེད་པར་ བཀྲིས་ཚོང་འབྲེལ་ལུ་ ཐོབ་དབང་ཡོད་པའི་ ངོས་ལེན་འབད་ཡོད་རུང་ ཁྲིམས་ཁྲི་དང་པའི་ དྲང་དཔོན་ལུང་བསྟན་གྲུབ་འགྱུར་དང་ དྲང་དཔོན་ཚེ་རིང་རྣམ་རྒྱལ་༢ ལས་ ངོས་ལེན་མེད་པར་ གདོང་ལེན་ཐོག་ ཁྱུ་འབུད་ཀྱི་ འཁྲུན་ཆོད་བཏོན་ནུག།
གཞུང་གི་ངོ་ཚབ་ཚུ་ གྲངས་མང་ཁྲིམས་ཁྲིའི་ འཁྲུན་ཆོད་ལུ་ བསམ་པ་མ་རྫོགས་པའི་ གནད་དོན་ཅིག་ བཀྲིས་ཚོང་འབྲེལ་གྱི་ མིང་ཐོག་ཁར་ འབྲུག་མར་ཁུ་བཀྲམ་སྤེལ་ཁང་དང་ དེ་གི་རྒྱབ་ཁར་ སྡོད་གནས་ས་ཁོངས་ནང་ཡོད་པའི་ ས་ཚན་ཨང་ཨའི་-༢༢ དང་ ཨེལ་-༡ དེ་ སྤྱི་ལོ་༡༩༨༤ ལུ་ ཚུལ་མིན་གྱི་སྒོ་ལས་ གཅིག་ཁར་བསྡབས་ཡོད་རུང་ བཀྲིས་ཀྱིས་ ས་ཚན་ཁག་གཉིས་ སོ་སོར་ཡོད་པའི་ ཐོབ་བརྗོད་བཀོད་མི་ལུ་ ཁྲིམས་འདུན་གྱིས་ ངོས་ལེན་འབད་མི་ལུ་བརྟེན་ཨིན་པས།
ཐིམ་ཕུ་ཁྲོམ་སྡེ་ལས་འཛིན་གྱིས་ ས་ཚན་ཨང་ཨའི་-༢༢ འབད་མི་དེ་ ད་ལྟོ་ མར་ཁུ་བཀྲམ་སྤེལ་ཁང་གི་ རྒྱབ་ཁར་རྐྱབ་ཡོད་མི་ བཀྲིས་ཚོང་འབྲེལ་སྡེ་ཚན་གྱི་ ཡིག་ཚང་དང་ སྡོད་གནས་ཁང་གི་ ས་ཁོངས་ཨིནམ་སྦེ་ སླབ་ཨིན་རུང་ བཀྲིས་ཀྱིས་འབད་བ་ཅིན་ ད་ལྟོའི་ གླ་འཁོར་བཞག་སའི་ ས་ཁོངས་དེ་ ས་ཚན་ཨང་ཨའི་-༢༢ ནང་ཚུདཔ་ཨིན་ཟེར་ཨིན་པས།
དེ་འབདཝ་ད་ གྲངས་མང་འཁྲུན་ཆོད་དང་འཁྲིལ་བ་ཅིན་ སྤྱི་ལོ་༡༩༧༣ ཟླཝ་༨ པའི་ཚེས་༡༠ ལུ་ ཁྲོམ་དཔོན་དང་ བཀྲིས་ཚོང་འབྲེལ་གྱི་བར་ན་ ཆ་གནས་ཅན་གྱི་ ཡིག་ཐོག་གན་རྒྱ་བཟོ་ཐོག་ལས་ ས་ཚན་ཨང་ཨའི་-༢༢ འོག་ལུ་ ས་ཆ་གྲུ་བཞི་ཕིཊ་༢༡,༧༥༠ ཉོ་བཙོང་འཐབ་ཡོདཔ་བཞིན་དུ་ ས་ཚན་ཨང་ཨེལ་-༡ པའི་ནང་ ས་ཆ་ཕིཊ་གྲུ་བཞི་༥༣,༧༠༨ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ བཅས་ ས་ཁག་གཉིསཔོ་ བཀྲིས་ཚོང་འབྲེལ་སྡེ་ཚན་གྱིས་ བདག་དབང་འཛིན་ཆོག་པའི་ ལག་ཁྲམ་སོ་སོར་ སྤྲོད་མི་དང་འཁྲིལ་ ས་ཁྲལ་ཚུ་ ཕུལ་ནུག་ཟེར་ཨིན་པས།
ས་ཚན་ཨང་ཨེལ་-༡ དང་ཨའི་-༢༢ ཅན་མ་ ས་ཁག་གཉིསཔོ་དེ་ ས་ཁྲམ་སོ་སོར་བཀོད་དེ་ བཀྲིས་ཚོང་འབྲེལ་ལུ་ སྤྲོད་ཡོད་པའི་ཁར་ ས་ཚན་ཨང་ཨེལ་-༡ ཅན་མའི་ནང་ སའི་རྒྱ་ཚད་ཕིཊ་གྲུ་བཞི་༡༦,༨༠༠+༣༦,༩༠༨ འབདཝ་ད་ ཕིཊ་གྲུ་བཞི་༥༣,༧༠༨ འབད་མི་ ཁག་༡ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ འབད་མི་ཁག་༡ འབདཝ་ད་ ས་ཁག་གཉིས་ལུ་ ཌིསི་ཁ་གྲངས་དང་བསྟུན་པའི་ ས་ཁྲལ་ཚུ་ཡང་ སྤྱི་ལོ་༢༠༠༦ ཚུན་ གཞུང་རྩིས་ནང་ ཕུལ་ཡོད་པའི་ དངོས་འབྲེལ་གྱི་ སྒྲུབ་བྱེད་མངོན་གསལ་བྱུང་ཡི་ཟེར་ ཁྲིམས་སྤྱི་ལས་ཚབ་དང་ དྲང་དཔོན་ནོར་བུ་ཚེ་རིང་༢ ཀྱི་ འཁྲུན་ཆོད་ནང་བཀོད་ནུག།
དེ་མ་ཚད་ ཐིམ་ཕུ་ཁྲོམ་སྡེ་ལས་འཛིན་གྱིས་འབད་བ་ཅིན་ ད་ལྟོའི་ གླ་འཁོར་བཞག་སའི་ ས་ཁོངས་འདི་ སའི་རྒྱ་ཚད་ཕིཊ་གྲུ་བཞི་༡༡,༧༦༡ མ་གཏོགས་མེད་ལུགས་ཞུ་མི་དང་ རྫོང་ཁག་ས་ཁྲམ་འགོ་དཔོན་གྱིས་ ས་འཇལ་སྐབས་ ས་ཁོངས་ཀྱི་ རྒྱ་ཚད་ཕིཊ་གྲུ་བཞི་༢༣,༩༡༢.༢༦ ཐོན་ལུགས་སྐོར་ ཞུ་མི་གཉིས་ རྟགས་མ་མཐུནམ་ལས་ སྒྲུབ་བྱེད་བཅའ་ཁྲིམས་དོན་ཚན་༩༥ པ་དང་འཁྲིལ་ གླ་འཁོར་ས་ཁོངས་དེ་ ས་ཚན་ཨང་ཨའི་-༢༢ དེ་ ངེས་པར་ཨིན་པའི་ ངོས་འཛིན་བྱུང་ཡི་ཟེར་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ སླབ་ཨིན་པས།
ད་རུང་ རྫོང་ཁག་ཁྲིམས་འདུན་གྱི་ གྲོས་ཆོད་ནང་ཡང་ ཁྲོམ་སྡེ་ལས་འཛིན་གྱི་ འགོ་དཔོན་ཚུ་གིས་ ས་ཚན་ཨང་ཨེལ་-༡ དང་ཨའི་-༢༢ གཉིས་ གཅིག་ཁར་བསྡབས་ཡོད་པའི་ ཐེ་ཚོམ་ལས་གྲོལ་བའི་ སྒྲུབ་བྱེད་བཏོན་མ་ཚུགས་ཟེར་བཀོད་ནུག།
ཨིན་རུང་ ཁྱུ་འབུད་ཀྱི་ འཁྲུན་ཆོད་ནང་ བཀོད་པའི་ནང་གསལ་ སྤྱི་ལོ་༡༩༧༣ གྱི་ ས་ཆའི་བདག་དབང་དང་འཁྲིལཝ་ད་ ས་ཚན་ཨང་ཨེལ་-༡ དང་ཨའི་-༢༢ ཅན་མ་གཉིས་བསྡོམས་ཏེ་ ས་ཆ་ཡོངས་བསྡོམས་ཕིཊ་གྲུ་བཞི་༣༨,༥༥༠ འམ་ ཌིསི་༨༩.༤༩༨ ལས་བརྒལ་མེདཔ་ལས་ ས་ཚན་ཨང་ཨེལ་-༡ རྐྱངམ་གཅིག་གི་ ས་རྒྱ་ཕིཊ་གྲུ་བཞི་༥༣,༧༠༨ འབདཝ་ད་ ཨེ་ཀར་༡.༢༢ ཡར་སེང་སོང་མི་དེ་ སྤྱི་ལོ་༡༩༨༤ ལུ་ ས་ཆ་བསྐྱར་འཇལ་སྐབས་ ཁྲོམ་གྱི་འཆར་གཞི་ཚོགས་ཆུང་གིས་ སའི་བཅའ་ཁྲིམས་དང་མ་འཁྲིལ་བར་ ས་ཐེབས་སྤྲོད་པའི་ཁར་ ས་མཚམས་རྡོ་མཚམས་མེད་པའི་ ས་ཆ་ལས་ཡང་ ས་ཐེབས་བཏོན་ཏེ་ ཚུལ་མིན་ཐོག་ ཁྲ་མར་བཀོད་མི་དེ་ སྤྱི་ལོ་༡༩༩༢ ལུ་ ཚོགས་ཆུང་གི་ཁྲི་འཛིན་བགྲེསཔ་ ལྷ་ཕྲུག་དབང་ཕྱུག་གིས་ སའི་བདག་དབང་གི་ ལག་ཁྲམ་/ལག་ཁྱེར་སྤྲོད་ནུག་ཟེར་བཀོད་ནུག།
བཀྲིས་ཚོང་འབྲེལ་སྡེ་ཚན་གྱི་མིང་ཐོག་ ཁྲིམས་དང་མ་མཐུན་པར་བཀོད་པའི་ ས་ཐེབས་དང་ གཞུང་ས་ལས་ ཐོབ་བརྗོད་བཀོད་མི་དེ་ སྤྱི་ལོ་༡༩༧༣ ལས་ ས་ཚན་ཨང་ཨེལ་-༡ ཅན་མའི་ནང་ ས་ཆ་ཕིཊ་གྲུ་བཞི་༡༦,༨༠༠ དང་ ས་ཚན་ཨང་ཨའི་-༢༢ ནང་ ས་ཆ་ཕིཊ་གྲུ་བཞི་༢༡,༧༥༠ ཅན་མ་དེ་ རང་དབང་བདག་ཏུ་བཟུང་སྟེ་ རང་སོའི་བདག་དབང་སྤྱོད་པའི་ གཏན་འཇགས་ཀྱི་ས་མཚམས་ རྩིག་རྡོ་དང་ལྕགས་ཀྱི་ར་བ་བསྒོར་ཏེ་ ལག་ལེན་འཐབ་མི་དེ་ མི་རྣམས་ཀུན་གྱིས་ མཐོང་ས་ཡོད་པའི་ཁར་ ད་ལྟོ་ཡོད་མི་ མི་མང་གླ་འཁོར་བཞག་སའི་ ས་ཁོངས་འདི་ གཞུང་ས་ངེས་ཏིག་ཨིན་པའི་ སྒྲུབ་བྱེད་བྱུངམ་ལས་ ལག་ཁྲམ་ཡང་ ཁྲིམས་མཐུན་ཨིན་པའི་ ཆ་བཞག་ཐབས་མེད་པའི་ ངོས་འཛིན་བྱུང་ཡི་ཟེར་ ཁྱུ་འབུད་འཁྲུན་ཆོད་ནང་བཀོད་ནུག།
འདི་འབད་བ་ལུ་བརྟེན་ ས་ཚན་ཨང་ཨེལ་-༡ ཅན་མའི་ ས་ཐེབས་དང་ ས་ཚན་ཨང་ཨའི་-༢༢ ཨིན་ལུགས་ བཀོད་མི་དེ་ གཞུང་ས་ནང་ ཧམ་འཛུལ་མ་གཏོགས་ ཐོབ་དབང་ཡོད་པའི་མངོན་རྟགས་ བཀྲིས་ཚོང་འབྲེལ་སྡེ་ཚན་ལས་ མ་ཐོནམ་ལས་ ཁྱུ་འབུད་ཀྱི་འཁྲུན་ཆོད་ ཡིག་ཐོག་ལུ་ བཀོད་དགོཔ་བྱུང་ཡི་ཟེར་ དྲང་དཔོན་༢ ཀྱིས་བཀོད་ནུག།
དེ་བཟུམ་སྦེ་ རྫོང་ཁག་ཁྲིམས་འདུན་གྱིས་ཡང་ ས་ཚན་ཨང་ཨའི་-༢༢ ཅན་མའི་ནང་གི་ ས་ཆ་དེ་ སྤྱི་ལོ་༡༩༨༤ ལུ་ ས་ཆ་བསྐྱར་འཇལ་སྐབས་ ས་ཚན་ཨང་ཨེལ་-༡ ཅན་མའི་ ས་ཐེབས་སྦེ་ འཇལ་ཡོད་པའི་ བརྟག་དཔྱད་མ་འབད་བར་ ཨང་ཨེལ་-༡ གི་ས་ཆ་ཕིཊ་གྲུ་བཞི་༥༣,༧༠༨ ཅན་མའི་ བདག་དབང་འདི་ སྤྱི་ལོ་༡༩༨༤ ལོར་ ཁྲིམས་དང་མ་མཐུན་པར་ ས་ཐེབས་སྤྲོད་མི་དང་ བཀྲིས་ཚོང་འབྲེལ་གྱིས་ ཁྲོམ་སྡེ་ལས་འཛིན་ལུ་ སྤྱི་ལོ་༡༩༩༡ ཚུན་ ས་ཁྲལ་བཏབ་པའི་འབྱོར་འཛིན་ དེ་ལས་ སྤྱི་ལོ་༡༩༩༢ ལུ་ ཁྲོམ་སྡེ་ལས་འཛིན་གྱིས་ སའི་བདག་དབང་ལག་ཁྱེར་སྤྲོད་མི་ཚུ་ལུ་ གཞི་བཞག་སྟེ་ འཁྲུན་ཆོད་གནང་ནུག་ཟེར་ ཁྱུ་འབུད་འཁྲུན་ཆོད་ནང་བཀོད་ནུག།
སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ ཀྱིས་ཡང་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་བཟུང་འབད་དེ་ གླ་འཁོར་བཞག་སའི་ ས་ཁོངས་དེ་ བཀྲིས་ཚོང་འབྲེལ་ལུ་ ཐོབ་དབང་ཡོདཔ་སྦེ་ གྲོས་ཆོད་བཏོན་མི་ལུ་བརྟེན་ རྩོད་དཔོན་ཡོངས་ཁྱབ་ཀྱིས་ སྤྱི་ཟླ་༨ ཚེས་༢ ལུ་ མི་དབང་མངའ་བདག་རིན་པོ་ཆེ་མཆོག་ལུ་ མཐོ་གཏུགས་ཞུ་ཡོདཔ་བཞིན་དུ་ མི་དབང་མཆོག་གིས་ རྩོད་དོན་དེ་ བསྐྱར་ཞིབ་ཐོག་ འཁྲུན་ཆོད་གནང་ནིའི་དོན་ལུ་ རྒྱལ་པོའི་གཟིམ་དཔོན་ཡིག་ཚང་བརྒྱུད་དེ་ ཆེ་མཐོ་ཁྲིམས་འདུན་ལུ་ གནང་ཡོད་པའི་གནས་ཚུལ།


text:
རྫོང་ཁ་ལི་ནགསི།
རྒྱལ་རབས་ནང་ལུ་འགོ་དང་པ་ རྫོང་ཁའི་ཝེབ་ས་ཁོངས་བརྡ་འཚོལ་འབད་ རྫོང་ཁའི་ནང་ཁ་སླབ་ དེ་ལས་ རྫོང་ཁའི་ནང་གློག་རིག་ནང་ལཱ་འབད།
ག་ར་རྫོང་ཁའི་ནང་།
མ་གཞི་ལས་རང་རིན་མེད་སྟོང་པ་ཨིན་ !
ང་བཅས་རའི་ཁ་སྐད་ ང་བཅས་རའི་མཉེན་ཆས་...
རྫོང་ཁ་ལི་ནགསི་ཟེར་མི་འདི་ག་ཅི་སྨོ?
རྫོང་ཁ་ལི་ནགསི་འདི་ རྫོང་ཁ་གློག་རིག་ནང་བཙུགས་ནིའི་དོན་ལུ་ རྒྱབ་སྐྱོར་ཧྲིལ་བུ་གཅིག་ཁར་བསྡོམ་མི་ རང་དབང་ལི་ནགསི་བཀོལ་སྤྱོད་རིམ་ལུགས་འདི་གི་ ཉེ་གནས་སྦེ་མཐུན་འགྱུར་བཟོ་ཡོད་པའི་ཐོན་རིམ་ཅིག་ཨིན། དེ་གིས་ཆ་ཚང་སྦེ་སྐད་བསྒྱུར་འབད་ཡོད་པའི་ལག་ལེན་པའི་ངོས་འདྲ་བ་ཚུ་སྟོནམ་ཨིན་ དེ་ལས་ རྫོང་ཁའི་སྐད་ཡིག་གློག་རིག་ནང་བཙུགས་ནིའི་དོན་ལུ་ རྒྱབ་སྐྱོར་བྱིནམ་ཨིན། དེ་ཡང་ གཞི་རྩའི་ལཱ་ དཔེར་ན་ ཡིག་སྦྱོར་འབད་ནི་ ཤོག་ཁྲམ་ གསལ་སྟོན་ གློག་འཕྲིན་གཏང་ནི་ ཝེབ་བརྡ་འཚོལ་འབད་ནི་ ཁ་སླབ་ནི་ལ་སོགས་པ་ཚུ་ཆ་མཉམ་ རྫོང་ཁའི་ནང་འབད་བཏུབ་ཨིན།
- རྫོང་ཁ་ལི་ནགས་འདི་ སི་ཌི་ལས་ཐད་ཀར་དུ་གཡོག་བཀོལ་བཏུབ་མི་དང་ གདམ་ཁའི་ཐོག་ ཁྱོད་རའི་ཧརཌི་ཌིཀསི་གུ་གཞི་བཙུགས་འབད་བཏུབ་མི་ དེང་སང་དང་སྦྱོང་ཚན་ལི་ནགསི་གི་རིམ་ལུགས་ཅིག་ཨིན།
- རྫོང་ཁ་ལི་ནགསི་འདི་ ང་བཅས་རའི་མི་མང་གི་དགོས་མཁོ་ལུ་ཆེད་དམིགས་འབད་དེ་ བཀོད་སྒྲིག་/གོང་འཕེལ་འབད་ཡོདཔ་ཨིན།
- རྫོང་ཁ་ལི་ནགསི་འདི་ ཌེ་བི་ཡཱན་དང་མོར་ཕིཀསི་ལུ་གཞི་བཞགཔ་ཨིན་ དེ་ཡང་ ཁོང་རའི་ཁྱད་རྣམ་དྲག་ཤོས་ཚུ་གི་ཁེ་ཕན་ཚུ་བལྟ་སྟེ་འབདཝ་ཨིན་ དེ་ལས་ བདག་དབང་ཡོད་པའི་དེང་སང་གོང་འཕེལ་ལག་ཆས་ཚུ་ཁ་སྐོང་རྐྱབས་ཨིན་ཟེར་བའི་དོན་ཨིན།
གསལ་གཞིའི་པར་ཚུ་
རྫོང་ཁ་ལི་ནགསི་ལག་ལེན་འཐབ་ཐངས་
- རྫོང་ཁ་ལི་ནགསི་གི་དངོས་མཐོང་སི་ཌི་འདི་ ཁྱོད་རའི་གློག་རིག་གུའི་ སི་ཌི་-རོམ་/ཌི་བི་ཌི་འདྲེན་འཕྲུལ་འདི་ནང་བཙུགས་ཞིནམ་ལས་ རིམ་ལུགས་འདི་བུཊི་འབད། རྫོང་ཁ་ལི་ནགསི་འདི་འགོ་བཙུགས་འོང་། དགོས་མཁོ་ཡོདཔ་ཨིན་པ་ཅིན་ སི་ཌི་-རོམ་འདྲེན་འཕྲུལ་འདི་བརྒྱུད་དེ་ བུཊི་འབད་ནིའི་དོན་ལས་ ཁྱོད་རའི་བི་ཨའི་ཨོ་ཨེསི་རིམ་སྒྲིག་འབད།
- རྫོང་ཁ་ལི་ནགསི་འདི་ བུཊི་དཀར་ཆག་འདི་གུ་ འོས་ལྡན་སྐད་ཡིག་གདམ་ཁ་རྐྱབས་ཐོག་ ཨིང་ལིཤ་ཡང་ན་རྫོང་ཁ་ནང་འགོ་བཙུགས་བཏུབ། རེ་འདོད་ཡོདཔ་ཨིན་པ་ཅིན་ རྫོང་ཁ་ལི་ནགསི་འདི་ ཁྱོད་རའི་ཧརཌི་ཌིཀསི་གུ་ལུ་མགྱོགས་པ་དང་འཇམ་ཏོང་ཏོ་སྦེ་ འགོ་བཙུགས་བཏུབ།
- ཌེཀསི་ཊོཔ་དཀར་ཆག་བརྒྱུད་དེ་ ཧརཌི་ཌིཀསི་གཞི་བཙུགས་གདམ་ཁ་འདི་ལག་ལེན་འཐབ།
ང་བཅས་ཀྱིས་ག་ཅི་སྦེ་ ལི་ནགསི་གདམ་ཁ་རྐྱབས་སྨོ?
- ལི་ནགསི་བཟུམ་མའི་ རང་དབང་བཀོལ་སྤྱོད་རིམ་ལུགས་ཚུ་ གོང་འཕེལ་འགྱོ་བའི་བསྒང་གི་རྒྱལ་ཁབ་ཚུ་གི་དོན་ལུ་ ཁེ་ཕན་ལེ་ཤ་ཡོདཔ་ཨིན། ད་རེས་ནངས་པའི་མཉེན་ཆས་ཐུམ་སྒྲིལ་མང་ཤོས་རང་ ནུབ་ཁ་ཐུག་ལུ་བཟོ་སྟེ་ ཟད་འགྲོ་གཏང་ཚུགས་པའི་ཚད་བཟུང་ཚུ་ རྩ་བ་ལས་སོ་སོ་ཨིན་མི་ གོང་འཕེལ་འགྱོ་བའི་བསྒང་གི་རྒྱལ་ཁབ་ཚུ་ནང་ བཙོངམ་ཨིན། འ་ནི་དཀའ་ངལ་འདི་ ལི་ནགསི་དང་གཅིག་ཁར་མི་འབྱུང་ ག་ཅི་སྦེ་ཟེར་བ་ཅིན་ འདི་སྟོང་པ་ཨིན།
- ལི་ནགསི་གི་དྲང་པོའི་རང་བཞིན་འདི་གྱིས་ གཙོ་བོ་སྦེ་ཚད་བཟུང་འབད་ཡོད་པའི་ཐབས་ལམ་ཚུ་ལས་ ལེ་ཤ་གིས་ལམ་སྲོལ་གྱི་ཚོར་ཅན་ཨིན་མི་ཐབས་ལམ་ནང་ ལག་ལེན་པའི་ངོས་འདྲ་བ་སྲོལ་སྒྲིག་འབད་ནིའི་དོན་ལས་ ཉེ་གནས་སྐད་ཡིག་གི་སྡེ་ཚན་ཚུ་འབད་བཅུགཔ་ཨིན། དེ་འབདཝ་ལས་ང་བཅས་ཀྱིས་ ལི་ནགསི་འདི་ འབྲུག་གི་ཁ་སྐད་གློག་རིག་ནང་བཙུགས་ནིའི་དགོས་མཁོ་ཚུ་གི་དོན་ལས་ ཡིད་འཕྲོག་ཚུགས་པའི་ཡུན་རིང་གི་ཐབས་ཤེས་དྲག་ཤོས་ཅིག་ཨིན། ང་བཅས་ཀྱིས་ བཟོ་མི་ཚུ་དང་གཅིག་ཁར་ མཉེན་རིམ་འདི་གི་ཡོངས་གྲགས་དང་འཁྲིལ་ གཞན་མི་རང་དབང་བཀོལ་སྤྱོད་རིམ་ལུགས་ལས་ ལི་ནགསི་འདི་གདམ་ཁ་རྐྱབས་ཡོདཔ་ཨིན།


text:
དེ་ཡང་ སྤྱི་ཟླ་༥ པའི་ཚེས་༡༨ ལུ་ སྐལ་སྐྱིད་འབྲིང་རིམ་སློབ་གྲྭ་གོང་མའི་ནང་སྦེ་ ཐིམ་ཁྲོམ་གྱི་སློབ་གྲྭ་༡༢ ལས་ སློབ་ཕྲུག་བུཚ་དང་ བུམོ་གི་སྡེ་ཚན་༢༤ གིས་ གྲལ་གཏོགས་འབད་ཡོདཔ་ཨིན་པས།
སྐལ་སྐྱིད་བུམོ་སྡེ་ཚན་གྱིས་ སྐུགས་༢༥-༢༠, ༢༥-༢༠, ༢༥-༢༣ སྦེ་ སྐུགས་ཐེངས་༣ ཆ་ར་ སྦྱེལཝ་སྦྱེལ་སར་ ཆོད་དེ་ རྒྱལ་ཁ་ཐོབ་ཡོདཔ་ཨིན་པས།
འདི་བཟུམ་སྦེ་ སྐལ་སྐྱིད་བུཚ་སྡེ་ཚན་གྱིས་ སྐུགས་༢༥-༡༨, ༢༥-༡༡, ༢༥-༡༨ སྐུགས་ཐེངས་༣ ཆ་ར་ སྦྱེལཝ་སྦྱེལ་སར་ཆོད་དེ་ དབྱངས་ཅན་ཕུག་གི་ སློབ་ཕྲུག་བུཚ་སྡེ་ཚན་ལས་ རྒྱལ་ཁ་ཐོབ་ཡོདཔ་ཨིན་པས།
བཱོ་ལི་བཱོལ་རྩེད་འགྲན་ལས་ ཨང་༡ པ་དང་༢ པ་ཐོན་མི་ སྡེ་ཚན་ཚུ་ལུ་ གསོལ་རས་རྟགས་མ་དང་ ལག་ཁྱེར་ཚུ་ འབྲུག་བཱོ་ལི་བཱོལ་ཚོགས་སྡེའི་ ཡོངས་ཁྱབ་དྲུང་ཆེན་གྱིས་བྱིན་ཡི།
སྐལ་སྐྱིད་སློབ་གྲྭའི་ རྩེད་རིགས་སློབ་སྟོན་འབད་མི་ རྡོ་རྗེ་གིས་ སླབ་མི་དང་འཁྲིལཝ་ད་ སློབ་ཕྲུག་ཚུ་གིས་ རྩེད་འགྲན་ནང་ བཅའ་མར་གཏོགས་ནི་ལུ་ དང་འདོད་སྦོམ་ ཡོད་དེ་འབད་རུང་ རྩེད་རིགས་ལུ་བརྟེན་ མི་ཚེའི་གནས་སྟངས་ མཐར་འཁྱོལ་ཅན་བཟོ་ནིའི་ འོས་འབབ་མེདཔ་ལས་ སྤྲོ་བ་མ་བསྐྱེད་པར་ བཞག་ནི་དེ་གིས་ ཨིན་མས་ཟེར་ཨིན་པས།
སློབ་གྲྭའི་སློབ་དཔོན་ལ་ལུ་ཅིག་གིས་ འབད་བ་ཅིན་ སྤྱི་ལོ་༢༠༠༦ ལས་ཚུར་ འབྲུག་རྒྱལ་ཁབ་ནང་ བཱོ་ལི་བཱོལ་རྩེད་འགྲན་འབད་ནི་དེ་ དར་ཁྱབ་སོང་ཡོདཔ་ལས་ ལུང་ཕྱོགས་དང་ ལུང་ཕྱོགས་ རྫོང་ཁག་དང་རྫོང་ཁག་ དེ་ལས་ སློབ་གྲྭ་དང་ སློབ་གྲྭ་ཁག་ཚུ་གི་བར་ན་ རྩེད་འགྲན་འབད་དོ་ ཡོདཔ་ཨིན་པའི་གནས་ཚུལ།


text:
༉ འབྲུག་སྤྱིར་དབང་ཚོགས་པ་གིས་ སྤྱི་ཟླ་༤ པའི་ཚེས་༡༢ དང་༡༣ ལུ་ ཉིན་གྲངས་༢ ཀྱི་རིང་ ཡོངས་ཁྱབ་ཞལ་འཛོམས་མ་འཚོགས་པའི་ཧེ་མ་ ཁ་ཙ་ འདེམས་ངོ་༡༡ ངོ་སྤྲོད་འབད་མི་དང་བསྟུན་ ད་ཚུན་གྱི་བར་ན་ ཚོགས་པའི་འདེམས་ངོའི་གྱངས་༣༣ ལུ་ ལྷོད་ཡོདཔ་ཨིན་རུང་ ད་རུང་ འདེམས་ངོ་༡༤ མ་ཚང་པར་ཡོདཔ་ཨིན་པས།
ཨིན་རུང་ ཚོགས་པ་ལས་ གནས་ཚུལ་གསར་བཏོན་འབད་མི་དང་འཁྲིལཝ་ད་ འདེམས་ངོ་གཞན་ཚུ་ཡང་ འཕྲལ་མགྱོགས་ར་ གསལ་བསྒྲགས་འབད་འོང་ཟེར་ཨིན་པས།
༡) བསྟན་འཛིན་འཕྲིན་ལས།
སྐྱེས་ལོ་༤༢ ལང་མི་ བསྟན་འཛིན་འཕྲིན་ལས་ཀྱིས་ འབྲུག་གི་བསྟན་སྲུང་དམག་སྡེའི་ནང་ ལོ་ངོ་༡༤ གི་རིང་ ཕྱག་ཞུ་ཡོདཔ་བཞིན་དུ་ སྤྱི་ལོ་༢༠༠༣ ལུ་ དྲག་པོའི་གདོང་ལེན་སྐབས་ རང་སྲོག་བློས་བཏང་སྟེ་ ཕྱག་ཕྱིད་ཞུ་བའི་ ངོས་འཛིན་ལུ་ དྲག་པོའི་འཁོར་ལོའི་ རྟགས་མ་ཐོབ་ཡོདཔ་ཨིན་པས།
བསྟན་འཛིན་འཕྲིན་ལས་ཀྱིས་ བུམ་ཐང་རྫོང་ཁག་ ཆོས་འཁོར་-སྟང་འདེམས་ཁོངས་ནང་ལས་ དོ་འགྲན་འབད་ནིའི་དོན་ལུ་ འབྲུག་སྤྱིར་དབང་ཚོགས་པའི་ནང་ འདེམས་ངོ་སྦེ་ འཛུལ་ཞུགས་འབད་ནུག།
༢) ཚེ་རིང་ཕུན་ཚོགས།
ཚོགས་པའི་དབུ་ཁྲིད་དང་ རྒྱལ་ཁབ་ནང་ སྲིད་ཚོགས་ཀྱི་ ཨམ་སྲུ་གཙོ་འཛིན་དང་པ་གིས་ སེམས་ཤུགས་བསྐྱེད་མི་ལུ་བརྟེན་ ཚོགས་པ་འདི་ནང་འཛུལ་མི་ སྐྱེས་ལོ་༣༡ ལང་མི་ ཚེ་རིང་ཕུན་ཚོགས་ཀྱིས་ དབང་འདུས་ཕོ་བྲང་རྫོང་ཁག་ ཨ་ཐང་-ཐེད་ཚོ་འདེམས་ཁོངས་ལས་ འབྲེལ་གཏོགས་འབད་ནི་ཨིནམ་ད་ ཁོ་གིས་ ཚོང་རིག་ནང་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྒེར་སྡེ་ཅིག་ནང་ ལོ་༦ ལྷགཔ་ཅིག་གི་རིང་ ལཱ་འབད་ཡོདཔ་ཨིན་པས།
༣) ཏེཇ་བྷ་དུར་རའི།
སྐྱེས་ལོ་༣༣ ལང་མི་ ཏེཇ་བྷ་དུར་རའི་གིས་ བསམ་རྩེ་རྫོང་ཁག་ རྡོ་རོ་ཁ་-རྟ་སྡིང་འདེམས་ཁོངས་ལས་ ཚོགས་པའི་འདེམས་ངོ་སྦེ་ བཅའ་མར་གཏོགས་ནི་ཨིནམ་ད་ ཁོ་གིས་ ལོ་༧ གྱི་ཧེ་མར་ ཚོང་རིག་གི་ མཐོ་རིམ་སློབ་གྲྭ་མཇུག་བསྡུ་བའི་ཤུལ་ལུ་ ལོག་གཡུས་ཁར་སོང་སྟེ་ སོ་ནམ་པ་སྦེ་ ལཱ་འབད་སྡོད་ཡོདཔ་ཨིན་པས།
༤) དཱན་བྷ་དུར་ཏ་མང་།
རྩི་རང་རྫོང་ཁག་ པ་ཏ་ལེ་-རྩི་རང་སྟོད་འདེམས་ཁོངས་ལས་ སྐྱེས་ལོ་༣༤ ལང་མི་ དཱན་བྷ་དུལ་ཏ་མང་དེ་ ཚོགས་པའི་འདེམས་ངོ་ཨིནམ་ད་ ཁོ་གིས་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྐྱེས་ས་སྦོམ་ས་ རྩི་རང་ལུ་ བཟོ་སྐྲུན་གྱི་ ཚོང་འབྲེལ་གཞི་བཙུགས་འབད་དེ་ སྡོད་ཡོདཔ་ཨིན་པས།
༥) དཀོན་མཆོག་བཀྲིས།
ཀམ་པུས་ཊར་ལག་ལེན་གྱི་ མཐོ་རིམ་ཤེས་ཚད་ཡོད་མི་ དཀོན་མཆོག་བཀྲིས་ཀྱིས་ སྒེར་སྡེ་ཅིག་ལས་ དགོངས་ཞུ་འབད་དེ་ ཚོགས་པ་འདི་ནང་ འཛུལ་ཡོདཔ་ད་ སྐྱེས་ལོ་༢༩ ལང་མི་ འདེམས་ངོ་དེ་གིས་ ཀྲོང་གསར་རྫོང་ཁག་ ནུབ་སྦིས་-སྟང་སི་སྦྱིས་འདེམས་ཁོངས་ལས་ དོ་འགྲན་འབད་ནི་ཨིན་པས།
༦) ཀུན་དགའ་བསྟན་འཛིན།
སྐྱེས་ལོ་༣༤ ལང་མི་ ཀུན་དགའ་བསྟན་འཛིན་དེ་ ཧཱ་རྫོང་ཁག་ གསང་སྦས་ཁ་འདེམས་ཁོངས་ལས་ ཚོགས་པའི་འདེམས་ངོ་ཨིནམ་ད་ ཁོ་གིས་ ནང་རིག་མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ ལྟ་བཤལ་ལས་སྡེའི་ནང་ ལོ་༡༡ ལྷགཔ་ཅིག་ ལཱ་འབད་བའི་ ཉམས་མྱོང་ཐོབ་ཡོདཔ་ཨིན་པས།
༧) ཀུན་བཟང་།
སྤུ་ན་ཁ་རྫོང་ཁག་ དཀར་སྦྱིས་-རྟ་ལོག་འདེམས་ཁོངས་ལས་ ཚོགས་པའི་འདེམས་ངོ་ སྐྱེས་ལོ་༢༦ ལང་མི་ ཀུན་བཟང་གིས་ རྒྱ་གར་ཏ་མིལ་ན་དུ་ ནང་རིག་དང་ ཚད་རིག་མཐོ་རིམ་སློབ་གྲྭ་ལས་ ཤེས་ཡོན་མཐར་འཁྱོལ་ཡོདཔ་ཨིན་པས།
༨) བསོད་ནམས་ཚེ་རིང་།
ཚོགས་པ་གིས་ འདེམས་ངོ་༡༡ ངོ་སྤྲོད་འབད་མིའི་གྲས་ལས་ གཞོན་ཤོས་ཅིག་ཨིན་མི་ སྐྱེས་ལོ་༢༥ ལང་མི་ བསོད་ནམས་ཚེ་རིང་གིས་ ཧཱ་རྫོང་ཁག་ སྦྱིས་-དཀར་འཚོ་-དབུས་སུ་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་ ཚོགས་པ་ནང་ མ་འཛུལ་བའི་ཧེ་མར་ ལྟ་བཤལ་ལས་སྡེའི་ནང་ ལཱ་འབད་ཡོདཔ་ཨིན་པས།
༩) བསྟན་འཛིན་རྒྱ་མཚོ།
སྐྱེས་ལོ་༢༦ ལང་མི་ བསྟན་འཛིན་རྒྱ་མཚོ་གིས་ རྒྱ་གར་གྱི་ ནང་རིག་དང་ ཚན་རིག་མཐོ་རིམ་སློབ་གྲྭ་ལས་ བརྡ་དོན་འཕྲུལ་རིག་གི་ ཤེས་ཚད་མཐར་འཁྱོལ་ཡོདཔ་ད་ ཁོ་གིས་ གཞལམ་སྒང་རྫོང་ཁག་ པཱན་སྦང་འདེམས་ཁོངས་ལས་ ཚོགས་པའི་འདེམས་ངོ་སྦེ་ འབྲེལ་གཏོགས་འབད་ནི་ཨིན་པས།
༡༠) འཇིགས་མེད་དབང་ཕྱུག།
བཀྲིས་སྒང་རྫོང་ཁག་ ར་ལྡི་-སག་སྟེང་འདེམས་ཁོངས་ལས་ ཚོགས་པའི་འདེམས་ངོ་སྦེ་ དོ་འགྲན་འབད་ནི་ཨིན་མི་ སྐྱེས་ལོ་༢༨ ལང་མི་ འཇིགས་མེད་དབང་ཕྱུག་གིས་ རྒྱ་གར་ནུབ་བེང་གཱལ་གཙུག་ལག་སློབ་སྡེ་ལས་ ཚོང་རིག་ཤེས་ཡོན་མཐར་འཁྱོལ་ཡོདཔ་ཨིན་པས།
༡༡) ཀུན་བཟང་ཆོས་སྒྲོན།
མཐོ་རིམ་ཤེས་ཚད་མཇུག་བསྡུ་བའི་ཤུལ་ལུ་ སྒེར་སྡེ་ཅིག་ནང་ བརྡ་དོན་འཕྲུལ་རིག་གི་ སློབ་སྟོན་པ་/མཉམ་འབྲེལ་བ་སྦེ་ ལཱ་འབད་མི་ སྐྱེས་ལོ་༢༨ ལང་མི་ ཀུན་བཟང་ཆོས་སྒྲོན་དེ་ དབང་འདུས་ཕོ་བྲང་རྫོང་ཁག་ ཉི་ཤུ་-སྲས་ཕུག་འདེམས་ཁོངས་ལས་ འབྲུག་སྤྱིར་དབང་ཚོགས་པའི་ འདེམས་ངོ་ཨིན་པའི་གནས་ཚུལ།


text:
ན་ཧིང་ ཐིམ་ཕུ་ སྡེ་ཚན་ཀ་པ་ལས་ རྩེད་འགྲན་དྲག་ཤོས་ཐོན་མི་ འབྲུག་པཱོལ་སྡེ་ཚན་གྱིས་ཡང་ བཅའ་མར་གཏོགས་ཡོད་རུང་ དུས་ཅི་ རྒྱལ་ཡོངས་ཚོགས་འདུའི་བཙག་འཐུའི་ དུས་ཚོད་རན་ཡོདཔ་ལས་ སྲུང་སྐྱོབ་ཀྱི་ ལཱ་འབད་དགོ་མི་ལུ་བརྟེན་ བཅའ་མར་མ་གཏོགསཔ་ཨིན་པས།
སྤྱི་ལོ་༢༠༡༢ ལུ་ སྡེ་ཚན་ཀ་པ་ལས་ ཨང་༥ པ་དང་༦ པ་ཐོན་མི་ བི་ཨེམ་ཌབ་ལུ་དང་ མུ་ཏིག་ཐང་ཡུ་ནའི་ཊེཌ་སྡེ་ཚན་༢ དང་ སྡེ་ཚན་ཁ་པ་ལས་ དྲག་ཤོས་ཐོན་མི་ འབྲུག་ཨིསི་ཊར་དང་ འབྲུག་ཡུ་ནའི་ཊེཌ་སྡེ་ཚན་༢ བསྡོམས་ སྡེ་ཚན་༤ གི་བར་ན་ རྩེད་འགྲན་འབདཝ་ད་ བི་ཨེམ་ཌབ་ལུ་དང་ མུ་ཏིག་ཐང་ཡུ་ནའི་ཊེཌ་སྡེ་ཚན་༢ ཕམ་ཡོདཔ་ལས་ སྡེ་ཚན་ཀ་པའི་ རྩེད་འགྲན་ནང་ལྷོད་ཡོདཔ་ཨིན་པས།
ཐིམ་ཕུ་ སྡེ་ཚན་ཀ་པའི་ ཕུཊ་བཱོལ་རྩེད་འགྲན་ཚར་༢༠ རྐྱབ་ནི་ཨིནམ་ད་ སྡེ་ཚན་རེ་གིས་ ཚར་༤ རེ་ རྩེད་འགྲན་འབད་ནིའི་གོ་སྐབས་ཐོབ་ཚུགས་ཟེར་ འབྲུག་ཕུཊ་བཱོལ་ཚོགས་སྡེའི་འགོ་དཔོན་ བསོད་ནམས་འཇིགས་མེད་ཀྱིས་ སླབ་ཨིན་པས།
སྡེ་ཚན་ལས་ ཨང་དང་པ་འཐོན་མི་ལུ་ གསོལ་རས་དངུལ་ཀྲམ་༡༠༠,༠༠༠ དང་ཨང་༢ པ་ལུ་ དངུལ་ཀྲམ་༨༠,༠༠༠ དེ་ལས་ ཨང་༣ པ་ལུ་ དངུལ་ཀྲམ་༣༠,༠༠༠ བྱིན་ནི་ཨིན་པས།
དེ་བཟུམ་སྦེ་ སྡེ་ཚན་ལས་ རྩེད་འགྲན་དྲག་ཤོས་ཐོན་མི་ སྡེ་ཚན་༢ ལུ་ ཀོ་ཀ་ཀོ་ལ་ རྒྱལ་ཡོངས་ཕུཊ་བཱོལ་ལིག་ནང་ བཅའ་མར་གཏོགས་ནིའི་ གོ་སྐབས་ འཐོབ་ཚུགས་ནི་ཨིན་པའི་གནས་ཚུལ།
བཀྲིས་ཕུན་ཚོགས།